Komandoo dhaairaage gondi mifaharu vaadha veri! | Mihaaru\nކޮމަންޑޫ ދާއިރާގެ ގޮނޑި މި ފަހަރު ވާދަވެރި!\nކޮމަންޑޫ ދާއިރާއަށް ވާދަކުރައްވާނެ ކަން އިއުލާންކުރައްވާފައިވާ ކެންޑިޑޭޓުން:\n26 ޑިސެމްބަރ 2021 - 14:35\nއެމްޑީޕީ އާއި އިދިކޮޅު ޕީއެންސީން ވާދަކޮށް 2019 ގައި ހުސައިން ވަހީދު ގޮނޑި ކާމިޔާބުކުރެއްވި ކޮމަންޑޫ ދާއިރާ އިން ހުޅުވާލާފައިވާ ބައި އިލެކްޝަނުގައި ހަތަރު ޕާޓީއަކުން ކެންޑިޑޭޓުން ނެރެން ނިންމުމާއެކު، މި ފަހަރު ވާދަވެރިކަން ބޮޑުވެއްޖެ އެވެ.\nކޮމަންޑޫ ދާއިރާގެ ގޮނޑި ހުސްވެ، ބައި އިލެކްޝަނެއް ބާއްވަން ޖެހުނީ އެ ދާއިރާ ތަމްސީލު ކުރެއްވި އެމްޑީޕީގެ މެމްބަރު ހުސައިން، ކެންސަރުގެ ބަލީގައި އަވަހާރަވުމުންނެވެ. މަޖިލީހުގެ 19 ވަނަ ދައުރަށް ހުސައިންއާ އެކު އޭރު ދެން ވާދަކުރެއްވީ ޕީއެންސީގެ ކެންޑިޑޭޓް އިބްރާހިމް ރަޝީދެވެ.\nހުސައިން ގޮނޑި ކާމިޔާބު ކުރެއްވީ 332 ވޯޓުގެ ތަފާތުންނެވެ.\nކޮމަންޑޫ ދާއިރާގެ ބައި އިލެކްޝަން އަންނަ ފެބުރުއަރީ5ގައި ބާއްވަން އިއުލާންކުރުމާ އެކު، ސަރުކާރު ހިންގާ މައި ޕާޓީ، އެމްޑީޕީ އާއި އިދިކޮޅު ޕީޕީއެމް އަދި މޯލްޑިވްސް ނެޝަނަލް ޕާޓީ (އެމްއެންޕީ) އިން ވަނީ ކެންޑިޑޭޓުން ނެރެފަ އެވެ. މި އިންތިހާބުގައި އެމްޓީޑީން ވެސް ވާދަކުރާނެ ކަން އިއުލާންކޮށް، ކުރިމަތިލުމުގެ ފުރުސަތު ވަނީ ހުޅުވާލައިފަ އެވެ.\nކޮމަންޑޫ ދާއިރާގެ ކެންޑިޑޭޓުން:\nމުހައްމަދު ރާޝިދު (އެމްޑީޕީ)\nމޫސާ ފަތުހީ (ޕީޕީއެމް)\nއަބްދުލް ހަންނާން އިދުރީސް (އެމްއެންޕީ)\nއެމްޑީޕީ އަށް މި ދާއިރާގެ ގޮނޑި މުހިއްމު ވަނީ ކުރިން ވެސް އެ ޕާޓީ އަށް ކާމިޔާބުވި އަދި ދާއިރާ އަށް ގިނަ ހިދުމަތްތަކެއް ކޮށްދެއްވި ހުސައިން ފުރުއްވި ގޮނޑިއަކަށް ވުމުންނެވެ. އެމްޑީޕީގެ އިސް ބައެއް ބޭފުޅުން ފުރަތަމަ ހުށަހެޅުއްވީ ފަސޭހަ އިން އެ ގޮނޑި ކާމިޔާބު ކުރެއްވޭނެ ބޭފުޅަކު ވާދަކުރެއްވުމަށެވެ. ހުސައިންގެ ދަރިކަނބަލަކު ވާދަކުރަން އެދިވަޑައިގަތަސް އެކަން އޭނާ ގަބޫލު ނުކުރެއްވީ އެވެ.\nޕްރައިމަރީއަށް ވަގުތު ހަމަވިއިރު، ކުރިމަތިލެއްވީ ރާޝިދު އެކަންޏެވެ.\nއިދިކޮޅުން މި އިންތިހާބަށް ނެރުނީ، ޕީޕީއެމްގެ ހަރަކާތްތަކުގެ އިސް ސަފުން ފެންނަ ކޮމަންޑު އަށް އުފަން މޫސާ ފަތުހީ އެވެ. އެ ޕާޓީން ގަބޫލުކުރާ ގޮތުގައި، އޭނާ އަކީ ޕީޕީއެމާއި ޕީއެންސީގެ ފިކުރުގެ ތާއީދު އެ ދާއިރާގައި ބޮޑު، އެހެން ކެންޑިޑޭޓުންގެ މައްޗަށް ކުރި ހޯއްދެވޭނެ ބޭފުޅެކެވެ.\nއެމްއެންޕީން ވާދަކުރާ ފުރަތަމަ ގައުމީ އިންތިހާބު ކާމިޔާބު ކުރުމުގެ ވާދަވެރިކަން އެ ޕާޓީގެ ތެރޭގައި ބޮޑެވެ. ކޮމަންޑު އަށް އުފަން ބޭފުޅަކު ދައްކައި، ކެންޑިޑޭޓު އިއުލާންކުރަން ރޭ ވަނީ ބޮޑު ރަސްމިއްޔާތެއް ވެސް ބާއްވައިފަ އެވެ.\nއެ ޕާޓީން ބުނި ގޮތުގައި ހަންނާނަށް ވުރެ ދާއިރާ ރަނގަޅަށް ދަންނަ، މަޖިލީހުގައި އަޑު އިއްވާނެ އެހެން ކެންޑިޑޭޓަކު ނުހުންނާނެ އެވެ. އެހެންވެ އެ ގޮނޑި ކާމިޔާބު ކުރެވޭނެ ކަމަށް އެ ޕާޓީން ބުނެ އެވެ.\nއިލެކްޝަންސް ކޮމިޝަނުން އާއްމު ކޮށްފައިވާ ވަގުތީ ލިސްޓުގައިވާ ގޮތުން ފޯކައިދު އާއި މަރޮށި އަދި ކޮމަންޑޫން 3،316 މީހުންނަށް މި ދާއިރާ އަށް ވޯޓު ލުމުގެ ހައްގު ލިބިގެންނެވެ.\nދާއިރާ ތަމްސީލް ކުރެއްވި ކުރު މުއްދަތެއްގެ ތެރޭގައި ހުސައިން ވަނީ ތިން ރަށުން އެދުނު ގިނަ ކަންކަން މި ސަރުކާރުގެ ތެރެއިން ފަހިކޮށްދެއްވައި ގިނަ މަޝްރޫއުތައް ފަށައިފަ އެވެ. މި އިންތިހާބުގައި ހުރިހާ ޕާޓީތަކުގެ "ވައުދުތަކުން" ދައްކަނީ ރައްޔިތުން ބޭނުންވާނެ ކެންޑިޑޭޓެކެވެ.\nބައި އިލެކްޝަންގެ ވާދަވެރިކަން ބޮޑުވެފައި އޮތީ މި ގޮނޑިއަކީ ކޮންމެ ޕާޓީއެއްގެ ވެސް ސިޔާސީ ބުރަދަން މިނެކިރަން ލިބޭނެ ފުރުސަތަކަށް ވާތީ އެވެ.\nއެމްޑީޕީ ށ. ކޮމަންޑޫ ރައްޔިތުންގެ މަޖިލިސް ޕީޕީއެމް ށ. ފޯކައިދޫ މޯލްޑިވްސް ނޭޝަނަލް ޕާޓީ (އެމްއެންޕީ) އިލެކްޝަންސް ކޮމިޝަން\n23 ކޮމެންޓް,6ރިއެކްޝަންސް\nހަރާން މުން ހަރާން ރާސިދު ވޯޓު ލާނެ ނަމަ މަ ވެސް މީ ފޯކައިދޫ ޒުވާނެށް\nފޮޓޯގެ މެދުގައި ހިނިތުންވެފައި އިން ސޮރު މޫނުމަތިންް ފޭކްވައްތަރު ޖަހާތަ؟ ނުވަތަ މަށަށް ހީވާގޮތްތަ؟\nމިހާލަތުގައި ފަތުހީ އަށް ތާއީދު ކުރުން ނޫން ގޮތެއް ނެތީމަ އަހުރެން މިހެން މި ނިންމަނީ ހިތާ ދެ ކޮޅަށް އަދި ޕާޓީގެފި ކުރާވެސް ދެ ކޮޅަށް\nތިޔަ3ފޮޓޯ އިން އެންމެ ރަގަޅުކަމަށް ދައްކަނީ ހަންނާނު ފަތުހީ ޓެސްޓް ކުރެވިއްޖެ. ބޮޑުތަނުން ފެއިލް. ރާޝިދު ދެން އެއްޗެއް ނެތް ތާކަށް ރަގަޅުވާނެ.\nހަނަނާނު ބުނަނީ އޭނައައްވޯޓު ދޭންޖެހޭ ސަބަބަކީ ކުދިންނައް ކިޔަވައިދެން 32 އަހަރު އުޅުނީމައޭ. އެސޮރު ހިލޭތަ ކިޔަވައިދިނީ. މިކަހަލަ ގަމާރަކައް ކިހިނެއް ވޯޓު ލާނީ.\nކޮމަންޑޫ ދާއިރާގެ ގޮނޑި އެއީ ސީދާ ފައްތޭގެ މިލްކިއްޔާތެކޭ ފައްތޭ ކުރިއަށް ކުރިއަށް ކުރިއަށް ބާރަށް ކުރިއަށް ކުރިއަށް ކުރިއަށް ބާރަށް ކުރިއަށް ކުރިއަށް ކުރިއަށް ބާރަށް ކުރިއަށް ބާރަށް ކުރިއަށް\nރާޝިދު އަކީ ވަރަށް ނާޤާބިލް މީހެއް. ކައުންސިލުގެ އެސްޖީގެ މަޤާމުގަ އޭނަ ހުރެ ކައުންސިލުން ހިންގާ ގެސްޓްހައުސްއަށް ބަޔަކު ވަދެ އެތަނުގަ ތިބި ބަޔަކަށް އިންޒާރު ދިނުުމުން ކަން ކުރަންވީގޮތް ނޭނގުނު މީހަކަށް ދާއިރާ އަށް ކޮށްދޭނީ ކޮންކަމެއްތޯ އެނގޭނެބާ؟\nބާގީ ޕާޓީ ނުހޮވޭނެ. ފިސްތޯލަޕާޓީ.ބަގާވާތުގެ ބޮޑުންގެ ޕާޓީ. ކޮމަންޑޫއައް ފިސްތޯލަގެނެސްފާނެ. ބިރުގަނޭ. ސޮރީވޯޓެއް ނުލާނަން ބާގީންނަކައް\nއެމްޑީޕީން މާބޮޑު ކަމެއް ނުކޮށްދީ އެމީހުން ބުނަން އުޅޭނީ އިތުރަށް ކަމެއް ނުކޮށް ސިނަސް ވޯޓު ދޭން ޖެހޭނެ ކަމަށް\nޤައުމަށް ފައިދާވާނީ ފަތުހީ ނެގިގެން. އެއީ އިދިކޮޅަށް ގޮނޑި ދިނުމަކީ ވ މުހިންމު ކަމެއް. ޑެންތިބީ ޤައުމަށް ކޮންމެ ކަމެއް ވިއަސް ވަރިހަމަ ބައެއް.


Simon ge 1 dhuvas: Gein Hospital ah | Mihaaru\nސައިމަންގެ އެއް ދުވަސް: ގެއިން ހޮސްޕިޓަލަށް\nޑައިލިސިސް ހެދުމަށް ސައިމަން، އޭނާގެ އަންހެނުން އިއްފަތުއާއެކު އައިޖީއެމްއެޗަށް ދަނީ: ޑައިލިސިސް ހެދުމަށް ސައިމަން ހޮސްޕިޓަލަށް ގެންގޮސް އަދި ޑައިލިސިސް ނިންމުމަށްފަހު ގެއަށް ގެނެސް ދެނީ ވެސް އިއްފަތު.\nއޭވިއޭޝަން ދާއިރާއިން ކުރިއަށް ދިއުމަށް އަޒުމް ކަނޑައަޅައިގެން، 2009 ގައި އިސްމާއިލް ސައިމަން ދިރިއުޅުން ބަދަލުކުރީ އެމެރިކާއަށެވެ. އެކަމަކު، ކުއްލިއަކަށް ބަލިވެ، ކިޔެވުން ކުރިއަށް ގެންދެވޭނެ ގޮތެއް ނުވެގެން ޑޮކްޓަރަށް ދެއްކި އެވެ. ކިޑްނީގައި ހިލަ ހުރި ކަމަށް ބުންޏަސް ބޭސް ކާކަށް ނުޖެހުނެވެ. އެކަމަކު އެ ހާލަތުގައި އާއިލާއާ ދުރުގައި ހުންނަން އުނދަގޫވާތީ ކިޔެވުން މެދުކަނޑާލުމަށް ފަހު ހަމަ އެ އަހަރު މާލެ ބަދަލުވީ އެވެ.\nއޭގެ ފަހުން ވެސް ހުވަފެންތަކުގައި ހަގީގީ ކުލަ ޖެއްސުމަށް އޭނާ މަސައްކަތްކުރި އެވެ. އެކަމަކު ބަލި ހާލަތާ ގުޅިގެން 36 އަހަރުގެ ޒުވާނާ އަށް ކިޔެވުން ނިންމައެއް ނުލެވުނެވެ. އެންމެ ފަހުން، 2019 ގައި ޑޮކްޓަރަށް ދެއްކުމުން އެނގުނީ ކިޑްނީން މަސައްކަތްކުރީ އެންމެ ހަތް ޕަސެންޓް ކަމެވެ.\nމިއީ، އެ ދިރިއުޅުމުގެ އެންމެ ދުވަހެކެވެ؛ "މެދުސަފުހާ"ގެ ފޮޓޯގްރާފަރު ނިޝާން އަލީގެ ލެންސަށް އެރި މުހިންމު ބައެއް މަންޒަރުތަކެވެ.\nސައިމަން، އޭނާގެ ދަރިފުޅު ވިވިއަން އަށް ކިޔަވައިދެނީ: ކޮންމެ ދުވަހަކު ހެނދުނު ސައިބޮއި ނިމިގެން އޭނާގެ މި ދަރިފުޅަށް ކިޔަވައިދީ، ސްކޫލާ ގުޅޭ ކަންކަމުގައި ވެސް ސައިމަން ފުރިހަމައަށް ބައިވެރިވޭ\nސައިމަންގެ ދެމަފިރިން، އެ މީހުންގެ ދަރިފުޅު ވިވިއަންއާއެކު ލެގޯ ކުޅެނީ: ސްކޫލުގެ ފިލާވަޅުތައް ނިންމައި ލިބޭ ހުސްވަގުތުގައި ވިވިއަންއާ އެކު ލެގޯ ކުޅުމުކީ 36 އަހަރުގެ ސައިމަން އަބަދު ވެސް ކުރާ ކަމެއް.\nސައިމަން، އޭނާގެ ބައްޕަ އަށް ކާންދިނުމަށް ތައްޓަށް ބަތް އަޅައިދެނީ: އޭނާ އުޅެމުން އަންނަނީ މަންމަ އާއި ބައްޕައާއެކު އެއް އެޕާޓްމަންޓެއްގައި. އެކަމަކު ކިޑްނީ ފެއިލްވެފައިވާކަން ބައްޕަ ކައިރީގައި ނުބުނޭ. ސައިމަން ބުނަނީ ހަ ކުދިންގެ ތެރެއިން ހަގު ދަރިފުޅު ކިޑްނީ ފެއިލްވެފައިވާކަން ބައްޕަ އަށް އެނގިއްޖެނަމަ ހާލަތު ގޯސްވާނެ ކަމަށް.\nސައިމަން، އޭނާގެ މަންމަ އާއި ބައްޕަ، އަދި އަންހެނުންނާއި ދަރިފުޅާ އެކު ފޮޓޯއަކަށް ހުއްޓިލައިގެން. ކިޑްނީ ބައްޔާއެކު ވެސް ދިރިއުޅުން އުފާވެރި ކަމަށް ސައިމަން ބުނި.\nސައިމަން، އޭނާގެ ދަރިފުޅު ވިވިއަން ގޮވައިގެން ސްކޫލަށް ދަނީ: ދަރިފުޅު ގޮވައިގެން ސްކޫލަށް ގޮސް އަދި އަނބުރާ ގެއަށް ގެންދަނީ ސައިމަން. އޭގެ އިތުރުން އެ ގޭގައި އުޅޭ އެހެން ކުދިން ސްކޫލަށް ގެންދިއުމާއި ގެނައުމުގެ ކަންތައްތައް ވެސް އޭނާ ކުރޭ.\nވިވިއަން ގޮވައިގެން ސައިމަން ސްކޫލަށް ދަނީ. ޑައިލިސިސް ހަދަން ޖެހުން ފިޔަވައި އޭނާގެ ދިރިއުޅުމުގައި މާ ބޮޑު ތަފާތެއް ނެތް. ދުވަން ދިއުމާއި އާއިލާ އަދި ރައްޓެހިންނާ އެކު ސައިމަން ބޭރަށް ގޮސް އުޅޭ.\nއަންހެނުން އިއްފަތުއާ އެކު ސައިމަން ގަސްތަކަށް ފެން ދެނީ: ގޭގެ ޓެރަސްމަތީގައި އެ ދެމަފިރިން ތަފާތު އެކި ކަހަލަ ގަސްތައް ހައްދާފައި ހުރޭ. އޭގެ ތެރޭގައި ބަށި، ސްނޭކް ޕްލާންޓު އަދި އެކި ކަހަލަ މާ ގަސް ހިމެނޭ. މިއީ ފޫހިފިލުވުމަށް ކުރާ ކަންކަން.\nސައިމަން ޑައިލިސިސް ހަދަން ހޮސްޕިޓަލަށް ގޮސް: ސައިމަން އަންނަނީ ހަފުތާގެ ތިން ދުވަހު ޑައިލިސިސް ހަދަމުން. އެ ސެޝަންތަކުގެ ދިގުމިން ހަތަރު ގަޑިއިރަށް އަރާ.\nއައިޖީއެމްއެޗްގައި ޑައިލިސިސް ހެދުމަށް ސައިމަން ތައްޔާރުވަނީ: ގިނަ ވަގުތުތަކެއް ހޭދަވާތީ އޭނާ ޑައިލިސިސް ހަދަން ހޮސްޕިޓަލަށް ދަނީ އައިޕެޑެއް ކަހަލަ އެއްޗެއް ހިފައިގެން. އޭނާ ބުނަނީ އެއީ ވަގުތު ހުސްކޮށްލަން ރަނގަޅު ގޮތެއް ކަމަށް.\nޑައިލިސިސް ހެދުމަށް ނަރުހަކު ތައްޔާރުވާއިރު، ސައިމަން އޮށޯވެލައިގެން: ޑައިލިސިސް އަކީ އޭނާ އަށް މިހާރު އާންމު ފަރުވާއެއް.\nޑައިލިސިސް ހެދުމަށް ސައިމަންގެ އަތަށް ހޮޅި ގުޅުމުގެ ކުރިން ބޭސް އުނގުޅަނީ\nޑައިލިސިސް ފެށުމަށް ނަރުހަކު ސައިމަންގެ އަތަށް ހޮޅި ގުޅަނީ\nޑައިލިސިސް ހަދަމުންދާ ވަގުތު ސައިމަންގެ އައިޕެޑުން މެޗެއް ބަލަނީ: ޑައިލިސިސްގެ ވަގުތު ފުޓްބޯޅަ މެޗެއް ނޯންނަންޏާ ސައިމަން ކުރާ ކަމަކީ ނެޓްފްލިކްސް އިން ފިލްމެއް ނުވަތަ ޔޫޓިއުބުން ވީޑިއޯ ބެލުން.\nޑައިލިސިސް ކުރިއަށް ދާ ވަގުތު ސައިމަންގެ އައިޕެޑުން މެޗެއް ބަލަނީ: ރާއްޖޭގައި ހިންގާ މެންޗެސްޓާ ޔުނައިޓެޑްގެ ސަޕޯޓާސް ކްލަބްގެ ފައުންޑަރު އަދި ރައީސަކީ ވެސް އޭނާ. ފުޓުބޯޅަ އަކީ އޭނާ އެންމެ ގަޔާވާ ކުޅިވަރު.\nޑައިލިސިސް ސެޝަނަކަށް ފަހު ސައިމަން ގެއަށް ދަނީ: ޑައިލިސިސް ނިމޭއިރު ގިނަ ދުވަސްތަކުގައި ހުންނަނީ ދަންވަރު 3:00 ވެފައި. ގެއަށް ގޮސް ކާލައިގެން ކުޑަކޮށް ހަމަޖައްސާލުމަށް ފަހު އޭނާ ދެން ނިދަނީ. އޭނާގެ ހަޔާތުގައި ދެން އޮތީ ވެސް އާ ދުވަހެއް.\nމިކަންކަން ނެތީ މައި......\nސައި މަން ގެ ކެތްތެރި ކަ މަށާއި، ހިތްވަރަށް ސާބަސް ދެ މެވެ. އަދި ސައި މަން އަށް، ﷲގެ ޙަޟްރަތުން ފުރިހަ މަ ޝިފާއެއް މިންވަރު ކުރެއްވެވު މަށް އެދެ މެވެ! އާ މީން. މިލިއު މުގައި ކޮން މެ ދުވަހަކު ސައި މަން ކުރާ ވަރަށް ގިނަ ކަންކަން ހި މެނިފައި ވާއިރު ނަ މާދުކޮށް، ކޮން މެ ދުވަހަކު ޤުރްއާނުގެ ކުރު ސޫރަތެއް ނަ މަވެސް، ކިޔަވާނެ ކަ މަށް އުން މީދު ކުރަ މެވެ. އެވާހަކަ ލިޔު މުގައި ނުގެނައީ އިޝްތިހާރު ނުކުރު މަށް ކަ މަށްވެސް ވުން އެކަށީގެން ވެއެވެ.


ހަނުހުރުމުގެ އުސޫލުތައް ކަނޑައަޅަން މަޖިލީހަށް\n→ ރައީސް ނަޝީދުގެ މައްޗަށް ކުރެވޭ ދަޢުވާ މާލިއްޔަތު ޤާނޫނަށް ގެނެވުނު އިޞްލާޙަށް ތާއީދުކުރުން ← ހަނުހުރުމުގެ އުސޫލުތައް ކަނޑައަޅަން މަޖިލީހަށް ތާރީޚް: 25 ސެޕްޓެމްބަރ 2012 ހަނުހުރުމުގެ ޙައްޤުގެ ބިލުގެ ނަމުގައި އަޅުގަނޑު މަޖިލީހަށް ބިލެއް ފޮނުވައިފީމެވެ. އެ ބިލުގެ ބޭނުން މި ލިޔުމުގައި މި ލިޔަނީއެވެ.\n“ހަނުހުރުން” މި ލަފްޒު ރާއްޖެއަށް ފުރަތަމަފަހަރަށް ތަޢާރަފުކޮށްދީފައިވަނީ، 2008 ގެ ޤާނޫނުއަސާސީންނެވެ. އަސާސީ ޙައްޤެއްގެ ގޮތުގައެވެ. ޤާނޫނުއަސާސީގެ 48 ވަނަ މާއްދާގެ (ނ) އިންނެވެ.\nއެހެންނަމަވެސް، އެ ޙައްޤުގެ މާނައެއް، ނުވަތަ އެ ޙައްޤު ބޭނުންކުރެވޭނެ ހަމަތަކެއް، ނުވަތަ އެ ޙައްޤުގެ މާނައިގައި ހިމެނިގެންވާ އެއްޗެއް، ނުވަތަ އޭގައި ހިމެނިގެންނުވާ އެއްޗެއް ޤާނޫނުއަސާސީއަކު ބަޔާންކޮށެއް ނުދެއެވެ.\nހަނުހުރުމުގެ ޙައްޤާ ގުޅުންހުރި އެހެން ޙައްޤެއްވެސް ޤާނޫނުއަސާސީން ތަޢާރުފުކޮށްދިނެވެ. އެއީ، ޝަރީޢަތުގައި ތިމާއާ ދެކޮޅަށް ބަޔާނެއް ނުދިނުމުގެ ޙައްޤެވެ. ޤާނޫނުއަސާސީގެ 51 ވަނަ މާއްދާގެ (ނ) އިންނެވެ.\nއެހެންނަމަވެސް، އެ ޙައްޤުގެވެސް މާނައެއް، ނުވަތަ އެ ޙައްޤު ބޭނުންކުރެވޭނެ ހަމަތަކެއް، ނުވަތަ އެ ޙައްޤުގެ މާނައިގައި ހިމެނިގެންވާ އެއްޗެއް، ނުވަތަ އޭގައި ހިމެނިގެންނުވާ އެއްޗެއް ޤާނޫނުއަސާސީއަކު ބަޔާންކޮށެއް ނުދެއެވެ.\nހަނުހުރުމުގެ ޙައްޤާއި ޝަރީޢަތުގައި ތިމާއާ ދެކޮޅަށް ބަޔާނެއް ނުދިނުމުގެ ޙައްޤާ މި ދެ ޙައްޤު، ރާއްޖެއަށް ތަޢާރުފުވީ ދާދިފަހުން، ޤާނޫނުއަސާސީގެ ފެންވަރުގައި އެކަނިކަމުން، ރާއްޖޭގައި ކަމާގުޅޭ ގޮތުން ދިވެހިބަހުން ފެންނަންއޮތް ފޮތެއް، ދިރާސާއެއް، ލިޔުމެއް، ނުވަތަ އެ ޙައްޤާގުޅޭ ޤާނޫނީ ފިޤުހުގެ އެހީތެރިކަމެއް ނެތެވެ. އަދި، އެއީ، ރާއްޖޭގައި އުފެދިގެންއައި ޙައްޤަކަށް ނުވާތީ، އެ ޙައްޤު އުފެދި ބޭނުންކުރެވެމުން އަންނަގޮތުގެ ތާރީޚެއް ނުވަތަ އާދައެއް ދިވެހިންގެ ތެރެއަކު ނެތެވެ.\nއަޅުގަނޑުގެ މަޢުލޫމާތު ރަނގަޅުކަމުގައިވާނަމަ، މަދަނީ ކޯޓަށް ހުށަހެޅުނު މައްސަލައެއްގައި ނިހާޔަތު ޤާޟީ އިއްވެވި ޙުކުމެއް ނޫން އެހެން ޝަރުޢީ ޙުކުމެއްގައި، ހަނުހުރުމުގެ ޙައްޤަށް ތަފްޞީލުކޮށް އަލިއަޅުވާލާފައެއްވެސް ނުވެއެވެ.\nރާއްޖޭގައި ކަންއޮތީ އެހެންނަމަވެސް، މި ދެ ޙައްޤަކީ، ދުނިޔޭގެ ތަހުޒީބު ޤާނޫނީ ނިޒާމުތަކުގައި، ޤާނޫނުގައި ލިޔެވި ތަފްޞީލުކުރެވިގެން ނުވިނަމަވެސް، ޒަމާންތަކެއް ވަންދެން، ބޭނުންކުރެވެމުން އަންނަ ދިގު ތާރީޚަކާއި މުއްސަނދި ޤާނޫނީ ފިޤުހެއް އޮތް ދެ ޙައްޤެކެވެ.\nމި ދެ ޙައްޤު، ހަނުހުރުމުގެ ޙައްޤާއި ޝަރީޢަތުގައި ތިމާއާ ދެކޮޅަށް ބަޔާނެއް ނުދިނުމުގެ ޙައްޤު ގުޅެނީ، ވަރަށް މުހިންމު ޝަރުޢީ އުސޫލަކާއެވެ.\nތިމާގެ މައްޗަށް ޖިނާއީ ކުށެއް ކުރިކަމުގެ ޝަރުޢީ ޙުކުމެއް ކަނޑައެޅެންވާނީ، ތިމާއާ ދެކޮޅަށް ހޯދޭ ހެކީގެ މައްޗަށް އެކަނި ކަމަށެވެ. އަދި، އެ އެއީ، ތިމާގެ ބައިވެރިވުމެއް ނެތި، ތިމާ އެކަމުގައި ޝާމިލުވުމެއްނެތި، އެހެންބަޔަކު އަމިއްލައަށް ހޯދާ ހެއްކަށް ވާންޖެހޭނެ ކަމަށެވެ.\nމި ދެ ޙައްޤު، ހަނުހުރުމުގެ ޙައްޤާއި ޝަރީޢަތުގައި ތިމާއާ ދެކޮޅަށް ބަޔާނެއް ނުދިނުމުގެ ޙައްޤުގެ އަސާސް ބިނާވެފައިއޮތީ، މުހިންމު ޤާނޫނީ އުސޫލެއްގެ މައްޗަށެވެ.\nތިމާ އަމިއްލައަށް ތިމާ ޤާނޫނީ ކުށެއްގައި ބެދިދާނެ ވާހަކައެއް، ތަޙްޤީޤުކުރާ ފަރާތަށް ނުވަތަ ޝަރީޢަތަށް ބުނެދޭކަށް ނުޖެހެއެވެ. ތިމާ އަމިއްލައަށް ތިމާ ޤާނޫނީ ގޮޅިއަކަށް ފެތިދާނެ ހެއްކެއް ތަޙްޤީޤުކުރާ ފަރާތަށް ނުވަތަ ޝަރީޢަތަށް ހޯދައިދޭކަށް ނުޖެހެއެވެ.\nއިނގިރޭސިން އެ އުސޫލަށް ކިޔައި އުޅެނީ، “ރޫލް އަގެއިންސްޓް ސެލްފް އިންކްރިމިނޭޝަން” އެވެ.\nމި އުސޫލަކީ، ތިމާގެ މައްޗަށް ހިންގޭ ކުށުގެ ޝަރީޢަތަކީ، ޢަދުލުވެރިކަމާއެކު ހިންގޭ ޝަރީޢަތަކަށް ހެދުމަށްޓަކައި، ގާއިމުކުރެވިގެންވާ އެންމެ އަސާސީ އެއް ހަމައެވެ. މީހަކަށް މަޖުބޫރުކުރުވައިގެން، ނުވަތަ ބިރުދައްކައިގެން، ނުވަތަ ޤާނޫނާ ޚިލާފަށް ހޯދާ އިޢުތިރާފާއި ހެކީގެ މައްޗަށް ޝަރީޢަތް ހިންގުމުގެ ދޮރު ބަންދުކުރުމުގެ ހަމައެވެ.\nއެންމެ އާދައިގެކޮށް ބަޔާންކުރާނަމަ، ހަނުހުރުމުގެ ޙައްޤާއި ޝަރީޢަތުގައި ތިމާއާ ދެކޮޅަށް ބަޔާނެއް ނުދިނުމުގެ ޙައްޤުގެ ޖުމްލަ ނަތީޖާ ތިރީގައި އެވަނީއެވެ.\nކުށުގެ ޒިންމާ އުފުލަންޖެހޭފަދަ ކަމެއްގެ ތެރެއަށް ތިމާ އަމިއްލައަށް ހުށަހެޅުމަކީ، ތިމާ ކުރަންޖެހޭ ކަމެއް ނޫންކަން.\nތިމާއާ ދެކޮޅަށް ހެކިބަސް ދިނުމަކީ ތިމާ އަމިއްލައަށް ކުރަންޖެހޭ ކަމެއް ނޫންކަން.\nކަނޑައެޅިގެން ޖަވާބުދިނުން ޤާނޫނުން ލާޒިމުކުރާ ޙާލަތެއްގައި މެނުވީ، ތިމާއާ ކުރެވޭ ސުވާލުތަކަށް ޖަވާބުދިނުމަކީ ލާޒިމު ކަމެއް ނޫންކަން.\nތަޙްޤީޤު ހިންގަންޖެހޭނީ، ދަޢުވާ އުފުލަންވާނީ، ހެކީގެ މައްޗަށްކަން، އިޢުތިރާފުގެ މައްޗަކަށް ނޫންކަން.\nތިމާގެ މައްޗަށް ކުށުގެ ދަޢުވާއެއް ކުރެވޭހިނދު، ތިމާގެ އަމިއްލަ އިޚްތިޔާރުގައި އެކަމަށް އިޢުތިރާފުވާ ޙާލަތުގައި މެނުވީ، އެހެން ހަމަކޮންމެ ޙާލަތެއްގައިމެ، ތިމާގެ މައްޗަށް ކުށް ސާބިތުކުރަންޖެހޭނީ ތިމާއާ ދެކޮޅަށް، ޤާނޫނުގައިވާ ގޮތުގެމަތިން ހޯދާ ހެކީގެ މައްޗަށްކަން.\nޤާނޫނުގައި ކަނޑައެޅިގެން އެހެންގޮތަކަށް ބަޔާންކޮށްފައިވާ ޙާލަތުގައި މެނުވީ، ތިމާގެ މައްޗަށް ކުރެވޭ ޖިނާއީ ކުށުގެ ތުހުމަތުގައި، ތިމާ ޖިނާއީ ޒިންމާ އުފުލަންޖެހޭކަން ސާބިތުކޮށްދިނުމަކީ، ތިމާގެ މައްޗަށް އެ ތުހުމަތުކުރާ ފަރާތުގެ ޒިންމާއެއްކަން – ނުވަތަ އެ ދަޢުވާކުރާ ފަރާތުގެ ޒިންމާއެއްކަން.\nކަމާގުޅޭ ޤާނޫނެއް ފާސްވުމަކީ، ހަނުހުރުމުގެ ޙައްޤާއި ތިމާއާ ދެކޮޅަށް ޝަރީޢަތުގައި ބަޔާނެއް ނުދިނުމުގެ ޙައްޤުގެ ޤާނޫނީ އުސޫލުތަކާއި، އެ ދެ ޙައްޤު ބޭނުންކުރެވޭ ގޮތާއި، އެ ދެ ޙައްޤު ބޭނުން ނުކުރެވޭ ޙާލަތްތަކާއި، އެ ދެ ޙައްޤުގެ ތެރޭގައި ހިމެނިގެންވާ ކަންކަމާއި ހިމެނިގެންނުވާ ކަންކަން – އެ ދެ ޙައްޤު ބޭނުންކުރާ މީހުންނަށާއި، ތަޙްޤީޤީ އިދާރާތަކަށާއި، ދަޢުވާގެ އިދާރާތަކަށާއި، ޝަރުޢީ އިދާރާތަކަށް ދެނެގަތުމަށް ފަސޭހަވެގެންދާނެ ކަމެކެވެ. އެ ދެ ޙައްޤާމެދު އެ ހުރިހާ ފަރާތްތަކަކުންވެސް، އެއްފޮތަކުން، އެއް ލޮލަކުން، ބެލުމަށް މަގުފަހިވާނެ ކަމެކެވެ.\nއަދި، އެ ދެ ޙައްޤާގުޅޭ ޤާނޫނީ ފިޤުހު ރާއްޖޭގައި އާލާވުމަށްވެސް މަގުފަހިވެގެންދާނެ ކަމެކެވެ.\nދުވަހުގެ މުތް”ތިމާ ވާން ބޭނުންވާ މީހެއްގެ ވާހަކަ، ތިމާގެ ގާތުގައި ފުރަތަމަ ބުނާށެވެ. އެއަށްފަހު، އެމީހަކަށް ވުމަށްޓަކައި ކުރަންޖެހޭ ކަންތައް ކުރާށެވެ.“


سورة المسد ގެ ތަފްސީރު –2– DhiSalafiyyah\nسورة المسد ގެ ތަފްސީރު – 2\n27/08/2014 ތަފްސީރު, ޤުރުއާނާއި އޭގެ ޢިލްމުތައްއަލްއަޚް އަބޫ ފުޟައިލު މުއުތަމިން އަޙްމަދު\nﷲ ޢައްޒަ ވަޖައްލަ ވަޙީކުރެއްވިއެވެ.\n﴿تَبَّتْ يَدَا أَبِي لَهَبٍ وَتَبَّ﴾ \nމާނައީ: “އަބޫލަހަބުގެ ދެއަތް ގެއްލި ހަލާކުވެ ދާށިއެވެ! އަދި އޭނާވެސް ގެއްލި ހަލާކުވެއްޖެއެވެ!”\nމިއީ ނަބިއްޔާ ޞައްލަﷲ ޢަލައިވަސައްލަމަ، އެބައިމީހުން އެއްކުރައްވާ އެބައިމީހުންނަށް ﷲގެ މަގަށް ދަޢުވަތުދެއްވި ހިނދުގައި، ﷲތަޢާލާ އަބޫލަހަބަށް ދެއްވި ރައްދެކެވެ. ފަހެ އެކަލޭގެފާނު އުފާވެރިކަމުގެ ޚަބަރުދެއްވާ އިންޛާރުކުރެއްވިއެވެ.\nއެހިނދު އަބޫލަހަބު ބުންޏެވެ.\n“تَبًّا لَكَ أَلِهَذَا جَمَعْتَنَا”\nމާނައީ:”ކަލެއަށް ހަލާކު ހުށްޓެވެ! ކަލޭ އަހަރެމެން ތިޔަޖަމަޢަކުރީ މިކަމަށްޓަކައި ހެއްޔެވެ؟”\n“ކަލެއަށް ހަލާކުހުއްޓެވެ! ކަލޭ އަހަރެމެން ތިޔަޖަމަޢަކުރީ މިކަމަށްޓަކައިހެއްޔެވެ؟” އޭނާގެ މިބަހަކީ، ނިކަމެތިކޮށްލުމުގެ ގޮތުން ބުނެފައިވާ ބަހެކެވެ. އެބަހީ ތިޔަ އަމުރަކީ އެއްވެސް ބުރަދަނެއްނެތް އަމުރެކެވެ. އަދި މިކަމަށްޓަކައި ޤުރައިޝުންގެ ވެރިން ޖަމާކުރެއްވުމުމަކަށް އެކަލޭގެފާނުގެ މައްޗަށް ބޭނުންޖެހިގެން ނުވެއެވެ. މިއީ ހަމަ އޭނާ ބުނެފައިވާ ފަދަ ބަހެކެވެ.\n(أَهَـٰذَا الَّذِي يَذْكُرُ آلِهَتَكُمْ) ﴿الأنبياء: ٣٦﴾\nމާނައީ: “އަހަރެމެންގެ އިލާހުންތަކަށް ހުތުރު އެއްޗެހި ކިޔާ މީހަކީ މިއީ ހެއްޔެވެ؟”\nއަދި އެކަލޭގެފާނު ނިކަމެތިކޮށްލުމުގެ މާނައަކީ، އެކަލޭގެފާނުވަނީ އެއްވެސް ގޮތެއްގައި ނޫންކަމުގައި ދެކި، އެކަލޭގެފާނަށް އެއްވެސް އަހައްމިއްޔަތުކަމެއް ނުދިނުމެވެ.\n﴿وَقَالُوا لَوْلَا نُزِّلَ هَـٰذَا الْقُرْآنُ عَلَىٰ رَجُلٍ مِّنَ الْقَرْيَتَيْنِ عَظِيمٍ﴾ [الزخرف: ٣١]\nމާނައީ: “އަދި އެބައިމީހުން ބުންޏެވެ. މި ޤުރުއާން ދެރަށުގައިތިބި ބޮޑު ދެމީހުންގެ މައްޗަށް ބާވާލެއްވިނަމަ ކިހާ ރަނގަޅުވީސް ހެއްޔެވެ.” (އެބަހީ: މައްކާއިން ވަލީދު ބުން މުޣީރާއާއި ޠޯއިފުން ޢުރުވަތު ބުން މަސްޢޫދާއި ދެމީހުންކުރެ މީހަކު ނަމައެވެ.)\n“ކަލެއަށް ހަލާކުހުއްޓެވެ! ކަލޭ އަހަރެމެން ތިޔަޖަމަޢަކުރީ މިކަމަށްޓަކައި ހެއްޔެވެ؟” މިހެން އަބޫ ލަހަބު ބުނިހިނދު ﷲތަޢާލާ މިސޫރަތް ބާވާލައްވާ އޭނާއަށް ރައްދުދެއްވިއެވެ.\n“އަބޫލަހަބުގެ ދެއަތް ގެއްލި ހަލާކުވެ ދާށިއެވެ! އަދި އޭނާވެސް ގެއްލި ހަލާކުވެއްޖެއެވެ!”\nالتبابއަކީ الخسارއެވެ. (އެބަހީ ގެއްލުމާ ހަލާކެވެ.) ﷲތަޢާލާގެ ވަޙީ ބަސްފުޅުގައި ވާފަދައިންނެވެ.\n﴿وَمَا كَيْدُ فِرْعَوْنَ إِلَّا فِي تَبَابٍ﴾ [غافر: ٣٧]\nމާނައީ: “އަދި ފިރުޢައުނުގެ މަކަރުވެރި ރޭވުން ގެއްލުމާއި ހަލާކެއްކަމުގައި މެނުވީ ނުވެއެވެ.” (މިއާޔަތުގައި މިވާ تَبَاب އަކީ) خسارއެވެ. (ގެއްލުމާއި ހަލާކެވެ.)\nއަދި އޭނާގެ މުޅިޛާތުން ފެއްޓެވުމުގެ ކުރިން ފައްޓަވާފައި އެވަނީ އޭނާގެ އަތުންނެވެ. އެހެނީ ދެއަތަކީ މަސައްކަތްކޮށް ހަރަކާތްކޮށްއުޅޭ ދެއެއްޗެވެ. އެއްޗެހީގައި ހިފާ އަދި އެއްޗެހި ދީހަދާ އަދި މިފަދަ އެހެންކަންކަމަށް ބޭނުންކުރާ ގުނަވަނެކެވެ.\nއަދި އޭނާގެ ލަޤަބުކަމުގައިވާ “އަބޫ ލަހަބު” (ހުޅުގަނޑުގެ ވެރިޔާ) މިލަޤަބަކީ، އޭނާ ހުރިޙާލާއި އޭނާގެ ނިމި ދިޔުމާއި އޭނާއާ ކުރިމަތިވާންހުރި ކަންކަމަށް ބަލާއިރު ފުރިހަމައަށް މުނާސަބުވެގެންވާ ލަޤަބެކެވެ. އެހެނީ ހަމަކަށަވަރުން އޭނާ ވާހުށީ ގަދަޔަށް އަނދަ އަނދާ ހުންނަ ނަރަކައިގައެވެ. ބޮޑުވެގެންވާ ހުޅުގަނޑެއްގައި އޭނާ އަނދައިގެން ދިޔުމީ އޭނާ ހުރި ހާލަތާއި އޭނާގެ ނިމިދިޔުމާއި މުނާސަބު ކަމެކެވެ.\nقل إن أبصرت عيناك ذا لقب إلا ومعناه إن فكرت في لقبه\nޅެމުގެ ޖުމްލަމާނަ: “ތިބާ ބުނާށެވެ. ތިބާގެ ދެލޮލުން ލަޤަބެއްގެ ވެރިޔަކަށްބަލައި، ވިސްނާފިކުރުކޮށްފިނަމަ އެލަޤަބެއްގައިވާ މާނައާއި ސިފަ އެމީހެއްގެ ގައިގާ ވާމީހަކު މެނުވީ ތިބާ ނުދެކޭނެއެވެ.”\nހުދައިބިއްޔާގެ ހަނގުރާމައިގައި سُهَيْلُ بْنُ عَمْرٍوގެ ވާހަކައަށްބަލާއިރު ރަސޫލުﷲ ޞައްލަﷲ ޢަލައިހި ވަސައްލަމަ ޙަދީޘްކުރެއްވިއެވެ.\n((هَذَا سُهَيْلُ بْنُ عَمْرٍو, وَماَ أَرَاهُ إلاَ سَهُلَ لَكُمْ مِنْ أَمْرِكُمْ))\nމާނައީ:”މިހުރީ ސުހައިލު ބުން ޢަމްރުއެވެ. ތިޔަބައިމީހުންގެ ކަންކަމުގައި ތިޔަބައިމީހުންނަށްވާ ފަސޭހައެއްކަމުގައި މެނުވީ ތިމަންކަލޭގެފާނު އެކަލޭގެފާނު ދެކިވަޑައި ނުގަންނަވަމެވެ.”\nއެހެނީ ޢަމަލު ނަމާއި ދިމާވެއެވެ. (سُهَيْلُ އަކީ سَهُلُގެ اسم تصغير އެވެ. سَهُلُގެ މާނައަކީ ފަސޭހައެވެ.)\n أخرجه البخاري, كتاب التفسير, باب قوله: (سَيَصْلَىٰ نَارًا ذَاتَ لَهَبٍ) (4973)\n أخرجه البخاري, كتاب الشروط, باب الشروط في الجهاد (4973)


Asseyri jalu kuda kudhinnah rakkaatheri eh noon: HRCM\nއައްސޭރި ޖަލަކީ ކުދިންނަށް ރައްކާތެރި ތަނެއް ނޫން: އެޗްއާރްސީއެމް\nކ. ހިންމަފުށީގައި ހުންނަ އައްސޭރި ޖަލުގައި ގާއިމް ކޮށްފައިވާ ކުޑަކުދިންގެ ޖަލަކީ ކުޑަކުދިން ބައިތިއްބަން އެކަށީގެންވާ ތަނެއް ނޫން ކަމަށް އެޗްއާރްސީއެމުން ކަނޑައަޅައިފި އެވެ.\nއައްސޭރި ޖަލުގައި ގާއިމް ކޮށްފައިވާ ކުޑަކުދިންގެ ޖަލަކީ އެ ކުދިންނަށް ރައްކާތެރި އަދި ބަންދުގައި މީހުން ބޭތިއްބުމަށް އެކަށީގެންވާ ތަނެއް ނޫން ކަމަށް އެޗްއާރްސީއެމް އިން ތަހުގީގު ކުރަމުން ދިޔަ މައްސަލައެއްގައި ފާހަގަވެފައިވާ ކަމަށް އެ ކޮމިޝަނުން މިއަދު ބުންޏެވެ.\nއެތަނަކީ ރާއްޖޭގެ ގާނޫނުތަކާއި އަދި ބައިނަލްއަގްވާމީ މުއާހަދާތަކާ ހިލާފަށް ކުޑަކުދިން ބައިތިއްބާ ތަނެއް ކަމަށް އެޗްއާރްސީއެމުން ވަނީ ބުނެފަ އެވެ.\nއެ ކޮމިޝަނުން ބުނީ މިދިޔަ އަހަރުގެ ނޮވެމްބަރު މަހު އެ ކޮމިޝަނުން އައްސޭރި ޖަލަށް ޒިޔާރަތް ކުރިއިރު ކުޑަކުދިން ބައިތިއްބަން އާ ޖަލެއް ބިނާ ކުރަމުން ދިޔަ ކަމަށެވެ. އެ ޖަލުގެ މަސައްކަތްތައް ތިން މަސް ތެރޭގައި ނިމޭނެ ކަމަށް އޭރު ކަރެކްޝަނުން ބުނެފައިވާ ކަމަށެވެ.\nނަމަވެސް އެ ކޮމިޝަނުން ބުނީ މިދިޔަ މަހުގެ 16 ވަނަ ދުވަހު ކޮމިޝަނުން ޖަލަށް ޒިޔާރަތް ކުރިއިރު ވެސް އަލަށް ބިނާކުރާ ކުޑަކުދިންގެ ޖަލުގެ މަސައްކަތް ނިމިފައި ނުވާ ކަމަށެވެ.\nއެހެންކަމުން މި މަހުގެ 14 ވަނަ ދުވަހުން ފެށެހެން އެތަނުގައި ތިބި ކުދިން ރައްކާތެރި މާހައުލަކަށް ބަދަލު ކުރުމަށާއި އަދި އެ ތާރީހުން ފެށެގެން އެތަނުގައި އެއްވެސް ކުއްޖަކު ބަންދު ނުކުރަން ކަރެކްޝަނަށް އަންގާފައިވާނެ ކަމަށެވެ.\nއަދި އެކުދިން ރައްކާތެރި މާހައުލަކަށް ބަދަލުކުރުމަށް ކަރެކްޝަންސް އިން ކަނޑައަޅާ ޕްލޭން މިމަހުގެ 24 ވަނަ ދުވަހުގެ ކުރިން އެ ކޮމިޝަނަށް ހުށަހެޅުމަށް އެދިފައިވާ ކަމަށް ވެސް ވަނީ ބުނެފަ އެވެ.\nޖަލަށް ވައްދަން އުޅުނު ފޯންތަކެއް އަތުލައިގެންފި\nއައްސޭރި ޖަލަށް ކޮވިޑް ފެތުރިފައި


Saff Games - Football : Bangladesh Aai Vaadha Kuri Match In Ves Raajje Ehvvaru Vejje - Vaguthu\nސާފް ގޭމްސް - ފުޓްބޯޅަ: ބަންގްލަދޭޝް އާއި ވާދަކުރި މެޗުންވެސް ރާއްޖެ އެއްވަރުވެއްޖެ\nފޮޓޯ : މޯލްޑިވްސް އޮލިމްޕިކް ކޮމިޓީ\nނޭޕާލުގައި މިހާރު ކުރިއަށްދާ 13 ވަނަ ސައުތު އޭޝިއަން ގޭމްސްގެ ފުޓްބޯޅަ އިވެންޓުގައި ރާއްޖޭގެ ގައުމީ ފިރިހެން ފުޓްބޯޅަ ޓީމް ކުޅުނު ދެވަނަ މެޗުވެސް އެއްވަރުވެގެން ނިމިއްޖެއެވެ.\nބަންގްލަދޭޝް އާއި ރާއްޖެ މިއަދު ބައްދަލުކުރި މެޗު އެއްވަރުވެގެން ނިމިފައިވާއިރު، މީގެ ކުރިން ލަންކާ އާއި ދެކޮޅަށް ކުޅުނު މެޗުވެސް ވަނީ އެއްވަރު ވެފައެވެ.\nނޭޕާލުގެ ވެރިރަށް ކަތުމަންޑޫގެ ދަސާރާތު ސްޓޭޑިއަމްގައި މިއަދު ހަވީރު ބަންގްލަދޭޝްގެ 23 އަހަރުން ދަށުގެ ޓީމާ ދެކޮޅަށް ކުޅުނު މެޗު އެއްވަރުވީ 1-1 އިންނެވެ.\nގޭމްސްގައި މިހާތަނަށް ކުޅުނު ދެ މެޗުން ރާއްޖެއަށް ލިބިފައިވަނީ ދެ ޕޮއިންޓެވެ. މިއަދު މެންދުރު ނޭޕާލުން ވަނީ 4-0 އިން ބޫޓާން ބަލިކޮށްފަ އެވެ. މިހާތަނަށް ހަތަރު މެޗު ކުޅުނުއިރު ނޭޕާލާއި ބޫޓާނަށް ވަނީ ތިން ޕޮއިންޓް ލިބިފަ އެވެ. ފައިދާ ލަނޑުގެ ތަފާތުން ނޭޕާލަށް ކުރި ލިބޭއިރު ދެ ވަނައިގައި އޮތް ބޫޓާނަށް ތިން ޕޮއިންޓް ލިބުނީ އެއް މެޗުންނެވެ. ރާއްޖެ ތިން ވަނައިގައި އޮތްއިރު ހަތަރުވަނައިގައި އޮތް ބަންގްލަދޭޝާއި ފުލުގައި އޮތް ލަންކާ އަށް ލިބިފައިވަނީ ޕޮއިންޓެކެވެ.\nރާއްޖޭން މިއަދުގެ މެޗަށް ނުކުތީ ލަންކާއާ ދެކޮޅަށް ކުޅުނު މެޗުގެ ފުރަތަމަ އެގާރައަށް ދެ ބަދަލު ގެނެސްގެންނެވެ. ލަންކާ މެޗުގައި ކުޅުނު ހަސަން ރާއިފް އަހުމަދު (ހަންނަ) އާއި އަބްދުﷲ ޔާމީން (ޔާން) ގެ ބަދަލުގައި މިއަދުގެ މެޗުގެ ފުރަތަމަ އެގާރައިގައި ޕީޓާ ސެގާޓް ހިމަނާފައިވަނީ ޖައިލަމް މުހައްމަދު (އޮގީ) އާއި ރިހާމް އަބްދުލްގަނީ (ބޮބީ) އެވެ.\nފުރަތަމަ ހާފުގައި ރާއްޖޭން ގިނަ ވަގުތު ބޯޅަ ހިފަހައްޓައިގެން ކުޅުނު އިރު ރާއްޖެ އަށް ވަނީ ލަނޑު ޖަހަން ރަނގަޅު ފުރުސަތުތަކެއް ލިބި ބޭކާރު ވެފަ އެވެ. އެގޮތުން ފުރަތަމަ ހާފުގައި ރާއްޖޭގެ އިބްރާހީމް މަހުދީ ހުސައިން (ފޭދޫ އިއްބެ) އާއި ނާއިޒް ހަސަން (ދާދު) އަށް ލިބުނު ފުރުސަތުތަކުގެ ބޭނުން ނުހިފުނު އިރު މެޗުގައި ބަންގްލަދޭޝަށް ލީޑު ލިބުނީ ރާއްޖޭގެ އަކްރަމް އަބްދުލްގަނީ (އަކޫ) އަތުން ބައިކޮޅަށް ވަން ލަނޑަކުންނެވެ. ބަންގްލަދޭޝްގެ ކުޅުންތެރިއަކު ފޮނުވާލި ބޯޅަ ރާއްޖޭގެ ގޯލްކީޕަރު ހުސައިން ޝަރީފް (ހުސެން) އަތުގައި ޖެހިފައި ގޯލަށް ވަނީ އަކްރަމްގެ ގައިގައި ޖެހިފަ އެވެ.\nދެ ވަނަ ހާފު ފެށިގެން ތިން ވަނަ މިނެޓުގައި ނަތީޖާ އެއްވަރު ކުރަން ފޭދޫ އިއްބެ އަށް ލިބުނު ބޯޅަ ފޮނުވާލުމުން ދިޔައީ ގޯލުގެ މަތިން ބޭރަށެވެ. އޭގެ ފަހުން ދާދު ފޮނުވާލި ބާރު ބޯޅަ ބަންގްލަދޭޝް ޓީމުގެ ގޯލްކީޕަރު އަތުގައި ޖެހިފައި ނުކުތުމުން ފޭދޫ އިއްބެ ރީބައުންޑްގައި ޖެހުމުން އަމާޒުވީ ގޯލުގެ އަރިމަތީ ދަނޑިއަށެވެ.\nރާއްޖޭގެ ޓީމަށް މެޗުގައި ނަތީޖާ ހަމަހަމަ ކޮށްދިނީ ދާދު ތަނަވަސްކޮށްދިން ފުރުސަތެއްގައި ފޭދޫ އިއްބެ އެވެ. މެޗުގެ 70 ވަނަ މިނެޓުގައި ދާދު އޭރިޔާ ވަދެފައި އިއްބެ އަށް ޖައްސާލި ބޯޅަ ފޮނުވާލުވުމުން ވަނީ ގޯލުގެ އަރިމަތީ ކަނަށެވެ.\nމި ހާފުގައި ރަނގަޅަށް ކުޅެމުން ދިޔަ ރާއްޖެ ކޮޅަށް ބަންގްލަދޭޝްގެ ފުރަތަމަ ހަމަލާ ފޮނުވާލީ މެޗު ނިމެން ދިހަ މިނެޓަށް ވެފައި ވަނިކޮށެވެ. ރާއްޖޭގެ އޭރިޔާ ތެރޭގައި ހުރެފައި ބޮލުން ފޮނުވާލި ބޯޅަ ކީޕަރު ހުސެން ވަނީ މަތަކޮށްފަ އެވެ.\nމުބާރާތުގައި ރާއްޖެ ދެން މެޗެއް ކުޅޭނީ އަންނަ ބުރާސްފަތި ދުވަހު އެވެ. ބޫޓާނާ ދެކޮޅަށް ރާއްޖެ އެދުވަހު ކުޅޭ މެޗު ފަށާނީ މެންދުރު 12:15 ގަ އެވެ. ލީގު ބުރުގެ ފަހު މެޗުގައި ރާއްޖެ އަންނަ ހޮނިހިރު ދުވަހު ނުކުންނާނީ ނޭޕާލާ ދެކޮޅަށެވެ.\nޑިސެމްބަރު 3, 2019 19:32\nއަޝްފާގު ނުގެންދާތި. މަމޮޅު މާމޮޅު.\nޑިސެމްބަރު 4, 2019 00:52\nއއއއަޝްފާގު ނުގެންދިޔާމަ ވަރަށް ދެރަ. އަކުރަމް އަކީ ބޭކަރު މީހެ ބަ އިކޮޅަށް ލަންޑު އެޖެހީ މި އަދު ކުރީދުވަހު ރަތްކާޑު ހޯދީ


Maa bodah thelhen feshi Malaysia Airlines ge boateh kulli haalathugai anburaa jassaifi | Mihaaru\nމެލޭޝިއާ އެއާލައިންސްގެ ބޯޓުގެ ޕަސިންޖަރުންނަށް ވަނީ ކުއްލި ހާލަތުގެ އިރުޝާދ ދީފައި. --ފޮޓޯ:ސަންޖީވް\nމާބޮޑަށް ތެޅެން ފެށި މެލޭޝިއާ އެއާލައިންސްގެ ބޯޓެއް ކުއްލި ހާލަތުގައި ޖައްސައިފި\n19 ޖެނުއަރީ 2018 - 15:27 1 comment\nސިޑްނީން ކުއާލަ ލަމްޕޫރަށް ދަތުރުކުރި އެމްއެޗް122 ގެ ފްލައިޓް އެލިސް ސްޕްރިންސް އެއާޕޯޓަށް ސަލާމަތުން ޖެއްސި އިރު ބޯޓުން 224 މީހުން ދަތުރު ކުރި އެވެ. އެއްވެސް މީހަކަށް ގެއްލުމެއް ނުލިބެ އެވެ.\nބޯޓުން ދަތުރު ކުރި ބައެއް މީހުން ބުނީ ގަދަ އަޑެއް އިވުމަށް ފަހު ބޯޓު ވަނީ އާދަޔާޚިލާފަށް ތެޅެން ފަށައިފައި ކަމަށެވެ.\nމެލޭޝިއާ އެއާލައިންސް އިން ނެރުނު ބަޔާނެއްގައި ބުނީ ބޯޓުގެ އެއް އިންޖީނަށް ޓެކްނިކަލް މައްސަލައެއް ދިމާވުމުން ބޯޓު އަނބުރާ ޖައްސާފައިވާ ކަމަށެވެ. އަދި އަބަދުވެސް އެންމެ އިސްކަން ދެނީ ޕަސިންޖަރުންގެ ސަލާމަތަށް ކަމަށް ވަނީ ބުނެފަ އެވެ.\nބޯޓުން ދަތުރު ކުރި ޕަސިންޖަރެއް ކަމަށްވާ ސަންޖީވް ޕަންޑޭ ބުނީ އެއާބަސް އޭ330-300 ގެ ބޯޓަށް މައްސަލަ ދިމާވީ ބޯޓު ނައްޓާލިތާ ގާތްގަނޑަކަށް ހަތަރު ގަޑިއެއްހާ އިރު ފަހުން ކަމަށެވެ. ބީބީސީ އަށް އޭނާ ބުނީ ބޯޓުގެ ތެޅުން ވަރުގަދަވެ އަޑުފައްގަނޑު ވެސް ދިޔައީ ގަދަވަމުން ކަމަށެވެ.\nމެލޭޝިއާ އެއާލައިންސްގެ ބޯޓު ވަނީ ކުއްލި ހާލަތުގައި އެލިސް ސްޕްރިންސް އަށް ޖައްސާފައި. --ފޮޓޯ:ސަންޖީވް\n"އެއީ ވަރަށް ބިރުވެރި ވަގުތެއް. އެއް ބަޔަކު ދިޔައީ ރޮވުން. އަނެއް ބަޔަކު ދިޔައީ ދުއާ ކުރަމުން،" އޭނާ ބުންޏެވެ.\nމައްސަލަ ދިމާވި ބޯޓުން ދަތުރުކުރި ޕަސިންޖަރުން އެ އެއާލައިނުގެ އެހެން ފްލައިޓެއް ކަމަށްވާ އެމްއެޗް148 ގައި ކުއާލަ ލަމްޕޫރަށް މިއަދު ގެންދާ ގޮތަށް ވަނީ ހަމަޖެހިފަ އެވެ.\nއެމްސްޓެޑަމުން ފުރައިގެން ޖުލައި 2014 ގައި ކުއާލަ ލަމްޕޫރަށް ދަތުރު ކުރި މެލޭޝިއާ އެއާލައިންސްގެ ފްލައިޓް އެމްއެޗް17 އަށް ޔޫކްރޭނު މަތިން މިސައިލް ހަމަލާއެއް އަރާ ބޯޓުން ދަތުރުކުރި 298 މީހުން ވަނީ މަރުވެފަ އެވެ. އަދި އެ އަހަރުގެ މާޗު މަހު ކުއާލަ ލަމްޕޫރުން ބެއިޖިން އަށް ދަތުރު ކުރި އެމްއެޗް370 ވަނީ ގެއްލިފަ އެވެ. އެ ބޯޓުން 239 މީހުން ދަތުރު ކުރި އެވެ. ބޯޓު ހޯދަން ކުރާ މަސައްކަތް އަދި ކާމިޔާބުވެފައެއް ނުވެ އެވެ.\nއިތުރު ލިޔުންތައް މެލޭޝިއާ އޮސްޓްރޭލިއާ މެލޭޝިއާ އެއާލައިންސް


Trump Senet ah Javaabudhaaree vevadainugannavane: Legal Team\nޓްރަމްޕް ސެނެޓަށް ޖަވާބުދާރީވެ ވަޑައިނުގަންނަވާނެ: ލީގަލް ޓީމް\nއެމެރިކާގެ ކުރީގެ ރައިސް ޑޮނަލްޑް ޓްރަމްޕް: ސެނެޓަށް ޖަވާބުދާރީވެ ވަޑައިނުގަންނަވާނެ\nއެމެރިކާގެ ކުރީގެ ރައީސް ޑޮނަލްޑް ޓްރަމްޕް ކުށްވެރިވޭތޯ ބަލަން ސެނެޓްގައި ބާއްވާ އަޑުއެހުންތަކުގައި ޖަވާބުދާރީވެ ވަޑައިނުގަންނަވާނެ ކަމަށް އޭނާގެ ލީގަލް ޓީމުން ބުނެފި އެވެ. ލީގަލް ޓީމުން މިހެން ބުނެފައި ވަނީ ޓްރަމްޕް އިމްޕީޗް ކުރުމަށް ކުރަން ޖެހޭ މަސައްކަތްތަކުގައި އިސްކޮށް އުޅުއްވާ ޖެމީ ރާސްކިން ޓްރަމްޕްގެ ލީގަލް ޓީމަށް ފޮނުއްވި ސިޓީއަކާ ގުޅިގެންނެވެ.\nރާސްކިން ސިޓީއަކުން އެދިވަޑައިގެންފައި ވަނީ ޓްރަމްޕްގެ ފަރާތުން ކަމެއް ފާހަގަ ކުރަން އެދޭ ނަމަ ސެނެޓަށް ވަޑައިގެން ވިދާޅުވުމަށެވެ. އަދި ދިފާއީ ނުކުތާތަކެއް ހުރި ނަމަވެސް އެކަމާއިގެން ކުރިއަށް ވަޑައިގަތުމަށެވެ. އޭނާ ވިދާޅުވެފައިވާ ގޮތުން ޓްރަމްޕްގެ ޓީމަށް ފަސޭހަ ކޮންމެ ވަގުތެއްގައި އަދި ފަސޭހަ ތަނެއްގައި ފުރުސަތު ހޯއްދަވައި ދެވިދާނެ އެވެ.\nޓްރަމްޕްގެ ޓީމުން އެޓާނީ ބްރޫސް ކާސްޓާ އާއި ޑޭވިޑް ސްކޯން ސިޓީއަށް އިންކާރު ކުރައްވައި ވިދާޅުވީ "ސެނެޓުން ކުޅުއްވަނީ ޕަބްލިކް ރިލޭޝަން ސްޓަންޓް" އެއް ކަމަށެވެ.\nލީގަލް ޓީމުން ރާސްކިންއަށް ބުނީ ޓްރަމްޕް ކުށްވެރިވާކަން ސެނެޓަށް ކަނޑަނޭޅޭނެ ކަމަށާއި އޭނޭ އަކީ މިހާރު އާންމު ފަރުދެއް ކަމަށެވެ.\nޓްރަމްޕްއަށް ނަސޭހަތްތެރިވާ އެންމެން ކަހަލަ ގޮތަށް އޭނާއަށް ހިތްވަރު ދެއްވަނީ ސެނެޓަށް ޖަވާބުދާރީ ނުވުމަށެވެ. ޓްރަމްޕްގެ ސީނިއާ އެޑްވައިޒަރު، ޖޭސަން މިލާ ރޭޑިއޯގައި ވާހަކަފުޅު ދައްކަވަމުން ވެސް ވިދާޅުވެފައި ވަނީ ހަމަ އެއްވާހަކަ އެވެ. ސެނެޓަށް ޖަވާބުދާރީވެ ވަޑައިނުގަންނަވާނެ ކަމަށެވެ.\n"ގާނޫނާ ޚިލާފު އަޑުއެހުމަކަށް ރައިސް ޖަވާބުދާރީވެ ވަޑައިނުގަންނަވާނެ،" ޖޭސަން މިލާ ވިދާޅުވި އެވެ.\nއެމެރިކާގެ ކުރީގެ ރައީސް، ޑޮނަލްޑް ޓްރަމްޕް ކުށްވެރިވޭތޯ ސެނެޓުން ބަލައި ތަހުގީގު ކުރަނީ، އޭނާއަށް ވަފާތެރި ސަޕޯޓަރުން ޖެނުއަރީ ހަވަނަ ދުވަހު ކެޕިޓަލް ތެރެއަށް ވަދެގަނެ ހިންގި ހަމަނުޖެހުންތަކާ ގުޅިގެންނެވެ. ޑިމޮކްރެޓުން ބުނާ ގޮތުން އެއީ ގާނޫނީ ދައުލަތެއް ބަލިކަށިކޮށްލަން ދިން ހަމަލާއެކެވެ. އެއީ ޓްރަމްޕް ދެއްވި ހިތްވަރުން ބަޔަކު ހިންގި ނާތަހުޒީބު އަމަލަކަށް ވާތީ މައްސަލަ ބަލަލައި ފިޔަވަޅުއަޅަން ޖެހޭ ކަމަށް ވެސް ބައެއް ސެނެޓަރުން ވިދާޅުވެ އެވެ.


Kuri erumah huras alhaa Sihuruge hageegathaai Faruvaa | Dhiislam\nއަޖްނާދު ޢަލީ ޑިސެމްބަރ 27, 2018\nމުރާޖަޢާ ކުރެއްވީ: ޑރ. މުޙައްމަދު ޢިޔާޟު ޢަބްދުއްލަޠީފް\nރިޒްޤަކީ ދުނިޔޭގައި ﷲ ލެއްވި އެންމެހާ މަޚްލޫޤުންނާއި އިންސާނުން ދުނިޔޭގައި އުޅުމަށްޓަކައި މާތް ﷲ އެކި ގޮތްގޮތުން ދެއްވާ ނިޢުމަތްތަކެކެވެ. މިގޮތުން ކާބޯތަކެއްޗާއި ދަރީންނާއި މުދަލަކީވެސް އެއިލާހު ދެއްވާ ރިޒުޤެވެ. އެއިލާހު އިރާދަކުރެއްވި އަޅަކަށް ރިޒްޤު އިތުރުކުރައްވައެވެ. އަދި އިރާދަކުރައްވައިފި އަޅަކަށް ރިޒްޤު މަދުކުރައްވައެވެ. މާތް ﷲ ދުނުޔޭގައި ލައްވަވާފައިވަނީ އެކިފެންވަރުގެ އެކިމީހުނެވެ. އެހެންކަމުން އެކިމީހުނަށް ދެއްވަނީ އެކި ނިޢުމަތް، އެކި މިންވަރަށެވެ. ނަމަވެސް މާތް ﷲ މަޚްލޫޤުން ދުނިޔެއަށް ފޮނުއްވަނީ، އެމަޚްލޫޤެއް އުފަންވީއްސުރެ މަރުވަންދެން އެމަޚްލޫޤަކަށް ރިޒްޤު ލައްވާފައެވެ. މާތް ﷲ އިސްރާ ސޫރަތުގެ 30 އަދި 31 ވަނަ އާޔަތުގައި ވަޙީކުރެއްވިއެވެ.\nإِنَّ رَبَّكَ يَبْسُطُ الرِّزْقَ لِمَن يَشَاءُ وَيَقْدِرُ ۚ إِنَّهُ كَانَ بِعِبَادِهِ خَبِيرًا بَصِيرًا ﴿٣٠﴾ وَلَا تَقْتُلُوا أَوْلَادَكُمْ خَشْيَةَ إِمْلَاقٍ ۖ نَّحْنُ نَرْزُقُهُمْ وَإِيَّاكُمْ ۚ إِنَّ قَتْلَهُمْ كَانَ خِطْئًا كَبِيرًا ﴿٣١﴾\nމާނައީ: ހަމަކަށަވަރުން، ތިބާގެ ވެރިރަސްކަލާނގެ، އެކަލާނގެ އިރާދަކުރައްވާ މީހަކަށް ރިޒްޤު ތަނަވަސްކޮށްދެއްވަތެވެ. އަދި އެކަލާނގެ (އިރާދަކުރައްވާ މީހަކަށް ރިޒްޤު) ދަތިކުރައްވަތެވެ. ހަމަކަށަވަރުން، އެކަލާނގެއީ، އެކަލާނގެ އަޅުތަކުންގެ ޚަބަރު މޮޅަށްދެނެވޮޑިގެންވާ، މޮޅަށްބައްލަވާވޮޑިގެންވާ ކަލަކު ކަމުގައިވެއެވެ. (30) އަދި ފަޤީރު ވެދާނެކަމަށް ބިރުން، ތިޔަބައިމީހުންގެ ދަރިން ނުމަރާށެވެ! އެކުދިންނަށާއި، އަދި ތިޔަބައިމީހުންނަށް ރިޒްޤު ދެއްވަނީ، ތިމަންރަސްކަލާނގެއެވެ. ހަމަކަށަވަރުން، އެ ދަރިން މެރުން އެއީ ބޮޑުވެގެންވާ ފާފައެއް ކަމުގައިވިއެވެ. (31)\nރިޒްޤު ދެއްވުމަކީ މާތް ﷲ އަށް ޚާއްޞަ ވެގެންވާ ކަމެކެވެ. ކާފަރަކަށްވެސް، އަދި މުސްލިމަކަށްވެސް ރިޒްޤު ދެއްވަނީ ހަމަ އެއިލާހެވެ. މުއްސަނދިންނަށް މުއްސަނދިކަން ދެއްވަނީވެސް އެއިލާހެވެ. އެމުއްސަނދިން މެދުވެރިކުރައްވާ ފަޤީރުންނަށް ރިޒްޤު ދެއްވަނީވެސް އެއިލާހެވެ. އަދި އެމުއްސަނދިން ފަޤީރު ކުރައްވާ ފަޤީރުން މުއްސަނދި ކުރައްވަނީވެސް ހަމަ އެއިލާހެވެ. އޭގެ މައްޗަށް ބާރުފޯރުވޭނޭ ހަމަ އެކަކުވެސް ނުވެއެވެ. މިއީ ކޮންމެ މުސްލިމެއްގެ ޢަޤީދާކަމުގައި ވާންޖެހޭ ސާފު ޢަޤީދާއެކެވެ.\nކަންމިހެން އޮތްއިރު މާތް ﷲ މީސްތަކުން އިމްތިޙާނުކުރެއްވުމަށްޓަކައި އެކި ސަބަބުތައް ކުރިމަތިކުރައްވައެވެ. ބައެއް ފަހަރު އެއިލާހުގެ ސީދާ ޢަޛާބު ބާވައިލައްވައެވެ. އަނެއްބައި ފަހަރު، މީސްތަކުންގެ ތެރެއަށް ތަފާތު ފިތުނަތައް ލައްވާ މީސްތަކުންގެ ތެރެއިން އެއްބައެއްގެ ނުބައި ޢަމަލުތައް މެދުވެރި ކުރައްވާ އަނެއް ބަޔަކު އިމްތިޙާންކުރައްވައެވެ. ނުރަނގަޅު ކަންތައްތައް ދުނިޔޭގައި ލެއްވުމަށްފަހު އެކަންކަން ނުކުރުމަށް އަންގަވައި މީސްތަކުން އިމްތިޙާން ކުރައްވައެވެ. އެކިމީހުނަށް އިމްތިޙާން ކުރިމަތި ކުރައްވަނީ އެކި ގޮތްގޮތަށް އެކި މިންވަރަށެވެ. މިގޮތުން ސިހުރަކީވެސް މާތް ﷲ މީސްތަކުން އިމްތިޙާންކުރެއްވުމަށްޓަކައި ބާވައިލެއްވި އެއްޗެކެވެ. އެއީ އިމްތިޙާނެއްކަމާއި، އެހަދައިގެން ކާފިރު ނުވުމަށް ވަނީ އަމުރު ކުރައްވާފައެވެ. އެހެންނަމަވެސް އަޅުގަނޑުމެންގެ ޙާލުތޯއެވެ؟. އެއިލާހު ދުނިޔެއަށް ފޮނުއްވާ، ރިޒްޤު ދެއްވާ، އެންމެހާ ނިޢުމަތްތައް ދެއްވުމުންވެސް އެއިލާހަށް ޝުކުރުވެރިވަނީ މަދު ބައެކެވެ. އެއިލާހުގެ ނިޢުމަތްތަކަށް ޙަރާމްކޯރުވާ އުރެދޭ އިރު، ތިމާމެންނީ އެއިލާހުގެ އަޅުންކަންވެސް ހަނދާން ނުހުންނަކަހަލައެވެ. ތިމާފަދަ އަނެކާއަށް ލިބޭ ނިޢުމަތްތަކާއި މެދު ޙަސަދަވެރިވެ، އަނެކާ ނެތިކޮށްލާ، އަނެކާގެ ކިބައިން އެކަން ދުއްވާލުމަށް، މިނުބައި ސިހުރުގެ ބޭނުން ހިފާ މާތް ﷲ އަށް ކާފިރުވަނީ މިއަދު އަޅުގަނޑުމެންގެ ތެރެއިން އެތައް ބައެކެވެ. ބައެއްމީހުން އަމިއްލައަށް މިކަން ކުރާއިރު އަނެއް ބަޔަކު ކުރަނީ ސިހުރުވެރިން މެދުވެރިކޮށެވެ. ނަމަވެސް، އެއްވެސް ސިޙުރެއް ﷲގެ އިރާދަ ފުޅާއި ލައިގެން މެނުވީ އަނެކާއަށް ނުޖެހޭނެކަން މިފަދަ މީހުން ހަމަ ހަނދާނެއް ނުހުރެއެވެ. އެބައިމީހުން ހީކުރަނީ އެބައިމީހުންގެ ބާރުން، އެބައިމީހުންގެ މޮޅުކަމުން އަނެކާއަށް ގެއްލުން ދެވެނީ ކަމުގައެވެ.\nސިހުރަކީ، ސިހުރު ހެދުމުން، އޭގެ ސީދާ އަސަރު ﷲގެ އިރާދައާއި އެކު އަނެކާގެ ހަށިގަނޑަށް ވަދެގެން އެމީހާއަށް ކަންކަން މެދުވެރިވުމެވެ. ނުވަތަ ލޯމައްޗަށް ސިފަވާ ސިފަވުން ތަކެކެވެ. އަދި އޭގެ މައްޗަށް ޝައިޠާނާ ސަވާރުވެގަނެއެވެ. އަނެއްބައި ސިޙުރަކީ، އެހަދާއިރުވެސް، ޝައިޠާނުންނާއި ޝަރީކުކޮށް، ޖިންނި ޝައިޠާނުންނަށް ގޮވައި، އެބައިމީހުންގެ މަދަދާއި އެހީ ހޯދައިގެން ހަދާ ސިހުރެވެ. މިފަދަ ސިހުރުގައި، އެސިހުރުގައި ބުނާކަމެއް ކުރުމަށް ޝައިޠާނުންގެ ބޮޑުން އެބައިމީހުންގެ އައުވާނުން ފޮނުވާ، އެމީހަކަށް ދުއްތުރާތައް ކޮށް ހަދައެވެ. ސިހުރަކީ، ޖަހާ ގޮށްތަކަކާއި، ފުމޭ ފުމުން ތަކަކާއި، ކިޔަވާ ކިޔެވުންތަކެއްގެ މައްޗަށް ބިނާވާ އެއްޗެކެވެ. އަދި ސިހުރަކީ އޭގައި އެތައް ފަންނުތަކަކާއި ވައްތަރުތަކެއް ހިމެނޭ ކަމެކެވެ. މިގޮތުން ފާލުބެލުމަކީވެސް މީގެތެރެއިން ފަންނެކެވެ. އަދި ކިއެއްތަ، ސިހުރުގެ ތެރެއިން ހިމެނޭ ކޮންމެ ފަންނަކީވެސް ޙަރާމް ކަމެކެވެ. މާތް ﷲ އަށް ކާފިރުވުމެކެވެ. ސިހުރުގެ އެކި ވައްތަރުގެ ތެރޭގައި މީހުން ދުރުކުރަން ހަދާ ސިހުރާއި މީހުން މަރަން ހަދާ ސިހުރުވެސް ވެއެވެ.\nކޮންމެއަކަސް މިފަހަރު މިބަލައިލަނީ، ސިހުރުގެ ވައްތަރުތަކުގެ ތެރެއިން ރިޒުޤަށް ހުރަސް އަޅާ ސިހުރުގެ ޙަޤީޤަތަށެވެ. އާއެކެވެ. ރިޒުޤު ދެއްވަނީވެސް، އެރިޒްޤު އުނިކުރައްވަނީވެސް ހަމަ ﷲއެވެ. އައަށް ބާރުފޯރުވޭނެ އެކަކުވެސް ނުވާއިރު، ﷲ ވަނީ ރިޒުޤު އިތުރުވުމާއި މަދުވުމުގައިވެސް ސަބަބުތައް ލައްވާފައެވެ. ދެމަފިރިއަކު ދުރުވުމާއި، މީހަކު މަރުވުންވެސް މިއީ ﷲ އިރާދަކުރެއްވުމުން އެއިލާހުގެ ބާރުފުޅުން މެނުވީ ވާނޭކަމަކަށް ނުވާއިރު އެކަންކަން މެދުވެރިވުމުގެ ސަބަބުތަކުގެ ތެރެއިން ސިހުރުވެސް ވަނީ ލައްވާފައެވެ. ހަމަ މިފަދައިން މީހާއަށް ލިބޭ ރިޒްޤަށް ހުރަސް އެޅުމުގައިވެސް ސިހުރުގެ އަސަރުތައް ސަބަބެއް ކަމުގައި ލެއްވީ ހަމަ އެއިލާހެވެ. ނަމަވެސް މިލިޔުން އިތުރަށް ކިޔަމުންދާއިރު އަބަދުވެސް ހަނދާން ބަހައްޓަންވީ، މީހަކަށް ރިޒްޤުގެ ދަތިކަމެއް ދިމާވާ ކޮންމެފަހަރަކު އެއީ ސިހުރުގެ ސަބަބުން ވާކަމެއް ނޫންކަމެވެ. އަދި ފަޤީރުން ފަޤީރުވެފައިވަނީ ކޮންމެހެން ސިހުރުން ނޫންކަމެވެ. ނަމަވެސް ސިހުރުގެ ސަބަބުން މިކަންކަން ދިމާވާ ގޮތްތައް އަޅުގަނޑަށް ﷲ ޢިލްމު ދެއްވާފައިވާ މިންވަރަކުން އެއިލާހު ތަވްފީޤު ދެއްވި މިންވަރަކަށް ބަޔާންކޮށްދޭނަމެވެ. މިފަދަ މައްސަލަތައް ސިހުރުގެ ސަބަބުން ދިމާވާ އެތައް ބައެއް މިމުޖުތަމަޢުގައި އުޅޭތީއެވެ. އެބައިމީހުންގެ އިޙްސާސްތަކާއި އާދޭސްތައް އަޑުއިވޭތީއެވެ. އެބައިމީހުންގެ ޙާލަތު ލޮލުންދެކި އަތުން ހިފިފައި ހުރީތީއެވެ. އެބައިމީހުންގެ ހިތްތަކަށް ހަމަޖެހުމެއް އެދިގެންނެވެ. އެބައިމީހުނަށް ކުރިއަށްދާނެ މަގެއް ތަނަވަސްކޮށްދިނުމުގެ ބޭނުމުގައެވެ. ރާޤީއެއްގެ ފަރާތުން ފަރުވާ ލިބުމަށް ދަތިވެފައިވާ މީހުނަށްވެސް، އެބައިމީހުން އަމިއްލައަށް އެކަމަށް ފަރުވާ ކުރުމުގެ މަގުފަހިކޮށްދެވޭތޯއެވެ. ރުހޭ މީހަކު ރުހުނަސް، އަދި ނުރުހޭ މީހަކު ނުރުހި އިންކާރު ކުރިއަސް ފަރުވާލެއް ނެތެވެ. ސިހުރަކީ މިހުރިހާކަމަކަށްމެ އަސަރުތަކެއްވާ ސުންޕާ ވަބާއެކެވެ. ﷲ އަޅުގެ މިޢަމަލު ޤަބޫލުކުރައްވާ މިކަން ހެޔޮގޮތުގައި ކުރުމުގެ ތައުފީޤު ދެއްވާށިއެވެ. އާމީން.\nރިޒުޤަށް އެޅޭ ހުރަހުގެ ސަބަބުން ދިމާވާ ކަންކަމަށް ބަލައިލަމާތޯއެވެ. އާއެކެވެ. އެއީ ތިބާކުރާ މަސައްކަތުން ބަނޑުފުރާނަ މުއްތިކުރާނެ ގޮތް ނެތި ތިބާ ދަރަނިވެރިވާން ޖެހުމެވެ. އަދި ކިއެއްތަ، ތިބާގެ ފެންވަރުހުރެމެ، ތިބާ ކުރިމަތިލާ އެއްވެސް ވަޒީފާއެއް ނުލިބުމެވެ. ކިތައްމެ މަސައްކަތެއް ކުރިނަމަވެސް ކުރިނޭރުމެވެ. ބޮޑަތި ކަންކަމުގައި ތިމާގެ މުދާ ހުސްކޮށްލަން މަޖުބޫރުވެގެން ދިއުމެވެ. ތިބާގެ އަނބިދަރީން އަބަދު ބަލިވެ، އެބަލިތަކަށް ބޭސްކުރުމުގައި ހުރިހާ ވަގުތެއްގައި ހުސްވެ ހުންނަން ޖެހި، ޢާމްދަނީ ހޯދަން މަސައްކަތް ކުރާނެ ވަގުތު ނެތި، އެއްކުރެވިފައިވާ ފައިސާކޮޅު ހުސްވެ ދަރަނިވެރިވުމެވެ. މީހާ ބަނގުރޫޓުވުމެވެ. ހެޔޮލަފާ އަނބިދަރީން ނެތިދިއުމެވެ. އަދި ނުލިބުމެވެ. ޙައިރާންވެ ނުލައްވާށެވެ. މިއީ މިއަދު ވަރަށް ޢާއްމު ކަންތައްތަކެވެ. މިކަންކަން ކުރިމަތިވާ އެތައްބަޔަކަށް މިކަންކަން ކުރިމަތިވަނީ ސިހުރުގެ ސަބަބުންނެވެ. އަނެއް ބަޔަކަށް ސިހުރަކާއި ނުލައެވެ. އެބައިމީހުންގެ އަމަލުތަކުގެ ސަބަބުންވެސް މެއެވެ.\nތިޔަބޭފުޅުންނަށް މިކަމާއި ސިހުރާއި ހުރި ގުޅުން ފަހުމް ވުމަށް ފަސޭހައަކަށްޓަކައި، އަޅުގަނޑު ފަރުވާ ކުރި މީހަކަށް ދިމާވި ކަންކަމުން ކުޑަ މިންވަރެއް ޙިއްސާކޮށްލާނަމެވެ. އޭނާއަކީ އެކި ވަޒީފާ އަދާކޮށް، އެކި މަސައްކަތް ކޮށް ފުދިގެންނާއި ތަނަވަހުގައިވެސް އުޅުނު މީހެކެވެ. ވަޒީފާގައި އުޅެމުން ދަނިކޮށް، ކުއްލިއަކަށް ބަލިވާން ފަށައިފިއެވެ. ވަޒީފާއަށް ދާއިރަށް އުނދަގޫތައް ބޮޑުވަނީއެވެ. ބޮލުގަ ރިހުމާއި، އަބަދު ވަރުބަލިވުމާއި، ހޮޑުލެވުން ފަދަ އުނދަގޫތައްވެސް ވަމުން ދިޔައެވެ. ޑޮކްޓަރަށް ދެއްކުމުން އެކިފަހަރު އެކިގޮތަށް ދައްކައެވެ. ވާނުވާ ސާފެއް ނުވެއެވެ. ބުރަކަށީގެ ބަދަ ކަސިޔާރުވެގެން ދިޔައެވެ. އެތައް ބައްޔެއްގައި އުޅެން ޖެހުމުގެ ސަބަބުން ވަޒީފާ އަދާކުރެވޭގޮތް ނުވެގެން ވަޒީފާ ދޫކޮށްލަން މަޖުބޫރު ވިއެވެ. ދެންތޯއެވެ. ފައިސާ ލިބޭނެގޮތެއް ނެތި އަތްމަތި ހުސްވެ ސަލާމް ޖަހާ ހިސާބަށް ދިޔައެވެ. ކޮމްޕިއުޓަރުފަދަ ތަކެތި މަރާމާތުކޮށްލަން އެނގޭތީ ގޭގައި އެފަދަ މަސައްކަތް ކޮށްލައިގެން ކޮންމެވެސް ވަރެއްވެއެވެ. ނަމަވެސް އެކަންވެސް ދުވަހެއް ދުވަހަކަށް ދަށަށް ދާންފެށިއެވެ. ކިތައްމެ އަގުހެޔޮކޮށް ވިއްކާލިޔަސް ގަންނާނެ މީހަކު ނުވެއެވެ. ވަރަށް ބޭނުންވެގެން ގަންނަން އަންނަމީހާވެސް އެއްވެސް އެއްޗެއް ނުގަނެއެވެ. ސިކުނޑި ސުމަކަށް ދިޔައެވެ. ނަމަވެސް އޭރު އޭނާއަށް ސިޙުރު ޖެހިފައި ހުރިކަން، އަޑު އިވުނު ރުޤްޔާއަކުން ވެގެންދިޔަ އުނދަގޫތަކަކުން ވަނީ އެނގިފައެވެ. އަދި ފަރުވާ ވަނީ ފަށާފައެވެ.\nއެއްދުވަހަކު މީހަކު ސީ.ޕީ.ޔޫ އެއް ގަންނަން އައެވެ. އޭނާއަށް އެކަމުގޮސްގެން ގާތްގަނޑަކަށް 1500 ރުފިޔާ ދީފައި އެ ގަނެފިއެވެ. މިވަރުވެސް މިވީ އެތައް ދުވަހަކު ވިޔަފާރިއެއް ނުވެ، ކުރިން ބުނި ދަތި އުނދަގުލުގައި ވޭތުކޮށްކޮށް ސަލާމް ޖަހަޖަހާ ހުއްޓައެވެ. ކައިބޮއެ ހެދީ، ހެޔޮއެދޭ މީހުނާއި ރައްޓެހިންގެ އެހީގައެވެ. ގޭގެ ކުލިވެސް ދައްކަމުން އައީ ބޮޑަތި ޢަދަދުތަކުން ދަރަނިވެރި ވެގެންނެވެ. ކޮންމެއަކަސް، ވަރަށް އުފަލުން ހުއްޓާ ކަންތައް ވެގެން ދިޔަގޮތް ވަރަށްވެސް ހިތްދައްޗެވެ. އެއްކަލަމީހާ އިރުކޮޅެއްފަހުން ސީ.ޕީ.ޔޫ ހިފައިގެން އެނބުރި އައިސްފިއެވެ. އަދި ތިމަންނަ މިއައީ ގެއާ ހިސާބަށްވެސް ނުގޮސްކަމުގައި ބުންޏެވެ. ތިމަންނަ މިގަންނަން ވަރަށް ބޭނުމެވެ. ތިމަންނައަށް މި ވަރަށް ކަމުދެއެވެ. އެކަމުވެސް ތިމަންނަ މިހިފައިގެން މިއައީ ކީއްވެކަމެއް ނޭނގެއެވެ. މިބައިންދާފައި ފައިސާ އަނބުރާ ދޭށޭ ބުންޏެވެ. ދަމުންވެސް ދިޔައީ ތިމަންނަ މިސީޕީޔޫ ބޭނުމޭ ބުނެފައެވެ. އަދި އަގުވެސް ބޮޑުނޫންކަމަށް ބުންޏެވެ. އޭނާއަތުގައި ފައިސާވެސް އެބަހުރި ކަމށް ބުންޏެވެ. އެކަމުވެސް ތިމަންނަގެ ވިސްނުމަށް އަންނަނީ ތިނުގަނެ ދިއުމަށެވެ. ކީއްވެކަމެއް ނޭނގެއޭ ބުނެފައި އޭނާ ހިނގައްޖެއެވެ.\nއޭނާގެ މާޔޫސްކަން އިންތިހާއަށް ދިޔައެވެ. އިތުރަށް ބޯހާސްވެ ކަންބޮޑުވިއެވެ. ދުޢާކޮށް މަސައްކަތް ކުރުން ހުއްޓައެއް ނުލައެވެ. އެދުވަހުގެ ރޭ ރުޤްޔާކޮށް ވަރަށް ގިނައިރު އޭނާ ކައިރީ ކިޔެވީމެވެ. ކިޔަވަމުން ދިޔައިރު ވަރަށް ބަނޑުފުއްޕާ ހޮޑުލަމުން ގެންދިޔައެވެ. ހަށިގަނޑުން ޝައިޠާނާ ވާހަކަ ދައްކާ ނުނިކުންނާނަމޭ ކިޔާ ގަދަހަދަމުން ދިޔައެވެ. އަދި އެއްވެސް ކަމެއް ކުރިޔަ ނުދޭނެކަމަށް ބުންޏެވެ. އޭނާއާއި ޢާއިލާ ބަނގުރޫޓުކޮށް ހަލާކުކޮށްލާނެކަމުގައި ބުންޏެވެ. ނަމަވެސް އެއިން އެއްވެސް ކަމަކީ އެޖިންނީންގެ މައްޗަށް ބާރުލިބިގެންވާ ކަންކަން ނޫންކަމާއި، ﷲގެ އެންމެ އަމުރަކާއި އެކު ސިހުރުތަކާއި އެކު އެސޮރުމެންވެސް ހަލާކުވާނެކަމުގައި ބުނެ އިންޒާރުކުރަމުން އަޅުގަނޑު ގެންދިޔައިމެވެ. ކޮންމެއަކަސް އެރޭ އެޖިންނި ވަރަށް ބޮޑަށް ބަލިވެ، ހޮޑާއި އެކު ސިހުރުގެ އަސަރުތައް ވަރަށް ބޮޑަށް ބޭރުވެގެން ދިޔައެވެ. އެއަށްފަހު އޭނާގެ ހަށިގަނޑަށް ވަރަށް ބޮޑު ލުއި ކަމެއް އިޙްސާސްކުރެވެއެވެ. އޭރު އަދި މުޅިން ސިހުރު ފިލައި ނުދިޔަނަމަވެސް ވަރަށް ބޮޑު ލުޔެއް ލިބުނެވެ. އެރެއަށްފަހުވެސް ރުޤްޔާކުރުން ކުރިއަށް ގެންދިޔައިމެވެ. މަޑުމަޑުން އޭނާއަށް އެޅިފައި ހުރި ހުރަސްތައް ދުރުވާންފެށިއެވެ. އެއްކަލަ ސީ.ޕީ.ޔޫ ވެސް ވިކިއްޖެއެވެ. އެހެން އެއްޗެހިވެސް ވިކެން ފަށައިފިއެވެ. އެއްކަލަ ޖިންނި އެކަމާ ރުޅިއައިސް ކަންބޮޑުވެގެން ކޮންމެ ރެއަކު ތެޅިފޮޅި އެއްޗެހިގޮވާ ހަދައެވެ. ބިރުދެއްކުމަށްޓަކައި އެކި ސިފަސިފައިގައި އައިސް ބެހި ހަދައެވެ. ނަމަވެސް ﷲ އޭނާއަށްވުރެ މާބާރުގަދައެވެ. ކޮންމެއަކަސް ފަހުން އޭނާގެ ޙާލަތު އުޅެލެވޭވަރަށް ރަނގަޅުވިއެވެ. ނަމަވެސް ދަރަނިތައް އަދި އޮތީއެވެ. ﷲގެ ރަޙުމަތާއި އެކު އިތުރު އަމިއްލަ މަސައްކަތެއް ފެށޭގޮތް ވިއެވެ. ތަފާތު އެކި ދުއްތުރާތަކާއި ހުރަސްތައް ޖިންނި ދިޔައީ ކުރިމަތިކުރަމުންނެވެ. ކުންފުނީގެ ރަޖިސްޓްރީވެސް މިޖިންނި ފޮރުވިއެވެ. އަދި ނުހޯދޭނެކަމަށާއި، އެ ރަޖިސްޓްރީ ވާނީ ފޮރުވާފަކަމުގައި ބުނެ މަލާމާތްކޮށް ޖެއްސުން ކުރިއެވެ. ރަޖިސްޓްރީ ޖެހުނީ އަލުން ހަދާށެވެ. މިސޮރުމެންގެ ދުއްޕާން އިންސާނުންނަށް ނުކުރާނީ ދެން ފަހެ ކޮންކަމެއްގަހެއްޔެވެ. މިހުރީ އިންސާނުން ކުރާ ސިހުރުގެ ނުބައި ކަންކަމުގެ ސަބަބުން އަނެކާއަށް ކުރިމަތިވާ ވޭނެވެ. މިވަރުން މިހާރު ތިބާއަށް މިފަދަ ސިހުރުން ވާގޮތްތައް ފަހުމްވެއްޖެ ކަމުގައި ޔަޤީން ކުރަމެވެ.\nރިޒްޤަށް / ކުރިއެރުމަށް ހުރަސްއަޅާ ސިހުރު މަސައްކަތް ކުރާ ގޮތް:\nމިސިހުރުގެ ސަބަބުން ޖިންނިއެއް ފާވެއެވެ. ގިނަފަހަރަށް އެއް ޖިންނިއަށް ވުރެ ގިނައިން އުޅެއެވެ. އަބަދުވެސް ކޮންމެވެސް އެއްޖިންނިއެއް ހަށިގަނޑުތެރެއަށް ވަނުމަށް މަސައްކަތް ކުރެއެވެ. ވަދެވިއްޖެ ނަމަ ހަށިގަނޑުގެތެރޭގައި ޤަރާރުވެ އޮވެއެވެ. މިސޮރުގެ ވަޒީފާ އަކީ، މީހަ ކަންނެތް ކޮށްލުމާއި، ކަންކަންމަތިން ފޫހިކުރުވުމެވެ. އަދި ސިކުނޑިއަށް ވަދެއެވެ. ސިކުނޑީގެ ބައިތައް ބޭނުންކޮށްގެން ހަށިގަނޑާއި ކުޅެއެވެ. މިގޮތުން މީހާއަށް ތަފާތު ތަދުކުރުމާއި ބަލިތައް ކުރިމަތިވާގޮތަށް ސިކުނޑީގެ ބައިތަކާއި ކުޅެ މީހާ ބަލިކޮށްލައެވެ. މީހާ ނިދީގައި ގިނަވަގުތު ބާއްވަން މިޖިންނި މަސައްކަތް ކުރެއެވެ. ކުރަން އުޅޭ ކަންކަން ހަނދާން ނައްތުވާލައެވެ. މީހާ ޣާފިލްކޮށް އަޅުކަމާއި ދުރުކުރެއެވެ. މިގޮތަށްގޮސް ބައެއް ފަހަރު މީހާ މޮޔަވެސް ކޮށްލައެވެ. އޭނާ ކަމެއް ކުރިޔަ ނުދޭން ކުރެވެން އޮތް ކޮންމެ ކަމެއް އޭނާގެ ހަށިގަނޑުގެ ބޭނުންކޮށްގެން ކުރުމަށް މިޖިންނި އަބަދުވެސް މަސައްކަތް ކުރާނެއެވެ.\nހަށިގަނޑަށް ނުވަދެ ބޭރުގައި ތިބޭ ޖިންނީންގެ ވަޒީފާތަކެއްވެސް ވެއެވެ. މިސޮރުމެންގެ މަސައްކަތަކީ، މިސިހުރު ޖެހޭ މީހާއާއި އެހެން މީހުން ދޭތެރެ ޖެއްސުވުމެވެ. އެހެންމީހުނަށް އެމީހާ ހުތުރު ސިފައިގައި ދެއްކުމާއި، އެހެންމީހުނަށް އޭނާ ގޯސްކަމުގައި ސިފަކޮށް ވަސްވާސް ވެއްދުން މިއީ މިސޮރުމެން މައިގަނޑު ގޮތެއްގައި ކުރާ ކަންތަކެވެ. ވަޒީފާއެއްގައި އޭނާ އުޅޭނަމަ، އޭނާގެ ބޮޑުންގެ ބޮލަށް އޭނާ ނުބައިކޮށްފައި ވަސްވާސްތައް ވައްދައެވެ. ހަށިގަނޑުގެ ތެރޭގައިވާ ޖިންނި ލައްވާ އޭނާ ވަޒީފާގެ މާހައުލުގައި ކަންނެއްކުރުވާ ވަގުތު، އޮފީހުގެ ވެރިންނަށާއި އެހެން މީހުނަށް ބޭރުގައި ތިބޭ ޖިންނީން ވަސްވާސް ވައްދާ އޭނާ މަސައްކަތައް ފަރުވާ ކުޑަވެ ކަންނެތްކަން ދައްކައެވެ. ވަޒީފާއަކަށް ކުރިމަތިލައިފި ނަމަ، ވަޒީފާ ދޭން މީހުން ހޮވަން ތިބޭ މީހުންގެ ސިކުނޑިއަށް ވަސްވާސްދީ، އެމީހުންގެ ލޯމައްޗަށް އޭނާގެ ނަތީޖާތައް އޮޅުވާލާ، އެއްގޮތަކަށްވެސް ކަމުދާ މީހެއް ނޫންކަމުގައި ސިފަކުރުވައެވެ. އިނޓަވިއުގެ ވަގުތުގައި، ބަލިމީހާގެ މޫޑު ގެއްލުވާލާ އަނގަ އޮޅުވައެވެ. އަދި އިންޓަވިއު ކުރަން ތިބޭ މީހުނަށް އޭނާއަކީ ވަޒީފާއަށް އެކަށީގެން ނުވާމީހެއް ކަމުގައި ދައްދުވައެވެ. އޭނާއަކީ ކިތައްމެ މަތީ ފާހެއް އޮތް ޤާބިލް މީހަކަށް ޙަޤީޤަތުގައި ވީނަމަވެސް މެއެވެ.\nމިފަދަ ސިޙުރު ހަދާފައި ހުންނަ ގޮތްތައް:\nމިފަދަ ސިހުރު އާއްމުކޮށް ހަދާފައި ހުންނަނީ ޤަބުރުސްތާނުގައެވެ. ދުވަސްވީ މަހާނައެއްގައި މިފަދަ ސިހުރު ވަޅުލައެވެ. ނުވަތަ މައްޔިތާގެ ކަފުނާއި ސިހުރު އެއްކޮށްލައެވެ. ނުވަތަ މައްޔިތާ ވަޅަށް ބޭލުމުގެ ކުރިން ވަޅު ތެރެއަށް މިސިހުރު ލައެވެ. ގިނަފަހަރަށް މިފަދަ ސިހުރު ހަދަނީ ދުވަސްވީ މަހާނައަށެވެ. އެފަދަ މަހާނަމަތީ މިސިހުރު ވަޅުލާ ހަދައެވެ. މިފަދަ ސިހުރު ގިނައިން ހަދަނީ، ލޯފަތް، ތިމަރަފަތް ފަދަ ކޮންމެވެސް މައުދަނެއްގައެވެ. ނުވަތަ ކަރުދާހުގެ ތަވީދުގައިވެސް މިފަދަ ސިހުރު ހަދާފާނެއެވެ. ބައެއް ފަހަރު ދުވަސްވީ މަހާނަތަކުން ވެލި ނަގައިގެން ސިހުރު ހެދުމަށް ފަހު ސިހުރު ރައްދުކުރަން ބޭނުންމީހާ އުޅޭ ގޭގެ ދޮރުމައްޗަށް އެވެލި އަޅައެވެ. ބައެއްފަހަރު އެއްބައި ޤަބުރުސްތާނަށް އަޅާލައެވެ. އަނެއް ބާވަތަކީ ކަނޑަށް ހަދާ ސިހުރެވެ. ސިހުރު ހެދުމަށްފަހު ބޭރަށް އޮއެދަމާ ގަލެއްގެ ދަށަށް މިފަދަ ސިހުރު ލައެވެ. ނުވަތަ ކަނޑުފައްތައެވެ.\nއިތުރު ގޮތްގޮތަށްވެސް މިފަދަ ސިހުރު ހަދާ އުޅެއެވެ. އޭގެތެރޭގައި، ފެނަށް ކިޔަވާ ނުވަތަ ތަށިލިޔެ ސިހުރު ރައްދު ކުރަން ބޭނުން މީހާ އުޅޭ ތަނުގެ ދޮރުމައްޗަށް ނުވަތަ ހިނގާ ސަރަހައްދަށް ވިއްސައެވެ. ނުވަތަ ސިހުރު ހަދާ އެފަދަ ތަނެއްގައި ވަޅުލައެވެ. ބައެއްފަހަރު، ސިހުރު ހެދުމަށްފަހު ސިހުރު ރައްދުކުރަން ބޭނުން މީހާއަށް ކާން ނުވަތަ ބޯން ދެއެވެ. މިހާވަރުން މިބަޔަށް ފުދޭކަމުގައި ދެކެމެވެ.\nރިޒްޤަށް / ކުރިއެރުމަށް ހުރަސްއަޅާ ސިހުރުގެ ޢަލާމާތްތައް:\n1- އާދަޔާ ޚިލާފަށް ބޯއެނބުރުން.\n2- އާދަޔާ ޚިލާފަށް ބޮލުގައި ރިހުން ނުވަތަ ބޮލަށް ބަރުވެފައި ހުރުން.\n3- ބޮލުގެ މަތިން ހިފާ މައްޗަށް ވާގޮތަށް ދަމާފައި ހުންނަ ކަހަލަ އިޙްސާސެއް ކުރެވުން.\n4- އަބަދު ވަރުބަލިވެ ކަންނެތްވެފައި ހުރުން.\n5- އާދަޔާ ޚިލާފަށް ނިދި ގިނަވުން.\n6- މަސައްކަތް މަތިންނާއި، ތިމާގެ ޒިންމާތައް މަތިން ފޫހިވެ ކަންކަމާ އަޅާލެވޭގޮތް ނުވުން.\n7- ކިތައްމެ ކަންކަން ކުރަން ބޭނުންވިނަމަވެސް އެކަމަށް ހިތްވަރު ނުލިބުމާއި، މަސައްކަތެއް ކުރަން އުޅޭއިރަށް ވަރުބަލިވެ، ކަންނެތްވެ ނިދިޖެހުން.\n8- ތިމާގެ ފެންވަރާއި ޤާބިލުކަން ހުރެމެ ވަޒީފާއަކަށް ނުވަތަ މަސައްކަތަކަށް ކުރިމަތިލިޔަސް އެއްގޮތަކަށްވެސް ކާމިޔާބު ވާގޮތްނުވުން.\n9- ހަށިގަނޑު ތުރުތުރު އެޅުން ނުވަތަ ރޫރު އަޅާގޮތްވުން.\n10- ވާނުވާ ނޭނގި އަވަސްއަވަހަށް ބަލިވެ، ބަލީގައި ގިނަ ދުވަސްވުން. މިގޮތަށް ބަލިވާ އިރު ބަލީގެ ސަބަބެއް ފެންނަން ނެތުން.\n11- މަސައްކަތުގެ ވަގުތުގައި ގަދައަށް ނިދިއަދުން. އަދި މަސައްކަތާއި ދުރަށްދާއިރަށް ނިދި ފިލުން.\n12- ކިތައްމެ ރޭވުންތެރިކަމާއި އެކު ރަނގަޅަށް ބުރަކޮށް މަސައްކަތް ކުރިއަސް ކުރިއެރުމެއް ލިބޭގޮތް ނުވުން.\n13- ކުރަން ދިމާކުރާ ކޮންމެ ކަމެއްގެ މަގު ބަންދުވާގޮތްވުން.\n14- މީހާ ހާސްވެ ކަންބޮޑުވުން ގިނަވުން. އަދި މީހާ ވަށާބައްދާލެވިފައިވާފަދަ އިޙްސާސެއް ކުރެވުން.\n15- މޭފިތޭގޮތްވެ ނޭވާއަށް އުނދަގޫވުން.\n16- ބުރަކަށިން އާދަޔާ ޚިލާފަށް ދާހިއްލުމާއި ހޫނު އަރާގޮތްވުން.\n17- ހަށިގަނޑުގެ އެކި ތަންތަނަށް ތަދުވެ އެތަދު އެކިއިރު އެކި ދިމައަށް ދުވާގޮތްވުން.\n18- ހޮޑުލަވާފައި ހުރުމާއި، ބަނޑަށް ފުން ތަދެއްވުން.\n19- ނިދީގައި ބިރުވެރި ހުވަފެން ފެނުން.\n20- ނިދީގައި ސިއްސައިގެން ދިޔުމާއި ހަމަނިދި ލިބޭގޮތް ނުވުން.\nމިއީ މައިގަނޑުގޮތެއްގައި ބޮޑަށް ފާހަގަ ކޮށްލެވޭ ޢަލާމާތްތަކެވެ. ބައްޔެއްގެ ސަބަބުން ނުވަތަ ނަފްސާނީ މައްސަލައެއްގެ ސަބަބުންވެސް މިފަދަ ޢަލާމާތެއް ފެނުމަކީ އެކަށިގެންވާ ކަމެކެވެ. އެހެންކަމުން މިފަދަ ކަންކަން ކުރިމަތިވާން ފެށުމުން ސިޙުރު ނުވަތަ އެސްފީނާ ހުރިތޯ ޔަޤީންކޮށްލުމުގެ ގޮތުން ރުޤްޔާގެ ބޭނުންކުރާށެވެ.\nރިޒްޤަށް / ކުރިއެރުމަށް ހުރަސް އަޅާ ސިހުރަށް ކުރާނެ ފަރުވާތައް:\nމިފަދަ ސިހުރަށް ފަރުވާ ކުރުމުގެ ކުރިން ރިޒްޤު އިތުރުވުމަށް އެދޭމީހާ ކޮންމެހެން ސަމާލުކަން ދޭންވީ މުހިއްމު ކަންތައްތަކެއް ހުރިކަމުގައި ފެންނާތީ އެކަންތައްތަކުގެ ތެރެއިން ކޮންމެވެސް މިންވަރެއް ހިމަނާލެވޭތޯ ބަލާނަމެވެ. ބައެއްމީހުން ދެކޭގޮތުގައި ކޮންމެވެސް ބެއްޔާއެއް ގެނެސް ދުވާލުދެއިރު ފިހާރައިގައި ނުވަތަ ގޭގައި ދުންދަނޑިއެއް ރޯކޮށް ކިޔަވާލުމުން، ދެން ތިމާމެން ކޮންމެ ގޮތަކަށް އުޅުނަސް މުއްސަނދިވެ ކުރިއަރާދާނެއެވެ. ނުވަތަ ގެއާއި ފިހާރަފަދަ ތަންތަނުގައި ސިހުރުގެ އަކަތަކާއި ރިޒުޤާއި ރޯދިބަރަކާތައް ކަމަށް ބުނެ މިފަދަ ތަކެއްޗާއި ވަހުތާންތައް ހަރުކުރުމުން ރިޒުޤު އިތުރުވާނެއެވެ. އެހެނެއް ކަމަކު އެއީ ކުށްހީނއެކެވެ. އެއީ ބިދުޢަވެރި، ޚުރާފީ ސިހުރުގެ ކަންތައްތަކެވެ. ނުވަތަ އެކަންކަން އެގޮތަށް ކުރުން ހުއްދަނުވާ ކަންތައްތަކެވެ. ފަހެ ރިޒްޤު އިތުރުވުމަށް އެދޭމީހާ އަންނަނިވި ކަންކަމަށް ސަމާލުކަން ދޭށެވެ.\n1- ތިމާގެ މުދަލާއި ފައިސާ ރިބާގެ އެންމެހާ މުޢާމަލާތްތަކުން ސަލާމަތް ކުރުން: ރިބާއަކީ ތިމާގެ މުދަލުގެ ބަރަކާތް ކެނޑިގެންދާ އަދި ތިމާއަށް އެކަމެއްގެ ސަބަބުން މުސީބާތްތަކާއި ކުރިމަތިލާން ޖެހޭފަދަ ބޮޑުވެގެންވާ ޙަރާމް އެއްޗެކެވެ. އެހެން ކަމުން ރިބާގެ ބޭންކް ތަކުގައި ތިމާގެ ފައިސާ ބެހެއްޓުމާއި، ރިބާއާއި ގުޅުންހުރި މުޢާމަލާތްތައް ލިޔެދީ އެފަދަ މުޢާމަލާތްތަކަށް ހެކިވުމާއި، އެފަދަ މުޢާމާލާތްތަކާ ގުޅޭ ވަޒީފާތަކުން ދުރުހެލިވާން ޖެހެއެވެ. އެހެން ނޫންނަމަ ޖިންނި މޮޔަވެފައިވާ މީހެއްފަދައިން ތިމާ ކަށްވަޅުން ތެދުވަން ޖެހިދާނެކަން ހަނދާން ކުރާށެވެ. އަދި ރިބާގެ ސަބަބުން ﷲ ތިމާގެ ރިޒްޤު ދަތިކުރައްވަފާނެކަން ހަނދާން ކުރާށެވެ. އަދި ޝައިޠާނާ އެފަދަ މީހަކާއި ފާވުން ގާތްވެދާހުއްޓެވެ. މާތް ﷲ ސޫރަތުލް ބަޤަރާގެ 275 ވަނަ އާޔަތުގައި ވަޙީކުރައްވާފައި ވެއެވެ. الَّذِينَ يَأْكُلُونَ الرِّبَا لَا يَقُومُونَ إِلَّا كَمَا يَقُومُ الَّذِي يَتَخَبَّطُهُ الشَّيْطَانُ مِنَ الْمَسِّ ۚ ذَٰلِكَ بِأَنَّهُمْ قَالُوا إِنَّمَا الْبَيْعُ مِثْلُ الرِّبَا ۗ وَأَحَلَّ اللَّـهُ الْبَيْعَ وَحَرَّمَ الرِّبَا ۚ فَمَن جَاءَهُ مَوْعِظَةٌ مِّن رَّبِّهِ فَانتَهَىٰ فَلَهُ مَا سَلَفَ وَأَمْرُهُ إِلَى اللَّـهِ ۖ وَمَنْ عَادَ فَأُولَـٰئِكَ أَصْحَابُ النَّارِ ۖ هُمْ فِيهَا خَالِدُونَ ﴿٢٧٥﴾ މާނައީ: “ރިބާ ކާމީހުން، ޖިންނި މޮޔަވެގެން، ޝައިޠާނާ ތަޅުވަމުން ފޮޅުވަމުން ގެންދާ މީހަކު ތެދުވާ ފަދައިން މެނުވީ ޤިޔާމަތް ދުވަހުން އެއުރެން ކަށްވަޅުން) ނުތެދުވާނެތެވެ. އެހެނީ، އެއުރެން ބުނެއުޅުނީ، ވިޔަފާރި ވާކަން ކަށަވަރީ، ރިބާ ކަހަލަކަމެއް ކަމުގައެވެ. (ނަމަވެސް) ވިޔަފާރި ކުރުންވަނީ، ﷲ، ހުއްދަ ކުރައްވާފައެވެ. އަދި، ރިބާ ވަނީ ޙަރާމް ކުރައްވާފައެވެ. ފަހެ، އެމީހާގެ ވެރިރަސްކަލާނގެ ހަޒުރަތުން ދެއްވާ ވަޢުޟަކާއި ނަޞޭޙަތް، އެމީހަކާ ހަމަޔަށް އައުމުން އެކަން (އެބަހީ: رِبا ކެއުން) ހުއްޓާލައިފި މީހާ (ދަންނާށެވެ!) ފަހެ، އިސްވެދިޔަ އެއްޗެއް އެމީހަކަށް ހުށްޓެވެ. (އެބަހީ: ރިބާގެ ޙުކުމްތައް އައުމުގެ ކުރިން އޭނާ ބޭނުންކުރި ތަކެތި މާފުކުރައްވާފައި ވެއެވެ.) އަދި، އެމީހެއްގެ ކަންތައްއޮތީ، ﷲ އަށް ޚާއްސަ ވެގެންނެވެ. އަދި، އަލުން (އެކަމަށް) އެނބުރި އަތުވެއްޖެމީހާ (ދަންނާށެވެ!) ފަހެ، އެއުރެންނީ ނަރަކައިގެ އަހުލުވެރިންނެވެ. އެއުރެންނީ އެތާނގައި ދެމިތިބެނިވި ބަޔެކެވެ.”\n2- ބޮޑަތިވެގެންވާ ފާފަތަކާއި ދުރުވުން: އެންމެހާ ބޮޑަތިވެގެންވާ ފާޙިޝް ކަންތައްތަކާއި ފާފަތަކުން ދުރުހެލިވާން ޖެހެއެވެ. މުޞީބާތް ޖެހުމުގެ އެއް ސަބަބަކީ ފާފަކުރުމެވެ. ޚާއްޞަކޮށް ބޮޑަތި ފާފަތަކަށް އަރައިގަތުމެވެ. އެހެންކަމުން ރިޒްޤު ތަނަވަސްވުމަށް އެދޭނަމަ އެފަދަ ފާފަތަކާއި ދުރުވާށެވެ.\n3- އިސްތިޣްފާރު ކުރުމާއި ތައުބާވުން: މާތް ﷲ ވަޙީކުރައްވާފައިވެއެވެ. فَقُلْتُ اسْتَغْفِرُوا رَبَّكُمْ إِنَّهُ كَانَ غَفَّاراً * يُرْسِلِ السَّمَاءَ عَلَيْكُم مِّدْرَاراً * (نوح 10-11) މާނައީ: “ތިމަންކަލޭގެފާނު އެބައިމީހުނަށް ދެންނެވީމެވެ. ތިޔަބައިމީހުންގެ ރައްބަށް އިސްތިޣްފާރުކޮށް ދަންނަވާށެވެ. އެކަލާނގެއީ ގިނަގިނައިން ފާފަފުއްސަވާ ރަސްކަލާނގެއެވެ. އޭރުން ވާރޭފެން ތަނަވަސްކޮށްދެއްވާނެއެވެ.”.. ވާރޭފެންވެސް ހިމެނިގެން ދަނީ ރިޒްޤުގެ ތެރެއިންކަން ކަށަވަރެވެ. އަދި ތައުބާވެ ފާފަ ފުއްސެވުން އެދި ދެންނެވުމުން އެކަން ތަނަވަސް ކޮށްދެއްވާނެކަން ﷲ އެވަނީ އަންގަވާފައެވެ.\n4- މާތް ﷲ އަށް ބިރުވެތިވުން: ﷲ އަށް ބިރުވެތިވުން ހިމެނެނީ ރިޒްޤު އިތުރުވާ ކަމެއް ކަމުގައެވެ. މާތް ﷲ ވަޙީކުރެއްވިއެވެ. …وَمَنْ يَتَّقِ اللهَ يجْعَلْ لَهُ مَخْرَجًا (*) وَيَرْزُقُهُ مِنْ حَيْثُ لاَ يَحْتَسِبُ… (الطلاق 2-3) “އަދި ﷲއަށް ބިރުވެތިވެއްޖެ މީހަކަށް މަގުދައްކަވާހުށީމެވެ. އަދި އޭނާ ހީނުކުރާ ގޮތްގޮތުން އޭނާއަށް ރިޒްގު ދެއްވާހުށީމެވެ.”\n5- މާތް ﷲ އަށް ވަކީލުކުރުން: ކޮންމެކަމެއްގައިމެ މާތް ﷲ އަށް ޔާޤީންކަމާއެކު އެއިލާހަށް ބަރޯސާވެ ވަކީލުކުރުމަކީ ރިޒްޤު ތަނަވަސްވާ ކަމެކެވެ. عُمَرَ بْنِ الْخَطَّابِ رَضِيَ اللَّهُ عَنْهُ ގެކިބައިން ރިވާވެގެންވެއެވެ. ރަސޫލުﷲ ޞައްލަﷲ ޢަލައިހި ވަސައްލަމަ ޙަދީޘްކުރެއްވިއެވެ. “لَوْ أَنَّكُمْ تَوَكَّلُوْنَ عَلَى اللهِ حَقَّ تَوَكُّلِهِ لَرَزَقَكُمْ كَمَا يَرْزُقُ الطَّيْرَ، تَغْدُو خمِاَصاً وَتَرُوْحُ بِطَاناً” (إمام أحمد والترمذي وابن ماجه) “ތިޔަބައިމީހުން ހައްގުގޮތުގައި ﷲއަށް ވަކީލު ކޮށްފިނަމަ ދޫނިސޫފާ ސޫތްޕަށް ރިޒުގު ދެއްވާ ފަދައިން ތިޔަބައިމީހުނަށް ރިޒުގު ދެއްވީހެވެ. އެތަކެތި ހެނދުނު ނުކުންނަނީ ހުސްބަނޑާއެވެ. ހަވީރު އެނބުރި އަންނަނީ ބަނޑުފުރައިގެންނެވެ.”\n6- ރަޙިމުގެ ގުޅުން ދެމެހެއްޓުން: أَنَسْ بْنُ مَالِكٍ رَضِيَ اللَّهُ عَنْهُ ގެ އަރިހުން ރިވާވެގެންވެއެވެ. ރަސޫލުﷲ ޞައްލަﷲ ޢަލައިހި ވަސައްލަމަ ޙަދީޘްކުރެއްވިއެވެ. “مَنْ أَحَبَّ أَنْ يُبْسَطَ لَهُ فِي رِزْقِهِ، وَيُنْسَأَ لَهُ فِي أَثَرِهِ فَلْيَصِلْ رَحِمَهُ” (البخاري ، مسلم ، أبو داود ، أحمد) ތިބާގެ އުމުރުގައި ބަރަކާތް ލެއްވި، ރިޒްގު ތަނަވަސްވުމަށް ލޯބިކުރާމީހާ (ބޭނުންވާ މީހާ) ރަހިމުގެ ގުޅުން ބަހައްޓާށިއެވެ.”\n7- މާތް ﷲ ގެ މަގުގައި ހޭދަކުރުން: މާތް ﷲ ވަޙީކުރެއްވިއެވެ. وَمَا أَنفَقْتُمْ مّن شَىْءٍ فَهُوَ يُخْلِفُهُ وَهُوَ خَيْرُ ٱلرَّازِقِينَ (سبأ 39) “ތިޔަބައިމީހުން ހޭދަކުޅަ އެއްޗެއްގެ ބަދަލު އެކަލާނގެ ދެއްވާނެއެވެ. އެއީ އެންމެ ހެޔޮ ރިޒްޤުދެއްވާ އިލާހެވެ” ރަސޫލުﷲ ޞައްލަﷲ ޢަލައިހި ވަސައްލަމަ ޙަދީޘްކުރެއްވިއެވެ. (مَا نَقَصَ مَالُ عَبْدٍ مِنْ صَدَقَةٍ)-الترمذي وصححه- “ޞަދަގާތުގެ ސަބަބުން އަޅާގެ މުދާ އުންޏެއް ނުވާނެއެވެ.”\nފަހެ މިއެންމެހާ ކަންކަމަކީ ރިޒްޤު އިތުރުވެ ތަނަވަސްވާން އެދޭމީހާ ސަމާލުކަންދިނުން ކޮންމެހެން މުހިއްމު ކަންކަމެވެ. މާތް ﷲއީ ވަޢުދުފުޅާއި ޚިލާފުވެވޮޑިގެން ނުވާ އިލާހުކަން ކަށަވަރެވެ.\n1- އެންމެ ފުރަތަމަ ސިޙުރެއް ނުވަތަ އެސްފީނާއެއް ހުރިތޯ ބެލުމުގެ ގޮތުން ކިޔަވާ ރުޤްޔާތައް ކިޔަވައިގެން އެފަދަ ކަމެއް ހުރިތޯ ޔަޤީންކުރާށެވެ.\n2- ނަމާދުތަކަށް ރައްކާތެރިވާށެވެ. އަދި ދަމުނަމާދުކުރުމަށް އާދަކުރާށެވެ.\n3- ހެނދުނާއި ހަވީރުގެ ޛިކުރުތަކާއި ދުޢާތައް ކޮންމެ ދުވަހަކުވެސް ކިޔަވާށެވެ.\n4- ކޮންމެ ދުވަހަކު ސޫރަތުލް ބަޤަރާ ކިޔަވާށެވެ.\n5- ގިނައިން ޤުރުއާން ކިޔަވާށެވެ.\n6- ފަރުވާގެ ގޮތުގައި ސޫރަތުލް ވާޤިޢަތު ކޮންމެ ރެއަކު ކިޔަވާށެވެ.\n7- ރިޒްޤު ގެ އާޔަތްތައް (މިލިޔުމާއި އެކުވާ ރުޤްޔާ) ގިނައިން ކިޔަވާށެވެ.\n8- މިރުޤްޔާ ފެނަށް ކިޔަވައިގެން ބޮއެ، އަދި ފެނަށް ކިޔަވައިގެން އެފެން ކޮންމެ ދުވަހަކު ގަޔަށް އަޅާށެވެ. ބޯފެން ބޮޑު ފުޅިއަކަށް (ގާތްގަނޑަކަށް5ލީޓަރު) ކިޔަވާފައި ބަހައްޓައިގެން ރޭގަނޑު 1 ތަށި ހެނދުނު 1 ތަށި ބުއިމުން ފުދޭނެއެވެ. މިގޮތަށް ގޮސް ހުސްވުމުން އަނެއްކާ ކިޔަވާނީއެވެ. ގަޔަށް އަޅާފެން ކޮންމެ ދުވަހަކުވެސް ކިޔަވާށެވެ.\n9- 500 ގްރާމްގެ މާމުޔަށް 35 ގްރާމް މުހުރާފައި ހުރި ކަޅުދިރި އެއްކޮށް އެއަށް މިއާޔަތްތައް ކިޔަވާފުމެ، ކޮންމެ ރެއަކު، އަދި ކޮންމެ ދުވަހަކު ހުސްބަނޑާ2ސައިސަމްސާ އޭގެން ކާށެވެ.\n10- މިއާޔަތްތައް ކޮންމެ ދުވަހަކު އަޑުއަހާށެވެ. ނުވަތަ ބަލިމީހާ ކައިރީ ކިޔަވާށެވެ.\n11- ފަރުވާ ކުރަންވާނީ، ޓެސްޓުކޮށްލަން ކުރާކަމެއްގެ ގޮތުގައެއް ނޫނެވެ. ﷲ އަށް ފުރިހަމަ ޔަޤީންކަމާއެކު، ޝިފާދެއްވާނެކަން ޔަޤީންކޮށްގެންނެވެ. އަދި ޝިފާދެއްވުން އެދި ގިނަގިނައިން ދުޢާކޮށް ރަނގަޅުނުވެ ގިނަދުވަސްވީނަމަވެސް ކެތްތެރިކަމާއެކު ފަރުވާ ކުރިއަށް ގެންދާށެވެ.\n12- މިޔުޒިކާއި ލަވަޔަކީ ތިބާ ނަފްރަތުކުރާ އެއްޗެއްކަމުގައި ހަދާށެވެ. އެހެނީ މިކަމަކީ ފަރުވާއަށް ވަރަށް ހުރަސްއެޅޭ، ޝައިޠާނީ ކަމެކެވެ. އެހެންކަމުން ލަވަޔާއި މިޔުޒިކު ފަދަ ފާޙިޝް ކަންކަމާއި ޙަރާމް ކަންކަމުން ދުރުވެގަންނާށެވެ. އެއީ ޝިފާލިބުމަށް ފަހުގައިވެސް މެއެވެ.\n13- ވީވަރަކުން ޞަދަޤާތް ދީއުޅޭށެވެ. މާތް ﷲ އިރާދަކުރެއްވިއްޔާ ޝިފާ ދެއްވާނެއެވެ.\nމާތް ﷲ އަޅުގަނޑަށް މިކުޑަކުޑަ މިންވަރު ޙިއްސާކޮށްލުމުގެ ތައުފީޤު ދެއްވި ކަމަށްޓަކައި ޙަމްދުކުރަމެވެ. އަޅުގެ މިމަސައްކަތަކީ އިޚްލާޞްތެރި މަސައްކަތެއް ކަމުގައި ލައްވާ، އަޅުގެ މިޢަމަލު ޤަބޫލުކުރައްވާ ބަރަކާތް ލައްވާށިއެވެ. އަދި މިފަދަ ދަތި ޙާލުގައި ތިބި އެންމެހާ ފަރާތްތަކަށް މިއިން އެންމެ ހެޔޮ މަންފާ މިންވަރުކުރައްވާށިއެވެ. އަދި އަޅަމެނަށް ޝިފާދެއްވާ ފާފަފުއްސަވާށިއެވެ. އާމީން.\n20 މެއި, 2016 | 1:34\nRuguyaage aayaththah da unload Nukoh libeyney go they nuvaanethoa sukriyyaa\n8 ޖެނުއަރީ, 2017 | 1:49\nallah thibaage thi masahkathugai barakai lahvaashi varah furihama liyunthakeh masha allah. adhi heyo jaza dhehvaashi aameen. :)


BREAKING NEWS: UK bodu vazeeru ICU ah badhalu kohfi | Kuhli Habaru\nޔޫކޭ ބޮޑު ވަޒީރު އައިސީޔޫއަށް ބަދަލުކޮއްފި\nޔޫކޭ ބޮޑު ވަޒީރު ބޮރިސް ޖޯންސަން ހާލު ބޮޑުވެ އައިސީޔޫއަށް ބަދަލު ކޮއްފިއެވެ.\nމި ހަފުތާ އާދިއްތަ ދުވަހު ބޮރިސް ޖޯންސަން ވަނީ ކޮވިޑް-19 އަށް ފައްސިވިތާ 10 ދުވަސް ވީއިރުވެސް ހުން މަތަނުވެ ހުރުމާއެކު ބަލީގެ ހާލު ބޮޑުވަމުން އަނާތީ ހަސްފަތާލުގައި އެދުމަތި ކޮއްފައެވެ. ކޮވިޑަށް ފައްސިވިކަން ހާމަކުރީ މީގެ 11 ދުވަސް ކުރިން ބޮރިސް ޖޯންސަން ކުރެއްވި ޓުވީޓެއްގައެވެ. ބޮރިސް ޖޯންސަން ވިދާޅުވީ، ކޮވިޑަށް ފައްސިވިކަން ކަށަވަރުވީ ބަލީގެ އަލާމާތްތައް ފެނުމުން ހެދި ޓެސްޓުތަކުން ކަމަށެވެ.\nމިއަދު މެންދުރު ފަހު ބޮޑު ވަޒީރު ބޮރިސް ޖޯންސަން އިތުރަށް ހާލު ގޯސްވަމާ ގުޅިގެން އިއިސީޔޫއަށް ވަނީ ބަދަލުކޮއްފައެވެ. އަދި ބޮޑު ވަޒީރު ވަނީ ވަގުތީ ގޮތުން ފޮރިން ސެކްރެޓަރީ ޑޮމިނިކް ރާބީ އާއި ސަރުކާރު ހިންގުމަށް ހަވާލުކޮށްފައެވެ.\nކޮވިޑަށް ފައްސިވި އިރުގަވެސް އައިސޮލޭޝަންގައި ގޭގައި ހުންނަވައިގެން ވެސް ބޮޑު ވަޒީރުގެ ހައިސިއްޔަތުން އޭނާ ދިޔައީ ފަސްނުޖެހި ގައުމު ހިންގަވަމުންނެވެ. އަދި ނަގަންޖެހޭ ޒިންމާތަކާއި އަދާކުރަން ޖެހޭ ވާޖިބުތައް ވެސް އެމަނިކުފާނު ދިޔައީ އަދާކުރައްވަމުންނެވެ.\nޔޫކޭއިން މިޔަދާ ހަމަޔަށް އައި އިރު އުމުރުން 55 އަހަރުގެ ބޮރިސް ޖޯންސަން އަކީ ފުރަތަމަ ފަހަރަށް ކޮވިޑަށް ފައްސިވި ސަރުކާރުގެ އިސް ފަރާތެވެ. ބޮޑު ވަޒީރައް ފަހު އިނގިރޭސިވިލާތުގެ އަމީރު ޗާލްސް ވަނީ ކޮވިޑަށް ފައްސިވެފައެވެ. އަދި އަމީރުގެ ހާލު ގޯސް ނުވާތީވެ ގަނޑުވަރު ތެރޭގައި ފަރުވާ ދިނުމަށް އެބޭފުޅާ ވަނީ ގަނޑުވަރުގައި އެކަހެރިކޮށްފައެވެ.\nއިތުރު ތަފުސީލު އަންނަނީ…


Ooredoo in customerunah 60 percent aa hama ah ithuru data aeku aa package | ThePress\nއުރީދޫ ކަސްޓަމަރުންނަށް 60 ޕަސަންޓާ ހަމައަށް އިތުރު ޑާޓާއާއެކު މުޅިން އާ ޕެކޭޖްތަކެއް\n30 September 2021, 22:23\nއުރީދޫ ކަސްޓަމަރުންނަށް 60 ޕަސަންޓާހަމައަށް އިތުރު ޑާޓާއާއެކު މުޅިން އާ ޕެކޭޖްތަކެއް / ފޮޓޯ: އުރީދޫ\nއުރީދޫ ޕްރީޕެއިޑް، ޕޯސްޓްޕެއިޑް އަދި ފަސޭހަ ހޯމް ބްރޯޑްބޭންޑް ޕްލޭންސްތަކުގެ ޑޭޓާ އެލަވަންސްތައް އިތުރުކޮށް، މުޅިން އާ ޕްލޭތަކެއް ތައާރަފްކުރުމާއެކު އުރީދޫ ޑޭޓާގެ އަގަށް ބޮޑެތި ބަދަލުތަކެއް ގެނެސްފިއެވެ.\nއުރީދޫން ބުނީ އެ ބަދަލުތަކާއެކު ޕްރީޕެއިޑް ކަސްޓަމަރުންނަށް 60 ޕަސެންޓާ ހަމައަށް އިތުރު ޑޭޓާ ލިބިގެންދާއިރު ޕޯސްޓްޕެއިޑް ކަސްޓަމަރުންނަށް ބޮޑެތި ޑޭޓާ އެލަވަންސްއާއިއެކު ހެޔޮ އަގުގައި މުޅިން އާ ޕެކޭޖްތަކެއް ތައާރަފް ކުރެވިފައިވާ ކަމަށެވެ. އަދި ފަސޭހަ ހޯމް ބްރޯޑްބޭންޑް ޕްލޭންސްތަކަށް 25 ޕަސެންޓް އިތުރު ޑޭޓާ އާއެކު، ކަސްޓަމަރުންނަށް ހާއްސަ އޮފާއެއްގެ ގޮތުގައި 80 ޕަސެންޓާ ހަމައަށް އިތުރު ޑޭޓާ ވެސް ލިބިގެންދާނެ ކަމަށް އުރީދޫން ވަނީ ބުނެފައެވެ.\nޕްރިޕެއިޑް ޕްލޭންތަކަށް 60 ޕަސެންޓާ ހަމައަށް އިތުރު ޑޭޓާ\nއުރޫދޫން ބުނީ ނެޓުހެޔޮ މަޝްރޫއުގެ ދަށުން ޕްރީޕެއިޑް ޕްލޭންތަކަށް އާ ހެޔޮ ބަދަލާއެކު 60 ޕަސެންޓާ ހަމައަށް އިތުރު ޑޭޓާ އެލަވަންސްއާއިއެކު 38 ޕަސެންޓާ ހަމައަށް އަށް ޑޭޓާގެ އަގުވެސް ތިރިކޮށްފައިވާ ކަމަށެވެ. އެ ބަދަލާއެކު އުރީދޫ ޕްރީޕެއިޑް ގެންގުޅޭ ފަރާތްތަކަށް ޑިޖިޓަލް ހިދުމަތްތައް ބޭނުންކޮށް އިންޓަނެޓްގެ ފުރިހަމަ ބޭނުން ހިފުމަށް އިތުރަށް މަގު ފަހިވާނެ ކަމަށް އުރީދޫން ބުނެއެވެ.\n30 ޕަސެންޓް އިތުރު ޑޭޓާއާއެކު މުޅިން އާ ޕޯސްޓްޕެއިޑް ޕްލޭންތަކެއް\n30 ޕަސެންޓާ ހަމައަށް އިތުރު ޑޭޓާ އެލަވަންސްއާއިއެކު އާ ޕްލޭންތަކެއް ތަޢާރަފްކުރެވިފައިވީއިރު ޕޯސްޓްޕެއިޑް ކަސްޓަމަރުންނަށް 29 ޕަސެންޓާ ހަމައަށް ޑޭޓާގެ އަގު ތިރިވެ ކުރިއަށްވުރެ ގިނަ ކަންކަން ހެޔޮ އަގުގައި ކުރެވިގެންދާނެ.\nސޯޝަލް މީޑިއާ އެޕްތަކުގެ ތެރެއިން ވައިބާ، ޓުވިޓާ، ވަޓްސަޕް، ފޭސްބުކް، އިންސްޓަގްރާމް އަދި ޓެލެގްރާމް ބޭނުންކޮށްލުމަށް ހާއްސަ ޑޭޓާ އެލަވަންސްއެއް ލިބިގެންދާނެ.\nނެޓުހެޔޮ ޕޯސްޓްޕެއިޑް 600 އާ މަތީގެ ޕްލޭންތައް ގެންގުޅޭ ފަރާތްތަކަށް ޑޭޓާ ރޯލްއޯވާގެ ހިދުމަތާއެކު، ކަސްޓަމަރުންނަށް މަސް ނިމޭއިރު ބޭނުންނުކޮށް ހުރި ރެގިއުލާ ޑޭޓާ އޮޓަމެޓިކުން އަނެއް މަހުގެ ޑޭޓާ އެލަވަންސްއަށް އެއްވެގެންދާނެ.\nމިއަދު ތައާރަފްކުރި އާ ޕްލޭންތައް އުރީދޫ ސެލްފްކެއާ އެޕް، އުރީދޫ އެޕް މެދުވެރިކޮށް ނެގޭނެ ކަމަށް އުރީދޫން ބުނެއެވެ.\nފަސޭހަ ހޯމްބްރޯޑްބޭންޑް ކަސްޓަމަރުންނަށް 25 ޕަސެންޓް އިތުރު ޑޭޓާ އަދި އިތުރު 80 ޕަސެންޓް ބޯނަސް ޑޭޓާ\n25 ޕަސަންޓާ ހަމައަށް އިތުރު ޑޭޓާ އެލަވަންސްއާއެކު ފަސޭހަ ހޯމްބްރޯޑްބޭންޑް ގެންގުޅުއްވާ ކަސްޓަމަރުންނަށް 20 ޕަސަންޓާ ހަމައަށް ޑޭޓާގެ އަގު ތިރިވެގެންދާނެ. މިބަދަލާއެކު ފަސޭހަ ހޯމް ބްރޯޑްބޭންޑް ގެންގުޅުއްވާ ކަސްޓަމަރުންގެ އިތުރު ވަމުން އަންނަ އިންޓާނެޓްގެ ބޭނުންތައް ހެޔޮ އަގުގައި ފުއްދާލެވޭނެ.\nހާއްސަ އޮފާއެއްގެ ދަށުން 2021 ގެ ނިޔަލަށް 80 ޕަސަންޓާ ހަމައަށް އިތުރު ބޯނަސްޑޭޓާ ލިބިގެންދާނެ.\nފަސޭހަ ހޯމް ބްރޯޑްބޭންޑް ބޭނުންކުރާ އެންމެހާ ކަސްޓަމަރުންނަށް ޑޭޓާ ރޯލްއޯވާގެ ހިދުމަތްވެސް ލިބިގެންދާނެއެވެ. ޑޭޓާ ރޯލް އޯވާގެ ހިދުމަތާ އެކު ޕޯސްޓްޕެއިޑް ކަސްޓަމަރުންނަށް މަސް ނިމޭއިރު ބޭނުންނުކޮށް ހުރި ޑޭޓާ އޮޓަމެޓިކުން އަނެއް މަހުގެ ޑޭޓާ އެލަވަންސްއަށް އެއްވެގެންދާނެއެވެ. ޕްރިޕެއިޑް ކަސްޓަމަރުން މި ހިދުމަތް ހޯދާލުމަށް ޕެކޭޖްގެ ވެލިޑިޓީ ހަމަވުމުގެ ކުރިން ނަންގަވާފައިވާ ޕެކޭޖް އަލުން އެކްޓިވޭޓް ކޮށްލުމުން ބޭނުންނުކޮށް ހުރި ޑޭޓާ އަނެއް މަހު ވެސް ބޭނުންކުރެވޭނެއެވެ.\nއުރީދޫން ބުނީ ފަސޭހަ ހޯމްބްރޯޑްބޭންޑް ނަންގަވާ ފަރާތްތަކަށް އިތުރަށް މަޑުކުރަންނުޖެހި، ރައުޓާ ގުޅާލުމުން ވަގުތުން ހިދުމަތް ލިބިގެންދާނެ ކަމަށެވެ. އެއްތަނުން އަނެއްތަނަށް ބަދަލު ކޮށްލަން ފަސޭހަ ރައުޓަރަކާއެކު ފަސޭހަ ހޯމްބްރޯޑްބޭންޑްގެ ހިދުމަތަކީ، ގެއިން މަސައްކަތްކުރާ މީހުންނަށާ ކިޔަވާ ދަރިވަރުންނަށް ފަސޭހަ ހިދުމަތެއްކަން ވެސް އުރީދޫން ފާހަގަކުރެއެވެ. މީގެ އިތުރުން ފަސޭހަ ސެލްފްކެއާ ޕޯޓަލް މެދުވެރިކޮށް ކަސްޓަމަރުންނަށް ފަސޭހަކަމާއެކު ޑޭޓާ ބެލަންސް ބަލާލާ، ޕެކޭޖް އެކްޓިވޭޓް ކޮށްލެވޭނެ ކަމަށް އުރީދޫން ބުނެއެވެ.\nއުރީދޫގެ ޑިޖިޓަލް ހިދުމަތްތައް މެދުވެރިކޮށް ރާއްޖޭގެ ރައްޔިތުންނަށް އިތުރު ފުރުސަތުތައް ފަހިކޮށްދީ، އިންޓާނެޓްގެ ހިދުމަތް ވީހާވެސް ގިނަބަޔަކަށް އެންމެ ފުރިހަމަގޮތުގައި ފޯރުކޮށްދިނުމަށް އަބަދުވެސް މަސައްކަތް ކުރަމުންގެންދާނެކަމުގެ ޔަގީންކަން އުރީދޫ އަރުވައެވެ.\nމިއަދު މޮބައިލް އަދި މޮބައިލް ބްރޯޑްބޭންޑްއަށް ގެނެވުނު ހެޔޮ ބަދަލާއިއެކު މާކެޓުގެ އެންމެ ފުރިހަމަ ފައިދާތައް ލިބިގެންދާ ޕްލޭންތަކަށް އިތުރު ފުރިހަމަކަމެއް ލިބިގެންދާނެ ކަމަށް އުރީދޫން ބުނެއެވެ.\nއުރީދޫން ބުނީ މިއަދު ތައާރަފް ކުރި އާ ޕެކޭޖްތައް މާދަމާއިން ފެށިގެން ކަސްޓަމަރުންނަށް ލިބިގެންދާނެ ކަމަށެވެ.


Covid-19: Maruvi meehunge adhadhu3lahka ah vure mahchah!\nކޮވިޑް-19: މަރުވި މީހުންގެ އަދަދު ތިން ލައްކަ އަށް ވުރެ މައްޗަށް!\n16 މޭ 2020 - 13:52:53\nކޮވިޑް-19 ޖެހިގެން މުޅި ދުނިޔެއިން މަރުވި މީހުންގެ އަދަދު ތިން ލައްކަ އަށް ވުރެ މައްޗަށް އަރައިފި އެވެ.\nޖޯންސް ހޮޕޮކިންސް ޔުނިވާސިޓީ އިން އާންމުކޮށްފައިވާ އެންމެ ފަހުގެ ތަފާސްހިސާބުތަކުން ދައްކާ ގޮތުގައި، ވައިރަހުގެ ސަބަބުން މުޅި ދުނިޔެއިން މަރުވި މީހުންގެ އަދަދު ވަނީ 307,696 (ތިން ލައްކަ ހަތް ހާސް ހަ ސަތޭކަ ނުވަދިހަ ހައެއް) އަށް އަރާފަ އެވެ.\nމިދިޔަ އަހަރު ޗައިނާ އިން ފެނިގެން ދިޔަ ނޮވެލް ކޮރޯނާ ވައިރަހަށް އަދި ވެކްސިނެއް ހޯދިފައި ނުވާއިރު، މި ވައިރަސް މިހާރު ވަނީ ދުނިޔޭގެ 200 އަށް ވުރެ ގިނަ ގައުމަކަށް ފޯރާފަ އެވެ.\nއެގޮތުން، ވައިރަހުގެ ސަބަބުން މިހާތަނަށް އެންމެ ގިނަ މީހުން މަރުވެފައި ވަނީ އެމެރިކާ އިން ނެވެ. އެމެރިކާ ގައި މަރުވި މީހުންގެ އަދަދު 87,559 އަށް އަރާފައިވާ އިރު، އެ ގައުމުގެ މާހިރުން ލަފާ ކުރާ ގޮތުގައި ވައިރަހުގެ ސަބަބުން އެމެރިކާގައި އެކަނި އެއް ލައްކައަށް ވުރެ ގިނަ މީހުން މަރުވުން އެކަށީގެންވެ އެވެ.\nއޭގެ އިތުރުން، ކޮވިޑް-19 ވައިރަހަށް އެންމެ ގިނަ ބަޔަކު ޕޮޒިޓިވްވެފައި ވަނީ ވެސް އެމެރިކާ އިން ނެވެ. އެ ގައުމުގައި 1.4 މިލިއަން މީހުން ވައިރަހަށް ވަނީ ޕޮޒިޓިވް ވެފަ އެވެ. އެމެރިކާގެ ރައީސް ޑޮނަލްޑް ޓްރަމްޕް ވަނީ ވެކްސިނެއް ހޯދުނު ކަމުގައިވިޔަސް ނުވަތަ ވެކްސިނެއް ނުހޯދުނަސް އެ ގައުމުގައި އިއުލާންކޮށްފައިވާ ލޮކްޑައުން އުވާލާ އަނެއްކާ ގައުމު ހުޅުވާލަން ޖެހިފައިވާ ކަމަށް ވިދާޅުވެފަ އެވެ.\nދުނިޔޭގައި ދެން އެންމެ ގިނަ ބަޔަކު ކޮވިޑް-19 ގެ ސަބަބުން މަރުވެފައި ވަނީ ޔޫރަޕުގެ ގައުމު ތަކުގަ އެވެ. އެގޮތުން، އިނގިރޭސި ވިލާތާއި އިޓަލީގައި ވައިރަހުގެ ސަބަބުން 30،000 އަށް ވުރެ ގިނަ މީހުން މަރުވެފައިވެ އެވެ. އަދި ފްރާންސް އާއި އިޓަލީގައި ވައިރަހުގެ ސަބަބުން 27،000 އަށް ވުރެ ގިނަ މީހުން ވަނީ މަރުވެފަ އެވެ. ޔޫރަޕުގެ ގައުމު ތަކުގައި ކުރިއާ ބަލައި ވައިރަސް ޖެހޭ މިންވަރު ކޮންޓްރޯލް ކުރެވިފައިވާ އިރު، ޔޫރަޕުގެ ގިނަ ގައުމުތަކުން ވަނީ ކޮވިޑް-19 ކޮންޓްރޯލް ކުރުމަށް އަޅާފައިވާ ފިޔަވަޅުތަކަށް ލުއި ދިނުމަށް ނިންމާފަ އެވެ.\nދުނިޔޭގެ ގިނަ ގައުމުތަކުން އަޅާފައިވާ ލޮކްޑައުންގެ އަމުރުތަކަށް ލުއި ދެމުން އަންނައިރު އެގޮތަށް އަމަލު ކުރުން އަދި މާ އަވަސް ކަމަށް ގިނަ މާހިރުންނާއި، ދުނިޔޭގެ ސިއްހަތު ޖަމިއްޔާ (ޑަބްލިއުއެޗްއޯ) އިން ދެކެ އެވެ. އެގޮތުން، އަޅާފައިވާ ފިޔަވަޅުތަކަށް މާ އަވަހަށް ލުއި ދެވިއްޖެ ނަމަ، ކޮވިޑް-19 ގެ ދެވަނަ ރޯޅި އެއް ކުރިމަތިވުން އެކަށީގެންވާ ކަމަށް މާހިރުން ވަނީ ބުނެފަ އެވެ.\nބޭރު ދުނިޔެކޮވިޑް-19ކޮރޯނާ ވައިރަސްސިއްހަތު


vnews - team othi varah ranglhah tahyaaruvefa- Sharaf\nމުބާރާތައް ވަރަށް ރަނގަޅަށް ޓީމު ތައްޔާރުވެފައިވާ ކަމަށް ގައުމީ ކޯޗު މުޙައްމަދު ޝަރަފް ބުނެފި\nއޭޝިއަން މެންސް ސެންޓްރަލް ޒޯން ވޮލީ މުބާރާތަށް ތައްޔާރުވުމަށް ގައުމީ ވޮލީ ޓީމު ތައިލެންޑުގައި ކުރިއަށްގެންދިޔަ ކޭމްޕަކި ވަރަށް ކާމިޔާބު ކޭމްޕެއް ކަމަށާއި މުބާރާތައް ވަރަށް ރަނގަޅަށް ޓީމު ތައްޔާރުވެފައިވާ ކަމަށް ގައުމީ ކޯޗު މުޙައްމަދު ޝަރަފް ބުނެފިއެވެ.\nދިހަ ދުވަހުގެ ތަމްރީން ދަތުރު ނިންމާލުމަށްފަހު އާދިއްތަ ދުވަހު ގައުމީ ޓީމު މާލެ އައިސްފައިވާއިރު ޝަރަފް ބުނީ މުބާރާތް ކާމިޔާބުކުރުމަށް ޓީމު އޮތީ އެކަތި ގަނޑެއްގެ ގޮތުގައި ކަމަށެވެ.\nޝަރަފް ބުނީ ތަމްރީނު ދަތުރުގައި ބޮޑަށް މަސައްކަތް ކޮށްފައިވާނީ އެޓޭކްތަކާއި ޑިފެންސް ރަނގަޅު ކުރުމަށާއި ޓީމުގައި މި ވަގުތައް ރަނގަޅު ކުރަން ޖެހޭ ވަރަށް ގިނަ ކަންތައް މި ޓްރެއިނިން ކޭމްޕް އިން ރަނގަޅު ކުރެވުނު ކަމަށް ޝަރަފް ބުންޏެވެ.\nމި ފަހަރުގެ މުބާރާތާއި މެދު ޝަރަފްގެ އުންމީދު ބޮޑު އިރު އޭނާ ބުނީ މުބާރާތުގައި ވާދަކުރާ ގިނަ ގައުމުތަކުގެ ފެންވަރު އެއްޓީމު އަނެއް ޓީމަށް އިނގޭނެ ކަމަށާއި އެހެން ކަމުން އެކަމުގެ ފައިދާ ކޮންމެ ޓީމަކަށް ވެސް ލިބިގެންދާނެ ކަމަށެވެ. އެހެން ނަމަވެސް ރާއްޖެއަށް އޮތް ފައިދާ އަކީ އަމިއްލަ ގައުމުގައި މުބާރާތް ކުޅުން ކަމަށް ޝަރަފް ބުންޏެވެ.\nގައުމީ ވޮލީ ޓީމުގައި މީގެ ކުރިން ހިމެނުނު މުހިންމު ކުޅުންތެރިންގެ ތެރޭގައި ހިމެނޭ ބާރު ޖެހުންތެރިޔާ ޝާއިން މުހައްމަދު (ޝާހިންޓޭ) ޓީމުގައި ނުހިމެނޭއިރު އޭނާ ހުރި އަނިޔާގައެވެ. މީގެ އިތުރުން އަލީ އާމިރު (ދިގު އައްޔަ) ސްކޮޑްގައި ނުހިމެނެއެވެ.\nމިއަހަރުގެ މުބާރާތުގައި ރާއްޖޭގެ އިތުރުން ދެން ބައިވެރިވެފައި ވަނީ ތުރުކުމަނިސްތާނާއި ނޭޕާލްގެ އިތުރުން ކިރިގިސްތާނެވެ.


Column HALHA: Kandoodhoo ran miruhaai Malege ran bimuge bahus! - One Online\nކަނޑޫދޫ މިރުސް --- ވަން ފޮޓޯ: މުހައްމަދު އައުޒަމް\nކޮލަމް ހަޅަ: ކަނޑޫދޫ ރަން މިރުހާއި މާލޭގެ ރަން ބިމުުގެ ބަހުސް!\nކުދިކުދި މައްސަލަތައް ގުޅިގެންދާނީ ބޮޑެތި މައްސަލަތަކާ އެވެ. މިއީ އޭގެ އެއް މައްސަލަ އެވެ. މުޅި ރާއްޖޭގައި، ހާއްސަކޮށް މާލޭގައި އެންމެ ބޮޑު މައްސަލަ މިފަހަރު ގުޅިފައި މިއޮތީ، މި ބަރަކާތްތެރި ރޯދަމަހުގެ ފުރަތަމަ ދުވަހުން ފެށިގެން އަގުބޮޑުވެގެން އުޅޭ ތ. ކަނޑޫދޫ މިރުހާ އެވެ. އެއީ މާލޭގެ ކުލީގެ މައްސަލަ އެވެ.\nކަނޑޫދޫ މިރުސް ކިލޯއެއްގެ އަގު މިފަހަރު މި އުޅެނީ ކިލޯއެއް ހާހުން މަތީގަ އެވެ. މިއީ އެވްރެޖްކޮށް 300 ވަރަކަށް ރުފިޔާ އަށް ކިލޯއެއް ލިބެން ހުންނަ އެއްޗެކެވެ. އެކަމަކު އެ ރަށުގެ މިރުސް ދަނޑުތަކަށް ހޫނުވެ ދަނޑުތައް ހަލާކުވުމާ އެކު، މިރުސް ލިބުން ކުއްލިއަކަށް ދަތިވީ އެވެ. މާލޭގެ ބާޒާރުގައި ކަނޑޫދޫ މިރުހުގެ އަގު އަރައިގެން ދިޔައީ ޑިމާންޑާ އެއްވަރަށް ސަޕްލައި ނުކުރެވިގެންނެވެ. މިއީ ހަމަ މާލޭގެ ކުއްޔަށް ވެސް ވީ ގޮތެވެ.\nކަނޑޫދޫ މިރުހުގެ އަގު މައްޗަށް އެރުމާ އެކު، ސޯޝަލް މީޑިއާގައި އެ މިރުހާ ދެކޮޅަށް ވެސް، އަދި އެއްކޮޅަށް ވެސް ވަރަށް ގިނަ ވާހަކަތަކެއް ދެކެވިއްޖެ އެވެ. އޭގެ ތެރެއިން ބައެއް ޚިޔާލުތައް ގޮސް މި ގުޅެނީ މާލޭގެ ކުއްޔާ އެވެ. އާންމުން ސުވާލު ކުރަނީ، ކަނޑޫދޫ މިރުހުގެ އަގު މައްޗަށް އެރުމަކީ މައްސަލައެއް ހެއްޔޭ އެވެ؟ މާލޭގެ އަގުތަކުގެ ވާހަކަ ނުދެކެވެނީ ކީއްވެގެން ހެއްޔޭ އެވެ؟\nމާލޭގެ ކުލީގެ މައްސަލައަކީ ކުޑަ މައްސަލައެއް ނޫނެވެ. އެއީ ވެސް ވަރަށް ބޮޑު މައްސަލައެކެވެ. ކޮންމެ މަހަކު އެއްފަހަރު ދައްކަން ޖެހޭ ކުލި ބޮޑުވުމަކީ ބައެއް މީހުން ގަބޫލުކުރާ ގޮތުގައި މީރު ކާއެއްޗެއް ވެސް ކާލަން ފައިސާކޮޅެއް ބާކީކޮށް ނުލެވޭ މައިިގަނޑު ސަބަބެވެ. ކުލި ކުޑަވެއްޖެ ނަމަ، ކަނޑޫދޫ މިރުސް ކިތަންމެ ބޮޑު އަގުގައި ގަތުމަށް ވެސް ފައިސާ ހުރީސް ކަމަށް އެތައް ބަޔަކު ބުނަނީ އެހެންވެ އެވެ.\nއެއްބަައެއްގެ ނަޒަރުގައި މިރުހުގެ އަގު ބޮޑުވުން މައްސަލައަކަށްވާ އިރު ކުލީގެ އަގުގެ ވާހަކަ ނުދެކެވެނީ އެއްވެސް ހަމައެއް ލަމައެއް ނެތި އެވެ. މާލޭގެ ތަންތަން އެތައް އަހަރެއްގެ އެޑްވާންސް ނަގައި، އެހާ ބޮޑު ކުއްޔެއް ނަގާއިރު ކަނޑޫދޫ މީހުންނަށް އެ މީހުން އުފައްދާ އެއްޗެއްގެ އަގު ބޮޑު ނުކުރެވެންވީ ކޮން ސަބަބަކާ ހުރެތޯ އާންމުން ދަނީ ސުވާލު އުފައްދަމުންނެވެެ. މިއީ ވަރަށް ވަރުގަދަ ބަހުސެކެވެ. އަޅުގަނޑު ދަންނަވާނީ މި މައުލޫއު ގޮސް ގުޅިފައި އޮތީ ވެސް ހަމަ ރަނގަޅު މައްސަލައެއްގެ ތެރެއަށް ކަމަށެވެ.\nބޮޑު ކުއްޔެއް ދައްކަން ޖެހުމަކީ އާންމުން ނިކަމެތިވެގެން އުޅޭ މައިގަނޑު ސަބަބެވެ. މުސާރައިގެ ބޮޑު އެއްޗެއް މި ދަނީ ކުއްޔަށާއި ބިލްތަކަށް އެކަންޏެވެ. ތަރައްގީ ރަށެއްގެ ގޮތުގައި ހަމައެކަނި މާލެ ހަމަޖައްސާފައި އޮތުމުން، މި ރަށަށް ނައިސް، ނުވަތަ ދިރިނޫޅެ ވާކަށްް ނެތެވެ. އެހެންވެ، މާލޭގެ ބިމުގެ އަގު މި ވަނީ ރަނަށް ބަދަލުވެފަ އެވެ. ކުއްޔަށް ތަނެއް ނުލިބެ އެވެ. ޑިމާންޑް އެހާ ބޮޑެވެ.\nކަނޑޫދޫގައި ހައްދާ މިރުހާ، މާލޭގެ ކުއްޔާ އެއްވަރެއް ނުކުރެވޭނެ އެވެ. ކުލީގެ މައްސަލައަކީ ގައުމީ މައްސަލައެކެވެ. އެހެން ނަމަވެސް މިރުހުގެ ވާހަކަ، ކުލީގެ ތެރެއަށް ގޮސް ވެއްޓިގަތީ އާންމުންގެ އުދާސްތައް ބޭރުކޮށްލުމުގެ ނިޔަތުގައި ކަމަށް ވެދާނެ އެވެ. އެ މީހުން ބުނާ ފަދައިން، ރަށެއްގައި ހައްދާ އެއްޗެއް އަގުބޮޑުވެއްޖިއްޔާ މާލޭ މީހުން ވަރަށް ކަންތައް ބޮޑުކޮށްލާނެ އެވެ. އެކަމަކު މާލޭގެ ކުލީގެ އަގު ކިތަންމެ މައްޗަށް އަރައިގެން ދިޔަޔަސް ހެވެވެ.\nގުޅޭ ޓެގު ރޯދަމަސް ދިވެހީންގެ ތަކެތީގެ މާރުކޭޓު


Dho?! Feshee fighting fish joadakun, Mihaaru haaheh!\nފެށީ ފައިޓިން ފިޝް ޖޯޑަކުން، މިހާރު ހާހެއް!\nމުހައްމަދު އަލީ ވަރަށް ކުޑައިރު، އެކި ކަހަލަ މަސްމަހާމެއްސަށް ޝައުގުވެރިވެ އެ އެއްޗިއްސަށް ލޯބި އުފެދުނެވެ. އެ ލޯބީގެ ތެރެއިން ޝައުގުވެރިކަން އުފެދުނީ ފައިޓިން ފިޝް ބަލައި އެފަދަ މަސްތައް ބްރީޑް ކުރުމަށެވެ. މިހާރު ފައިޓިން ފިޝް ބޭނުންވެގެން އެ ހޯދަން އުޅޭ މީހަކަށް މުހައްމަދު ނަން ނޭނގި އޮވެދާނެހެން ހިއެއް ނުވެ އެވެ.\nއުމުރުން 31 އަހަރުގެ މުހައްމަދުގެ މި ޝައުގުވެރިކަން އުފެދުނީ އޭނާ ސްކޫލު ނިންމާލި ހިސާބުންނެވެ. އެހާ ހިސާބުން ތަފާތު އެކި ކަހަލަ މަސްތައް ގެންގުޅެން ފަށައި އެކި ކަހަލަ މަސްތަކާ ގުޅޭގޮތުން މައުލޫމާތު ހޯދައި ކިޔަވަން ފެށި އެވެ.\nފައިޓިން ފިޝް ގެންގުޅެން ލޯބި އުފެދުނީ މިކަމުގެ ތެރެއިންނެވެ. ފައިޓިން ފިޝް ޕެއާއެއް ގަނެ އެ ބަލަން ފަށައި އެ ބްރީޑް ކުރަން ދަސްކޮށް އެ މަސައްކަތް ފެށި އެވެ. މިހާރު އޭނާގެ އަތުގައި ހާހެއްހާ މީގެ މަސް އެބަ ހުއްޓެވެ.\nA post shared by Pet_Addicts (@petaddicts.mv)\n"މާލެއިން ދެ މަސް ގަތީ ބްރީޑް ކުރަން ވެގެން. ދެން ރަށަށް ގެންގޮސް އެ ބްރީޑްކޮށް ބޮޑުކުރަން ފެށީ،" މުހައްމަދު ކިޔައިދިނެވެ.\nމުހައްމަދުގެ ރަށަށް، އދ. މަހިބަދޫ އަށް މަސްތައް ގެންދިޔުމަށް ފަހު އެ ބްރީޑްކޮށް އާ ފައިޓިން ފިޝްތައް އާލާކުރަން ފެށި އެވެ. މި މަސްތަކަށް ބޭނުންވާ ލޯތްބާއި އަޅާލުން ފުރިހަމައަށް ލިބުމުގެ ސަބަބުން މަސްތައް ވަރަށް ރަނގަޅު ސިއްހަތުގައި ހެދިބޮޑުވި އެވެ.\nމަސްތައް ބަލައި، މި މަސައްކަތަކީ ކުރެވޭނެ ކަމެއްކަން ވިސްނި "ޕެޓް އެޑިކްޓްސް"ގެ ނަމުގައި ޕޭޖެއް ހަދައި މަސް ވިއްކަން ފެށީ އެވެ. އެ މަސައްކަތް ކުރުމުގައި މުހައްމަދަށް އެންމެ ބޮޑު އެހީއަކަށް ވީ އޭނާގެ ދައްތަގެ ދަރިފުޅެވެ.\nމަހަށް ކާންދިނުމާއި އޭގެ ސިއްހަތަށް ބެލުމުގެ އިތުރުން ފެނުގެ ހާލަތު ބެލުމުގައި ވެސް އޭނާގެ އެހީތެރިކަން ލިބުނެވެ. ނަމަވެސް އެކި ސަބަބަތުތަކާ ހެދި މާ ގިނަ ދުވަސްތަކެއް ނުވެ މަސައްކަތް ހުއްޓާލަން ޖެހުނީ އެވެ.\n"އޭރު އުޅުނީ މާސްޓާސް އަށް ކިޔަވަން ވެގެން. އެހެންވެ އެހާ ވަގުތެއް ނުދެވޭ. ދެން ދައްތަގެ ދަރިފުޅު ވެސް ބިޒީވެ މަސައްކަތް ނުކުރެވޭގޮތް ވީމާ މަސައްކަތް ހުއްޓާލަން ޖެހުނު،" މުހައްމަދު ކިޔައިދިނެވެ.\nއޭގެ ފަހުން ވެސް އެ މަސައްކަތް އެއް ފަހަރެއްގެ މަތިން ފަށައި، ވަގުތު ނުވެގެން ހުއްޓާލަން ޖެހުނެވެ. ނަމަވެސް އެންމެ ފަހުން އަނެއްކާ ވެސް މިދިޔަ އަހަރުގެ އޯގަސްޓު މަސް ހިސާބުގައި އަލުން މަސައްކަތް ފެށުމަށް އާ ހިތްވަރެއް ލި އެވެ. އެއާ އެކު ފައިޓިން ފިޝްގެ އާ ޕެއާއެއް ގަނެ އެ ބްރީޑް ކުރި އެވެ. އަދި އެ ޕެއާ އިން ލިބުނު މަސްތައް ބޮޑު ކުރަން ފެށި އެވެ. މި އަހަރުގެ މާޗު މަހުގެ ތެރޭގައި އަލުން މަސް ވިއްކަން ފެށި އެވެ.\nފުލްޓައިމް ވަޒީފާ އަދާކުރަމުން މިހާރު ފައިޓިން ފިޝް އަލުން ވިއްކަން ފަށާފައި ވާއިރު އެކި ކަހަލަ ދަތިތަކާ ވެސް ކުރިމަތި ވެ އެވެ.\n"މިހާރު އެންމެ އެކަށީގެންވާ ވަރަށް ވަގުތު ނުދެވޭ. މަސްތަކަށް ކާންދިނުމުގެ މަސައްކަތް ކުރާނީ މިހާރު ދައްތަ. ދުވާލަކު ދެ އިރު ކާންދޭނެ ދައްތަ،" އޭނާ ބުންޏެވެ.\nމަސައްކަތައް އެންމެ އެކަށީގެންވާ ވަރަށް ވަގުތު ނުދެވުނަސް ކުރިއަށް އޮތް ތަނުގައި މަސައްކަތް އިތުރަށް ހަރުދަނާ ކުރުމަށް މުހައްމަދު ހުރީ ވަރުގަދަ އުއްމީދަކާ އެކުގަ އެވެ. މިހާރު ވެސް މުހައްމަދުގެ މަސައްކަތް ތަފާތުވާ ސަބަބެއް އޮވެ އެވެ. އެއީ އޭނާ ވިއްކާ މަސްތަކަކީ އެހެން ތަންތަނުން ލިބެން ދަތިވާނެ މަސްތަކަށް ވާތީ އެވެ.\n"މަސްތައް ބްރީޑް ކުރާއިރު ބަލަން ވީހާ ވެސް ރެއާ މަސްތައް ލިބޭތޯ. އަދި މާލެއިން ވެސް އާންމުކޮށް ނުފެންނަ މަސްތައް ބްރީޑްކޮށް ރީތި މަސްތައް އާލާ ކުރެވޭތޯ މަސައްކަތް ކުރަން،" އޭނާ ބުންޏެވެ.\nކުރިއަށް އޮތް ތަނުގައި ފައިޓިން ފިޝްގެ އިތުރުން އެހެން ކަހަލަ ތަފާތު މަސްތައް އާލާކޮށް ވިއްކުމަކީ އޭނާ ދެކޭ ހުވަފެނެއް ކަމަށް މުހައްމަދު ބުންޏެވެ.


Golden Globes ge ran vanathah, La La Land ah\nގޯލްޑެން ގްލޯބްސްގެ ރަން ވަނަތައް "ލާ ލާ ލޭންޑް" އަށް\nލާ ލާ ލޭންޑްގެ ތަރިންނާއި ޕްރޮޑަކްޝަން ޓީމުގެ މެމްބަރުން ގޯލްޑެން ގްލޯބް އެވޯޑާ އެކު ސްޓޭޖުގައި.\nހޮލީވުޑްގައި ދެ ވަނަ އަށް އެންމެ ޝަރަފްވެރި އެވޯޑްގެ ގޮތުގައި މަޝްހޫރުވެފައިވާ ގޯލްޑެން ގްލޯބްސްގެ 74 ވަނަ ހަފުލާ ލޮސް އެންޖެލިސްގައި މިއަދު ނިމިގެން ދިޔައިރު ޑްރާމާ ކެޓަގަރީގެ އެންމެ މޮޅު ފިލްމަކަށް 'މޫންލައިޓް' ހޮވައިފި އެވެ. މި ފިލްމު ފަހަތުން އެންމެ މޮޅު ކޮމެޑީ އަދި މިއުޒިކަލް އަކަށް ހޮވާފައިވަނީ 'ލާ ލާ ލޭންޑް' އެވެ.\nޑްރާމާ ކެޓަގަރީގެ އެންމެ މޮޅު ފިލްމަކަށް ބެރީ ޖެންކިންސްގެ "މޫންލައިޓް" ހޮވުނު ނަމަވެސް ޝަރަފްވެރި މި ހަފުލާއެއްގެ ފޮނިކޮޅު ބޯލީ ޑޭމިއަން ޝެޒެލް ލިޔެ ޑައިރެޓްކޮށްފައިވާ "ލާ ލާ ލޭންޑް" އެވެ. މި ފިލްމުގައި ލީޑް ރޯލު ކުޅެފައިވާ ރަޔަން ގޮސްލިން އާއި އެމާ ސްޓޯން އަށް މިއުޒިކަލް/ކޮމެޑީ ކެޓަގަރީން އެންމެ މޮޅު އެކްޓަރުންގެ އެވޯޑް ލިބުނުއިރު އެންމެ މޮޅު ސްކްރީންޕްލޭ އާއި އެންމެ މޮޅު ޑައިރެކްޝަންގެ އެވޯޑް ގެންދިޔައީ ޝެޒެލް އެވެ.\nމީގެ އިތުރުން އެންމެ މޮޅު އޮރިޖިނަލް ލަވަ އާއި އެންމެ މޮޅު އޮރިޖިނަލް ސްކޯގެ ޝަރަފް ވެސް ލިބުނީ މި ފިލްމަށެވެ. ޖުމްލަ ހަތް އެވޯޑް މި ފިލްމަށް ލިބުނުއިރު މިފަހަރުގެ ރޭހުގައި މި ފިލްމު ވާދަކުރި އެވޯޑްތަކަކީ ވެސް އެއީ އެވެ.\nވަރަށް ގިނަ ފާޑުކިޔުންތެރިން ސިފަކުރާ ގޮތުގައި "ލާ ލާ ލޭންޑް" އަކީ ފަހުގެ ތާރީޚެއްގައި ހޮލީވުޑް އުފެއްދި އެންމެ މޮޅު މިއުޒިކަލް އެވެ.\nމި ފިލްމު ފަހަތުން ރޭގެ ހަފުލާ އިން ފާހަގަކޮށްލެވުނު އެހެން އެވޯޑްތަކަށް ބަލާއިރު ޑްރާމާ ފިލްމު ކެޓަގަރީގައި އެންމެ މޮޅު އެކްޓަރަކަށް ހޮވިފައި ވަނީ "މެންޗެސްޓާ ބައި ސީ" ގައި އަސަރުގަދަ ލީޑް ރޯލެއް ކުޅެފައިވާ ކޭސީ އެފްލެކް އެވެ. މި ކެޓަގަރީގެ އެންމެ މޮޅު ބަތަލާ އަކީ އެންމެ މޮޅު ފޮރިން ލެންގުއޭޖު ފިލްމުގެ އެވޯޑް ގެންދިޔަ "އެލީ" ގެ ބަތަލާ އިޒަބެލް ހުޕާޓެވެ.\nމިފަހަރުގެ އެންމެ މޮޅު ޓީވީ ޑްރާމާގެ ރޭހުގައި "ގޭމް އޮފް ތްރޯންސް" އާއި "ސްޓްރޭންޖާ ތިންގްސް" އަދި "ވެސްޓް ވޯލްޑް" ކަޓުވާލުމަށް ފަހު މި އެވޯޑް ގެންދިޔައީ "ދަ ކްރައުން" އެވެ. ޓީވީ ޑްރާމާގެ ކޮމެޑީ މިއުޒިކަލް ކެޓަގަރީން އެންމެ މޮޅު ޑްރާމާ އަށް ހޮވިފައި ވަނީ "އެޓްލާންޓާ" އެވެ.\nއެންމެ މޮޅު މިނި ސީރީޒްއަކަށް "ދަ ޕީޕަލް ވާސަސް އޯޖޭ ސިމްޕްސަން: އެމެރިކަން ކްރައިމް ސްޓޯރީ" ހޮވުނުއިރު މިދިޔަ އަހަރުގެ އެންމެ މޮޅު އެނިމެޓެޑް ފިލްމަކަށް ހޮވާފައި ވަނީ "ޒޫޓޯޕިއާ" އެވެ.


Sanjay dutt ah engunuiru huree Cancer ge4vana stage gai\nސަންޖޭ ދަތާއި އޭނާގެ އަންހެނުން---\nސަންޖޭ ދަތަށް އެނގުނު އިރު ހުރީ ކެންސަރުގެ ހަތަރު ވަނަ ސްޓޭޖުގައި\n14 އޯގަސްޓް 2020 - 08:13:51\nމީގެ ދުވަސްކޮޅެއް ކުރިން ބޮލީވުޑުގެ ތަރި، ސަންޖޭ ދަތަށް ވަނީ ލިލަވާތީ ހޮސްޕިޓަލުގައި ފަރުވާދީފަ އެވެ. ނޭވާލާން އުނދަގޫވެ، މޭގާ ރިއްސާތީ ހޮސްޕިޓަލުން ފަރުވާދިންއިރު އޭރު ވެސް ކެންސަރު ބަލީގެ ހަތަރު ވަނަ ސްޓޭޖުގައި ދުވަސްތައް ގުނަމުންދާކަން އޭނާއަށް ނޭނގެ އެވެ.\nއޭރު ކޮވިޑަށް ޓެސްޓްކޮށް ނެގެޓިވްވިނަމަވެސް ހޮސްޕިޓަލުން އޭނާ ދޫކޮށްލާފައި ވަނީ ދުވަސްތަކަކަށް ފަހެވެ. އަދި ބަލީގެ ހަތަރު ވަނަ ސްޓޭޖުގައިކަން އެނގުނީ ވެސް މިފަހަރު ގޮސް ހެދި ޓެސްޓުތަކަކުން ކަމަށް މީޑިއާ ރިޕޯޓްތައް ބުނެ އެވެ.\nހޮސްޕިޓަލުން ދޫކޮށްލިތާ މާގިނަ އިރެއް ނުވެ ސަންޖޭ ވަނީ ދުވަސްކޮޅަކަށް މަސައްކަތަށް ދުރަށް ޖެހިލަން ނިންމާފައިވާކަން އިއުލާންކޮށްފަ އެވެ. ސަންޖޭ ބުނީ، އޭނާއަށް ހެޔޮ އެދޭ ފަރާތްތަކުން އެކަމާއި މާބޮޑަށް ކަންބޮޑުނުވުމަށް އެދޭ ކަމަށާއި ފިލްމީ ދާއިރާއިން ބްރޭކެއް ނަގަނީ ސިއްހީ ފަރުވާ ހޯދުމުގެ ގޮތުން ކަމަށެވެ.\nސަންޖޭ ބަލި ހާލަތާއި ގުޅިގެން އޭނާގެ އަންހެނުން މާނަޔާތާ ނެރުނު ބަޔާނެއްގައި ވަނީ ފާއިތުވި އަހަރުތަކުގައި އެމީހުންގެ ދިރިއުޅުމުގައި ގިނަ ގޮންޖެހުންތަކެއް ކުރިމަތިވި ކަމަށާއި އޭރެކޭ އެއްގޮތަށް މިފަހަރު ވެސް އެކަމުން އަރައިގަންނާނެ ކަމަށެވެ. އަދި އެންމެން ވެސް އާއިލާއަށްޓަކައި ހެޔޮ ދުއާކޮށްދިނުމަށް އެދިފައިވެ އެވެ.\nސަންޖޭ ދަތު ވަނީ 1993 ވަނަ އަހަރު މުމްބާއީގައި ބޮން ގޮއްވުމުގެ ހާދިސާގައި އަމިއްލަ ނަފްސު ހިމާޔަތްކުރުމަށް ހުއްދަ ނޫން ހަތިޔާރެއް އަތުގައި ބޭއްވުމުގެ ކުށް ސާބިތުވެގެން ޖަލު ހުކުމެއް ވެސް ތަންފީޒުކޮށްފަ އެވެ. ފަސް އަހަރަށް ޖަލަށް ލާން ހުކުމް ކުރި ނަމަވެސް ޖަލުގައި އޭނާ ހޭދަކުރި ދުވަސްތަކުގައި އަހުލާގް ރަނގަޅުވުމުގެ ސަބަބުން ވަނީ އޭގެ ކުރިން މިނިވަންވެފަ އެވެ.\nކެންސަރަށް ފަރުވާ ކުރަމުން ވެސް ސަންޖޭ މަސައްކަތުގައި


Telegraph ge maguboolu manazilakee Raajje\nޓެލެގްރާފުގެ ކިޔުންތެރިންގެ ދެވަނަ މަންޒިލަކީ ރާއްޖެ\nޓޫރިސްޓެއް ރާއްޖޭގައި އަރާމު ކުރަނީ.-- ފޮޓޯ: ދަ ޓެލެގްރާފް\nޓެލެގްރާފުން ހޮވާ އެންމެ ހިތްގައިމު ގައުމުތަކުގެ ދެވަނަ މަންޒިލަކަށް ރާއްޖެ ހޮވިއްޖެ އެވެ.\nއިނގިރޭސިވިލާތުގެ މަޝްހޫރު ދަ ޓެލެގްރާފު ނޫހުގެ 9000 އަށްވުރެ ކިޔުންތެރިންގެ ހިޔާލުގެ މައްޗަށް ބިނާކޮށް ރާއްޖެއަށް އެންމެ މަގުބޫލު މަންޒިލުގެ ދެވަނަ ލިބުނުއިރު، އެންމެ މަގުބޫލު މަންޒިލަކަށް ހޮވިފައިވަނީ ނިއުޒިލޭންޑެވެ.\nޓެލެގްރާފުގެ ކިޔުންތެރިންގެ އެންމެ މަގުބޫލު މަންޒިލްގެ ގޮތުގައި ހޮވުނު ނިއުޒިލޭންޑަކީ ގިނަ ބަޔަކު ދަތުރުކުރާ ޔޫރަޕުގެ އެންމެ މުހިންމު އެއް ގައުމެވެ. އެ ގައުމު ސިފަކޮށްފައިވަނީ ދަތުރުވެރިންގެ މަންޒިލެއްގެ ގޮތުގަ އެވެ. ރާއްޖެ ސިފަކޮށްފައިވަނީ ލޯބިވެރިން އަރާމުކޮށްލުމަށް އަންނަ މަންޒިލެއްގެ ގޮތުގަ އެވެ.\nޓޫރިޒަމްގެ އެކި ހިދުމަތްތަކަށް ހާއްސަކޮށްގެން ޓެލެގްރާފުން ދޭ މި އެވޯޑްގެ ގިނަ ވަނަތަކެއް ދީފައިވެ އެވެ. އެގޮތުން ދުނިޔޭގެ އެންމެ މަގުބޫލު ޓުއާ އޮޕަރޭޓަރަކަށް ހޮވިފައިވަނީ ވަނީ އިނގިރޭސިވިލާތުގެ ޓްރެއިލްފައިންޑާސް އެވެ. ދެ ވަނަ މަގާމަށް އޮޑްލޭ ޓްރެވެލް ހޮވުނުއިރު، ތިން ވަނަ މަޝްހޫރު ޓުއާ އޮޕަރޭޓާ ހޮވިފައިވަނީ ކޯނި އަށެވެ\nއިނގިރޭސިވިލާތަކީ ރާއްޖެއަށް އެންމެ ގިނައިން ޓޫރިސްޓުން ޒިޔާރަތްކުރާ އެއް ގައުމެވެ. މި އެވޯޑުގެ ސަބަބުން އިނގިރޭސިވިލާތުގައި ރާއްޖެ މަޝްހޫރު ވެގެންދާނެ އެވެ.


vnews - Nurahkaatheri chemical thah ufehdhun manaakurumun Ozone fashalayah gellun libey minvaru dhahvejje\nނުރައްކާތެރި ކެމިކަލްތައް އުފެއްދުން މަނާކުރުމުން އޯޒޯން ފަށަލައަށް ގެއްލުން ލިބޭ މިންވަރު ދަށްވެއްޖެ\nނާސާއިން ނަގާފައިވާ ދުނިޔޭގެ މަންޒަރެއް\nޖައްވަށް ދޫކުރާ ވިހަ ގޭސްތަކުގެ ސަބަބުން ދުނިޔޭގެ ވަށައިގެން ލެވިފައިވާ ރައްކާތެރި ފަށަލަ ކަމަށްވާ އޯޒޯން ފަށަލައަށް ގެއްލުން ލިބެމުންދާ މިންވަރު ދަށްވެފައިވާ ކަމަށް އެމެރިކާގެ ޖައްވީ އިދާރާ ނާސާއިން ހާމަކޮށްފި އެވެ.\nނާސާގެ ސައިންސްވެރިން މިވަނީ އޯޒޯން ފަށަލައަށް ގެއްލުންވަމުންދާ މިންވަރު ދަށްވެފައިވާކަން ސެޓެލައިޓް ފޮޓޯތަކެއްގެ އެހީގައި ފުރަތަމަ ފަހަރަށް ހިއްސާކޮށްފަ އެވެ.\nނާސާއިން އެންޓާޓިކް ބައްރާ ދިމާލުން އޯޒޯން ފަށަލައަށް ގެއްލުންވެފައިވާ ސަރަހައްދުގެ ފޮޓޯތަކެއް ސެޓެލައިޓް މެދުވެރިކޮށް އެންމެ ފުރަތަމަ ނަގާފައިވަނީ 2005 ވަނަ އަހަރު އެވެ.\nނާސާއިން ބުނީ އެންމެ ފަހުން ނަގާފައިވާ ސެޓެލައިޓް ފޮޓޯތަކުން ދައްކާ ގޮތުގައި އޯޒޯން ފަށަލައަށް ގެއްލުންދޭ "ކްލޮރިން"ގެ މިންވަރު ޖައްވުގެ ތެރެއިން މިހާރު 20 އިންސައްތަ ދަށްވެފައިވާ ކަމަށެވެ.\nކްލޮރިން ހިމެނޭ ނުރައްކާތެރި ގޭސްތަކުގެ ތެރޭގައި ހިމެނޭ "ކްލޮރޯފްލޮރޯކާބަން" ފަދަ ގޭސްތައް އުފެއްދުން އަދި ބޭނުންކުރުމުގެ މިންވަރު ވަނީ ފާއިތުވި އަހަރުތަކުގެ ތެރޭގައި ދަށްވެފަ އެވެ. މީގެ ސަބަބަކީ އެފަދަ ގޭސްތައް ޖައްވަށް ދޫކުރާ މިންވަރު ދަށްކުރުމަށް ގައުމުތަކުން ގުޅިގެން ކުރަމުންދާ މަސައްކަތްތަކެވެ.\n"އޯޒޯން ފަށަލައިގައި ހެދިފައިވާ ބާގަނޑަށް ބަލާލާއިރު ސީއެފްސީ ފަދަ މާއްދާތަކުން އުފެދޭ ކްލޮރިންގެ މިންވަރު ދަށްވެފައިވާކަން ސެޓެލައިޓް ފޮޓޯތަކުން ހާމަވެ. އަދި މިކަމުގެ ސަބަބުން އޯޒޯން ފަށަލައަށް ގެއްލުން ލިބެމުންދާ މިންވަރުވެސް މިވަނީ ދަށަށް ދާން ފަށާފައި،" ނާސާގެ އިސް ސައިންޓިސްޓެއް ކަމަށްވާ ސޫޒަން ސްޓަރަހާން ބުންޏެވެ.\nކްލޮރޯފްލޮރޯކާބަން ނުވަތަ ސީއެފްސީ ޖައްވުގެ ތެރެއަށް ދޫވުމުން އިރުގެ އަލީގެ ބާރުގައި ހަލާކުވެ ޖައްވުގެ ތެރެއަށް ކްލޮރިން ދޫކޮށްލަ އެވެ. އަދި މި ކްލޮރިންއަކީ ދުނިޔެ އިރުގެ ނުރައްކާތެރި ދޯދިތަކުން ރައްކާތެރިކުރާ ސަލާމަތީ ފަށަލަ ކަމަށްވާ އޯޒޯން ފަށަލައަށް ގެއްލުންދޭ މާއްދާ އެކެވެ. އޯޒޯން ފަށަލައަކީ އިރުގެ ނުރައްކާތެރި ދޯދިތަކުގެ ސަބަބުން އިތުރުވާ މައްސަލަތަކެއް ކަމަށްވާ ހަމުގެ ކެންސަރާއި، ދިފާއީ ނިޒާމުގެ މައްސަލަތަކުގެ އިތުރުން ގަސްގަހާގެހި ރައްކާތެރިކޮށްދޭ ފަށަލަ އެކެވެ.\nއޯޒޯން ފަށަލައަށް ބޮޑެތި ގެއްލުންތަކެއް ލިބި އެ ފަށަލައިގައި ބާގަނޑެއް ހެދިފައިވާކަން ހާމަވެފައިވަނީ 1985 ވަނަ އަހަރު އެވެ. އަދި އޭގެ ދެ އަހަރު ފަހުން ގައުމުތަކުން ވަނީ މޮންޓްރެއާލް މުއާހަދާގައި ސޮއިކޮށް، ޖައްވަށް ވިހަ ގޭސްތައް އަދި ހާއްސަކޮށް ސީއެފްސީ. ދޫރުކުރާ މިންވަރު ދަށްކުރުމަށް އެއްބަސްވެ މައްސަލަ ހައްލުކުރުމުގެ މަސައްކަތް ފަށާފަ އެވެ. މޮންޓްރެއާލް އެއްބަސްވުމަށް ފަހުން ގެނައި އިސްލާހަކާއިއެކު ސީއެފްސީ. އުފެއްދުންވެސް ވަނީ މަދުކޮށްފަ އެވެ. އަދި އެކަމުގެ ހެޔޮ ނަތީޖާ މިއަދު މިވަނީ ފެންނާން ފަށާފަ އެވެ.


India in iyye feshi covid vaccine dhinumuge program ah buroo araifi - Hali News\nއިންޑިއާއިން އިއްޔެފެށި ކޮވިޑް-19 ވެކްސިން ދިނުމުގެ ކެމްޕެއިނަށް ބުރޫއަރައިފި\n17 January 2021, 23:25\nއިންޑިއާއިން އިއްޔެފެށި ކޮވިޑް-19 ވެކްސިން ދިނުމުގެ ކެމްޕެއިނަށް ބުރޫއަރައިފިއެވެ.\nވެކްސިން ކެމްޕެއިނަށް ބުރޫއެރީ، ވެކްސިން ދިނުމުގައި ބޭނުންކުރާ ޚާއްސަ އެޕްލިކޭޝަނަށް ދިމާވި މައްސަލަތަކަކާ ގުޅިގެންނެވެ.\nފުރަތަމަ ފިޔަވަހީގައި 300 މިލިއަން މީހުންނަށް ކޮވިޑް ވެކްސިން ދިނުމަށް އިންޑިއާ ސަރުކާރުން ނިންމާފައިވާއިރު، އިންޑިއާއިން އެންމެ ފުރަތަމަ ކޮވިޑް ވެކްސިން ދޭން ފަށާފައިވަނީ ޑޮކްޓަރުންނާއި، ނަރުހުންނާއި، ފްރަންޓްލައިންގައި މަސައްކަތްކުރާ މީހުންނަށެވެ.\nވެކްސިން ދިނުމުގެ ޕްރޮގްރާމްގެ ކަންކަން ވިލަރެސް ކުރަމުންދަނީ އިންޑިއާ ސަރުކާރުން ހަދާފައިވާ "ކޯ-ވިން" ގެ ނަމުން ނަންދީފައިވާ މޮބައިލް އެޕްލިކޭޝަނެއް ބޭނުންކޮށްގެންނެވެ.\nވެކްސިން ޖަހަންޖެހޭ ސިއްހީ ދާއިރާގެ މީހުންނަށް މި އެޕްލިކޭޝަން މެދުވެރިކޮށް މެސެޖެއް ފޮނުވައެވެ. އަދި އެމީހުން ވެކްސިން ޖަހަން ދާންޖެހޭ ތަރުތީބާއި، ދާންޖެހޭ ތަން އެޕްލިކޭޝަން މެދުވެރިކޮށް އަންގައިދެއެވެ. މިކަން އޮފިޝަލުންނަށް ބެލޭނެގޮތްވެސް އެޕްލިކޭޝަންގައި ވެއެވެ.\nނަމަވެސް، މައްސަލަ ޖެހުނީ، ފުރަތަމަ ދުވަހު ވެކްސިން ޖަހަން ހަމަޖެހިފައިވާ އެތައްބަޔަކަށް މެސެޖް ނުލިބިގެންނެވެ. މިކަމާހެދި އެތައްބަޔަކު ޝަކުވާތައް އުފުލާފައި ވެއެވެ. މިމައްސަލަ ކުރިމަތިވެގެން އުޅޭކަން އޮފިޝަލުންވަނީ ކަށަވަރު ކޮށްދެއްވާފައެވެ.\nއެޕްލިކޭޝަނަށް މައްސަލަތަކެއް ދިމާވެގެން، ފުރަތަމަ ދުވަހު ވެކްސިން ދިނުމަށް އިންޑިއާއިން ކަނޑައެޅި ޓާގެޓަށް ނުދެވުނެވެ. ސްޓޭޓްތަކުންވެސްވަނީ، އެޕްލިކޭޝަނަށް މައްސަލަ ދިމާވެ، ކަނޑައެޅި އަދަދަށް މީހުންނަށް ވެކްސިން ނުދެވުނުކަން ހާމަކޮށްފައެވެ.\nއިންޑިއާއިން ކަނޑައެޅި ފުރަތަމަ ދުވަހު ތިންލައްކަ މީހުންނަށް ވެކްސިން ދިނުމަށެވެ. ނަމަވެސް، އެޕްލިކޭޝަންގައި މައްސަލަތަކެއް ޖެހި، އިއްޔެ ވެކްސިން ދެވުނީ 191،181 މީހުންނަށް ކަމަށް ރަސްމީ ތަފާސްހިސާބުތަކުން ދައްކާފައި ވެއެވެ.


Rasmee Gekolhu Dhookoh Vadaigennevumah Ranil Dhekolhu Hahdhavvaifi - Vaguthu\nރަސްމީ ގެކޮޅު ދޫކޮށް ވަޑައިގެންނެވުމަށް ރަނިލް ދެކޮޅު ހައްދަވައިފި\nމަގާމުން ގެއްލިފައިވާ ލަންކާގެ ކުރީގެ ބޮޑު ވަޒީރު ރަނިލް ވިކްރަމް ސިންހަ މިއަދުގެ ނިޔަލަށް ބޮޑު ވަޒީރުގެ ރަސްމީ ގެކޮޅު ދޫކޮށް ވަޑައިގެންނެވުމަށް މުހުލަތެއް ދިން ނަމަވެސް އެކަން ކުރެއްވުމަށް ދެކޮޅު ހައްދަވައިފިއެވެ.\nލަންކާގެ ގާނޫނު ހަދާ މަޖިލީހުގެ މެންބަރު ވިމާލް ވީރަވަންސަ ނޫސްވެރިންނަށް މައުލޫމާތު ދެއްވަމުން ވިދާޅުވީ ރަނިލް އަށް ރަސްމީ ގެކޮޅު ދޫކޮށް ވަޑައިގެންނެވުމަށް ވަގުތު ދީފައިވަނީ މިއަދު ހެނދުނު އަށެއް ޖެހުމާ ހަމައަށެވެ. ނަމަވެސް މިހާތަނަށް ރަނިލް އެ އަށް އަމަލު ކުރައްވާފައެއް ނުވެއެވެ.\nބޮޑު ވަޒީރުގެ ރަސްމީ ގެކޮޅު ދޫކޮށް ވަޑައިގެންނެވުމަށް ރަނިލްއަށް އިންޒާރު ދީފައިވާ އިރު ލަންކާގެ ރައީސް ސިރިސޭނަ ވަނީ ރަނިލްގެ ޕާޓީ އާއި އެކު އޭނާގެ ޕާޓީ އިން ހެދި ކޯލިޝަން އުވާލާ، ބޮޑުވަޒީރު ކަމަށް ކުރީގެ ރައީސް މަހިންދްރަ ރާޖަޕަކްސް އައްޔަން ކޮށްފައެވެ.\nރަނިލް ބޮޑުވަޒީރު ކަމުން ވަކިކުރި މައްސަލައިގައި ވަނީ ވަރަށް ބޮޑަށް ޚިޔާލުތަފާތުވުން އުފެދިފައެވެ. ރަނިލް އާއި އޭނާގެ ސަޕޯޓަރުން ގަބޫލު ކުރާ ގޮތުގައި ރަނިލް ބޮޑުވަޒީރު ކަމުން ވަކިކުރެވޭނީ ޤާނޫނު ހަދާ މަޖިލީހުގައި އިތުރުބާރު ނެތް ކަމުގެ ވޯޓް ނަގައިގެން އިތުބާރު ނެތް ކަމަށް ފާސްވެއްޖެ ހާލަތެއްގައި އެކަންޏެވެ.\nލަންކާގެ ބޮޑުވަޒީރަކަށް ވާން ޖެހޭނީ ޤާނޫނު ހަދާ މަޖިލީހުގައި އަޣުލަބިއްޔަތު އޮތް މީހެއްކަމަށާއި އަދިވެސް މަޖިލީހުގެ އަޣުލަބިއްޔަތު އޮތީ އޭނާގެ އަތުގައިކަމަށް، ބޮޑުވަޒީރުގެ މަޤާމުން ދުރުކުރެވުނު ރަނިލް ވިކްރަމަސިންހު ވަނީ ވިދާޅުވެފައެވެ.\nލަންކާގެ ބޮޑުވަޒީރުކަން، ރަނިލް އަށް ގެއްލުނީ ރައީސް ސިރިސޭނާގެ ޔުނައިޓެޑް ޕީޕަލްސް ފްރީޑަމް އެލަޔަންސް އިން ރަނިލްގެ ޔުނައިޓެޑް ނޭޝަނަލް ޕާޓީއާއެކު ހަދާފައިވާ ކޯލިޝަނުން ވަކިވުމާ ގުޅިގެންނެވެ.\nލަންކާ ކުރީގެ ބޮޑުވަޒީރު، ރަނިލް އަށް ޤާނޫނު ހަދާ މަޖިލީހުގެ ގޮނޑި ގެއްލިއްޖެ


ގޮއިދޫ ބަލިކޮށް އޭދަފުށިން ފެށުން ރަނގަޅުކޮށްފި\nބާ ފުޓްބޯލް ޗެލެންޖުގައި މިއަދުގެ މެޗުގެ ތެރެއިން–އީޓީ ފޮޓޯ/ތޯރިގް\nބާ ފުޓްބޯލް ޗެލެންޖުގެ ފުރަތަމަ މެޗުން، ފަހަތުން އަރައި ގޮއިދޫ ޔޫތު ސޮސައިޓީ އަތުން 2-1 އިން މޮޅުވެ ކްލަބް އޭދަފުށިން މުބާރާތުގެ ފެށުން ރަނގަޅުކޮށްފި އެވެ.\nފޯސީޒަން ލަނޑާގިރާވަރު ރިސޯޓުން އޭދަފުށީ ވެސްޓް ވިންގްސް ޖަމިއްޔާ އާ ގުޅިގެން އޭދަފުށީ ޓާފް ދަނޑުގައި ފެށި މި މުބާރާތުގެ ފުރަތަމަ މެޗު ޝަރަފްވެރިކޮށްދެއްވީ ޓޫރިޒަމް މިނިސްޓަރު އަލީ ވަހީދު އެވެ.\nޓޫރިޔަމް މިނިސްޓަރު އަލީ ވަހީދު މިއަދު މެޗު ޝަރަފުވެރިކޮށްދެއްވަނީ\nމި މެޗުގެ ފުރަތަމަ ހާފްގެ 20 ވަނަ މިނިޓްގައި ގޮއިދޫ ޓީމަށް ލީޑުނަގައިދިނީ ޝަމްއޫން ޖަމީލެވެ. ނަމަވެސް ފުރަތަމަ ހާފު ނިމެނިކޮށް އޭދަފުށިން ވަނީ ނަތީޖާ ހަމަހަމަކޮށްފަ އެވެ. އެ ލަނޑު އެޓީމަށް ކާމިޔާބުކޮށްދިނީ އަލީ ނަސީމު އެވެ.\nމެޗުން އޭދަފުށި މޮޅުވީ ގޮއިދޫން ގޯލެއް ޖަހާފައިވަނިކޮށް ފަހަތުން އަރައި ޖެހި ގޯލުތަކުންނެވެ. މެޗުގެ ފުރަތަމަ ގޯލު ގޮއިދޫން ޖެހީ 20 ވަނަ މިނެޓުގަ އެވެ. މި ގޯލު އެޓީމަށް ކާމިޔާބުކޮށްދިނީ ޝަމްއޫން ޖަމީލް އެވެ. ޝައްމޫން އަށް ލިބުނު ބޯޅަ އަށް އޭދަފުށީ ޓީމުގެ ގޯލްކީޕަރު އަލީ އަޖުފާން އަމްޖަދު އެރި ވަގުތު ގޯލުގެ ތެރެއަށް ވައްދާލީ ބޯމަތިން ފޮނުވާލައިގެންނެވެ. ގޮއިދޫން ލީޑު ނެގުމުން އޭދަފުށިން ވަނީ ކުޅުން އިތުރަށް ރަނގަޅުކޮށް ނަތީޖާ ހަމަހަމަ ކުރަން މަސައްކަތް ކޮށްފަ އެވެ. ފުރަތަމަ ހާފު ނިމެން ދެ މިނެޓަށް ވެފައިވަނިކޮށް އެޓީމަށް ނަތީޖާ ހަމަހަމަ ކޮށްދިނީ އަލީ ނަސީމް އެވެ. އަލީ ނަސީމް އަށް އޭރިޔާ ތެރެއިން ލިބުނު ބޯޅަ ފޮނުވާލީ ގޯލުގެ ދުރު ކަނަށެވެ. އަލީ ނަސީމް އަކީ މިއަހަރު ކުރީކޮޅު އޮތް އެފްއޭއެމް ޔޫތު ޗެމްޕިއަންޝިޕްގައި އޭދަފުށީ ޓީމަށް މޮޅު ކުޅުމެއް ދެއްކި ކުޅުންތެރިއެކެވެ.\nއެއްވަރު ކުރި ގޯލަށް ފަހު ދެ ވަނަ ހާފު އޭދަފުށިން ފެށީ ވަރުގަދަކޮށެވެ. މި ހާފު ފެށިގެން ހަ ވަނަ މިނެޓުގައި އެޓީމަށް ލިޑު ނަގައިދިނީ މަޝްހޫރު ފުޓްބޯޅަ ކުޅުންތެރިޔާ ހަމްޒާ މުހައްމަދު (ހަމްޕު) ގެ ބޭބެ އަނަސް މުހައްމަދު އެވެ. އެޓީމުގެ އިބްރާހީމް ޝަރީފް ނަގައިދިން ހުރަސް ހުސްކޮށް ހުރެ އަނަސް ގޯލުގެ ތެރެއަށް ފޮނުވާލީ ބޮލުންނެވެ. އޭދަފުށިން ލީޑު ނެގުމުން މެޗުގެ ފަހު ބައިގައި ގޮއިދޫން ވަނީ ކުޅުން ރަނގަޅުކޮށް ގޯލު ޖެހުމާ ގާތަށް ޖެހިލާފަ އެވެ. އެކަމަކު އެޓީމުން އުފެއްދި ހަމަލާތައް ހުއްޓުވުމުގައި އޭދަފުށީގެ ކީޕަރު އަޖުފާން އާއި ޑިފެންޑަރުން ވަނީ މޮޅު ކުޅުމެއް ދައްކައިފަ އެވެ. މެޗުގެ މޮޅު ކުޅުންތެރިޔާގެ މަގާމް ހޯދީ އޭދަފުށީ ޓީމުގެ މެދުތެރޭގައި މޮޅު ކުޅުމެއް ދެއްކި ޝާހީ މޫސާ އެވެ.\nމި މެޗުގެ މޮޅު ކުޅުންތެރިއަކަށް ހޮވުނީ އޭދަފުށީ ޓީމަށް މޮޅު ކުޅުމެއް ދެއްކި ޝާހީ މޫސާ (ހިތޭ) އެވެ.\nމިއީ މިއަތޮޅަށް ހުޅުވާލައިގެން ރިސޯޓަކުން ބާއްވާ ފުރަތަމަ ފުޓްބޯޅަ މުބާރާތެވެ. މި މުބާރާތުގައި ބ. އަތޮޅުގެ އެގާރަ ރަށަކުން ވާދަކުރެ އެވެ.\nމުބާރާތުގައި މާދަމާ ހަވީރު ކުޅޭ މެޗުގައި ހިތާދޫ ބައްދަލުކުރާނީ ތުޅާދޫ އާ އެވެ. މެޗު ފަށާނީ ހަވީރު 16:00 ގަ އެވެ.


ތިޔަކިއުއްވަނީ ސަމާސާ މަސްކާއްޓޭތޯ؟ | Sandhaanu\nތިޔަކިއުއްވަނީ ސަމާސާ މަސްކާއްޓޭތޯ؟\nފެންނާނެހެން ވައްކަމެއް ނުކުރާތި\nހަތަރު ރުކުއަޅާ ދެކާށި ނުކާތި\nފަތަވެރި ޖަހަން ދެރުއް ގެންނާތި…\nކާށިދޫ ކުރުހިންނަ ތަރާގަނޑު ލިޔުއްވައިގެން އުޅޭތާ ދެތިންއަހަރުވީއިރުވެސް ހާޖީކަލޭގެފާނަށް އެރިނުލިބޭތީ ވާނުވާ ބަލަން އެރަށަށް ފޮނުވިމީހާގެ ހިލަމެއްވެސްނުވިއެވެ. މިކަންބޮޑުވެ އެންމެފަހުން ހާޖީކަލޭފާނަށް ޖެހިވަޑައިގަތީ އެމީހާއަށް އަތުއަކުރެއް ފޮނުވާށެވެ.\nހާޖީކަލޭފާނުގެ އަތުއަކުރު ފަންވަތް ކާށިދުވަށް ފޯރީ ހަފްތާއެއްގެ ފަހުންނެވެ. ވާނެހައެތި ވީފަހުންނެވެ. މުޅިކާށިދޫ ސިއްސުވާލި ބިރުވެރި މަރުގެ ތަޙުގީގަށް މާލޭގެ ދޮށީބޭކަލުންގެ ވަފުދު އެރަަށުގައި ޙަރަކާތްތެރި ވާންފެށީ ހަޔެއް ހަތަރަކަށް ކަމަށެވެ. ކިރިޔާހެން ހީވާ މީހަކުވިޔަސް އަނދަގޮނޑި ޖަހައި އަދި އުލުބައިންދާ ދަރަޖައަށް ކަންތައް ގެންދިޔައެވެ. އެހެން އެކަންނުވާންވީ، އެއްވެސް ސަބަބެއްނެތެވެ. ބަކަރިއެއް ކަތިލާހެން ކަތިލައިލީ އާދައިގެ ރައްޔިތެއްނޫނެވެ. މިޔަތޫނު ކަތިވަޅި ހަނުލި ކަމަށް ތުޙުމަތު ކުރެވޭ މީހާއާއި ހަނު ދަމައިދިންމީހާ އާއި އެކު ކާށިދޫ ގޮއިބަލަން އެރަށަށް އެރިމީހާވެސް ދަމާބަނދެ އަށިގޭގައި އެބައޮތްކަން އެގުނީ ފަންވަތް ހިފައިގެން ލޮނުފަޔާ އެއްގަމަށްއެރި ސޮރުގެ ދެފައި ވާޅުވީފަހުންނެވެ.\nހާޖީކަލޭފާނުގެ ފަންވަތުގެ އަސަރެވެ. ދުހާނު ހުރައިގެން ދޫކޮށްލައި އޭނާއަށް މާތްކޮށް ހިތެވިއްޖެއެވެ. ހާޖީކަލޭގެފާނުގެ މުލާޒިމަކު ކަންނޭގި ހިފައިހައްޔަރު ކުރެވުނީތީ ދުހާނުގެ ކިބައިން ނިހާޔަތަށް މާފަށްވެސް އެދެފިއެވެ. އެކަމަކު ދުހާނުގެ ރުޅިގަނޑެއް މައިތިރިއެއް ނުވިއެވެ. އޭނާގެ ބަހަކީ ތަނެއްދޮރެއް، ބިތެއް ބިތުފަންގެއް، ތިންބެއް ދާޅިއެއް ނުބަލައި ވަފުދުން ތިޔަކުރިކަމަކުން މަގޭއަގު މިކާށިދޫގައި ނެތިއްޖެއެވެ.\nދުހާނަށް ވަފުދުން ކިޔައިދޭންބޭނުންވީ މީހަކު މަރައިގެން އެކަމުގެ ބިރުވެރިކަމާ ހާސްކަމުގައި މުޅިރާއްޖެ އޮތްކަމާ މިފަދަ ދަނޑިވަޅަކު ނޭގިގެން ކަމެއް ކުރެވުނަސް ދެން އެކަން ބޮޑުމާލޫދަކަށް ނަހަދައި ދެފަރާތުން ވާހަކަދައްކައިގެން އެއްގަލަކަށް އެރުން ބުއްދިވެރި ކަމަށެވެ.\nދުހާން ވިސްނައިލިއެވެ. ފަންވަތުގައި ލިޔެފައިވާ އިބާރާތް އޭނާ މަޑުމަޑުން ކިޔައިލިއެވެ. ފަތަވެރިޖަހަން ދެރުއް ގެންނާތި! މިޢިބާރާތް ދުހާނު ތަކުރާރުކޮށް ކިޔަން ފެށުމުން ކަމުވޮށިންނަށް މިވާގޮތް އެގިއްޖެއެވެ. އެއްގަލަކަށް އެރޭނެ މަގުފެނިއްޖެއެވެ.\nސަރުކާރުގެ ވަފުދު މަޝްވަރާ ކުރުމަށްފަހު ކަމުވޮށިންގެ ނިންމުން ޢިއުލާން ކުރިއެވެ. ދުހާނު ދުރުވާއިރު ގެންދަވާނީ ފަތަވެރިޖަހަން ދެރުކާއި، ދެންހަމަ ދުހާނު ހިތްހަމަޖެހޭން ދެން ނޫނީ އޮޑިބަރާ ކޮށްރުކެވެ. މައްސަލަނިމުނީއެވެ.\nނިމުނީ ކޮން މައްސަލައެއްތޯއެވެ. ވަފުދުން ކުރައްވަމުން ގެންދެވި މަރުގެ ތަޙުގީގުގައި ތުޙުމަތުކުރެވުން މުއްތަހާމަކު ވީއްލުންފިޔަވައި، ދެން އެހެން ކޮންކަމެއްތޯއެވެ. މިފަދަ ޙާދިސާ ތަކާއިމެދު ވިސްނާފިކުރު ކުރުމުން ޢިބުރަތަކަށް ނުވެނުދާނެއެވެ.\nމުޙައްމަދު ޒާހިރު އޮކްޓޯބަރ 5, 2020 At 5:00 ޕމ\nމިހާރުވެސް ތިބުނާ ފަންޑިތަ ފަންވަތް ހިފައިގެން ދިޔައިމާ އޯކޭވާނެއެވެ. އެހެންނޫންބާ އެވީ ދަ ރޯޔަލް ރޭޕްކޭސް.


SunOnline: Kanboduvun thakaa eku taxi driverun Raees arihah\nކަންބޮޑުވުންތަކާއެކު ޓެކްސީ ޑްރައިވަރުން ރައީސް އަރިހަށް\nމާހިލް މުހައްމަދު 27 Nov 2019, 20:06\nރައީސް އިބްރާހިމް މުހައްމަދު ސޯލިހު ޓެކްސީ ޑްރައިވަރުންގެ ޖަމިއްޔާގެ އިސްވެރިންނާ މިއަދު ބައްދަލުކުރައްވަނީ -- ފޮޓޯ/ ރައީސް އޮފީސް\nޓެކްސީ ޑްރައިވަރުންގެ ކަންބޮޑުވުންތަކާއެކު ޑްރައިވަރުންގެ ޖަމިއްޔާގެ އިސްވެރިން ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހާ މިއަދު ބައްދަލުކޮށްފިއެވެ.\nރައީސުލްޖުމްހޫރިއްޔާގެ އޮފީހުން ބުނި ގޮތުގައި މިއަދު ހަވީރު އެ އޮފީހުގައި އޮތް ބައްދަލުވުމުގައި ޑްރައިވަރުން ވަނީ އެމީހުންނަށް ދިމާވެފައިވާ ދަތިތަކުގެ މައުލޫމާތު ރައީސަށް އަރުވައި، އަދި އެކަންކަން ހައްލުކުރެވޭނެ ގޮތްތަކާ މެދު މަޝްވަރާކޮށްފައެވެ.\nއެގޮތުން އިންޖީނު އެޅި އެއްގަމު އުޅަނދު ރަޖިސްޓްރީކުރުމުގެ ގަވައިދުގެ ދަށުން އުޅަނދު އުފެއްދި ތާރީހުން ފެށިގެން 20 އަހަރު ވެފައިވާ އުޅަނދުތަކުގެ ހުއްދަ ބާތިލުކުރުމާ ގުޅިގެން ކުރިމަތިވާ ދަތިތަކުގެ ވާހަކަތައް ޑްރައިވަރުން ރައީސަށް ހިއްސާކުރިއެވެ.\nއަދި އެ ގަވައިދުގެ ދަށުން ޓެކްސީކުރަން ބޭނުންކުރާ އުޅަނދުފަހަރު އާ ކުރުމަށް މާލީ ގޮތުން ހުރި ގޮންޖެހުންތަކާއި، އެކަންކަން ހައްލުކުރެވޭނެ ގޮތްތކާ ބެހޭގޮތުން ޑްރައިވަރުން ރައީސް ސޯލިހުއާ މަޝްވަރާކުރެއްވިކަމަށް ރައީސް އޮފީހުން ބުނެއެވެ. އަދި ޓެކްސީގެ ހިދުމަތްތައް އެންމެ އެކަށީގެންވާ ފެންވަރުގައި ފޯރުކޮށްދިނުމަށް ހުރި އެހެނިހެން ދަތިތަކުގެ ވާހަކަތައްވެސް ޑްރައިވަރުން ރައީސާ ހިއްސާކުރިއެވެ.\nރައީސް ސޯލިހު ވަނީ ޓެކްސީ ޑްރައިވަރުންނާއި ޓެކްސީގެ ހިދުމަތްދޭ އެހެނިހެން ފަރާތްތަކާއި ޓެކްސީގެ ހިދުމަތް ހޯދާ ފަރާތްތައްވެސް ދަތި ނުވާނެ ގޮތަކަށް ޑްރައިވަރުންގެ ކަންބޮޑުވުންތަކަށް ހައްލެއ ްހޯދަން މަސައްކަތް ކުރައްވާނެކަމަށް ވިދާޅުވެފައެވެ.\nއަދި ޓެކްސީގެ ހިދުމަތް ހޯދާ ފަރާތްތަކަށް ލުއިފަސޭހަވާނެ ގޮތްތައް ބަލައި، ވީހާވެސް ފުރިހަމައަށް އެ ހިދުމަތް ފޯރުކޮށްދިނުމަށް ޓެކްސީ ޑްރައިވަރުންގެ ކިބައިން ރައީސް ސޯލިހު ވަނީ އެދިވަޑައިގެންފައެވެ.\nޓެކްސީ ހޯދަން "އެއައީ" އެޕް ތައާރަފްކޮށްފި\nއަދުހަމް ގާސިމް މަރާކަށް ނޫޅޭ، ފޭރެން އުޅެނިކޮށް މަރުވީ


Bin Laden shaheedhu kohlee kamah vidhaalhuvumun Imran Khan hoonufenah\nބިން ލާދިން ޝަހީދުކޮށްލީ ކަމަށް ވިދާޅުވުމުން އިމްރާން ހާން ހޫނުފެނަށް\nއިސްލާމްއާބާދު (ޖޫން 27) - އެމެރިކާ ސިފައިން މަރާލާފައިވާ އަލްގައިދާގެ ލީޑަރު އުސާމާ ބިން ލާދިން ޝަހީދެއްގެ ގޮތުގައި ސިފަ ކުރެއްވުމުން، އިދިކޮޅުގެ ބޮޑެތި ފާޑުކިއުންތައް ޕާކިސްތާނުގެ ބޮޑުވަޒީރު އިމްރާން ހާނަށް އަމާޒުވެއްޖެ އެވެ.\nއެމެރިކާ އިން ބިން ލާދިން މަރާލާފައި ވަނީ ޕާކިސްތާނުގައި ފިލައިގެން އުޅެނިކޮށް 2011 ވަނަ އަހަރުގެ މެއި މަހުގެ ދެވަނަ ދުވަހުގެ ފަތިހު އެވެ. ޕާކިސްތާނު ސަރުކާރަށް ވެސް އެންގުމަކާ ނުލައި އެމެރިކާ ސިފައިން ހިންގި ހާއްސަ ހަރަކާތެއްގައި ބިން ލާދިން މަރާލާފައި ވަނީ ޕާކިސްތާނުގައި އުޅޭތާ އަހަރުތަކެއް ފަހުންނެވެ.\nއޭރު ބިން ލާދިން ހޯދަން މަސައްކަތް ކުރާތާ ވަނީ ދިހަ ވަރަކަށް އަހަރު ވެފަ އެވެ.\n"އަޅުގަނޑު ދުވަހަކު ވެސް ހަނދާނެއް ނުނެތޭނެ، މުޅި ޕާކިސްތާނު ލަދުގަންނަވާލާފައި، އެމެރިކާ ސިފައިން އައިސް ބިން ލާދިން މަރާލައި، އޭނާ ޝަހީދަކަށް ހެދި ގޮތް،" އިމްރާން ހާން މިދިއަ ބުރާސްފަތި ދުވަހު ވިދާޅުވި އެވެ.\nއެކަން ކުށްވެރި ކުރައްވަމުން އިދިކޮޅު ލީޑަރު އަދި ކުރީގެ ފޮރިން މިނިސްޓަރު ހަވާޖާ އާސިފް ވިދާޅުވީ ބިން ލާދިން އަކީ ޓެރަރިސްޓެއް ކަމަށެވެ.\n"އޭނަ [އުސާމާ ބިން ލާދިން] އަހަރެމެންގެ މުޅި ގައުމު ހަލާކުކޮށްލީ. ދެން އޭނާ [ހާން] މި ދެނީ ޝަހީދެއްގެ ދަރަޖަ،" އާސިފް ވިދާޅުވި އެވެ.\nބިލާވަލް ބުއްޓޫ ޒަރުދާރީ ވެސް ވިދާޅުވީ ދީނީ ހަރުކަށި ފިކުރަށް ހާން ތާއީދު ކުރައްވާ ކަމަށެވެ.\nހާން އާ ދެކޮޅަށް ޕާކިސްތާނުގެ އާއްމުންގެ ގިނަ ބައަކު ވެސް ދަނީ ފާޑުކިއަމުންނެވެ. އެގޮތުން، ދުނިޔޭގެ އެކި ކަންކޮޅުތަކުގައި ދިރިއުޅެމުންދާ މުސްލިމުންނަށް ބިން ލާދިންގެ އަމަލުތަކުގެ ސަބަބުން އަދިވެސް ދަތިތަކާ ކުރިމަތިވަމުންދާއިރު، އޭނާއަކީ ޝަހީދެއްގެ ގޮތުގައި ހާން ސިފަކުރެއްވުމަކީ އެ ހާލަތު އިތުރަށް ގޯސްވާނެކަމެއް ކަމަށް ވެސް ގިނަ ބައަކު ދަނީ ބުނަމުންނެވެ.\nހާން އެ މޭރުމުން ވާހަކަ ދައްކަވާފައިވަނީ، ޓެރަރިސްޓުންނަށް ޕާކިސްތާނުން އަދިވެސް ހިމާޔަތްދޭކަމަށް ތުހުމަތުކޮށް އެމެރިކާ އިން ދާދި ފަހުން ނެރުނު ރިޕޯޓެއް ޕާކިސްތާނުގެ ފޮރިން މިނިސްޓްރީން ކުށްވެރިކޮށްފައިވަނިކޮށެވެ.\nއެމެރިކާ ޓެރަރިޒަމް ޕާކިސްތާން + އިމްރާން ޚާން


Iran aa eku deal eh hadhaifi nama Biden aa kuraane mashvaraa eh ne: Israel\nއެމެރިކާގެ ރައީސް ޖޯ ބައިޑަން (ކ) އާއި ބެންޖަމީން ނަތަންޔާހޫ: ބައިޑަން ވެރިިކަމަށް ވަޑައިގަތުމުގެ ކުރިން\nރައީސް ޖޯ ބައިޑަންގެ ސަރުކާރުން އީރާންއާއެކު ނިއުކްލިއާ އެއްބަސްވުންތަކަށް ރުޖޫއަވެ، މަޝްވަރާއަށް ފުރުސަތު ދެއްވައިފި ނަމަ އެމެރިކާއާއެކު ދައްކާނެ ވާހަކައެއް ނޯންނާނެ ކަމަށް އިޒްރޭލުން ބުނެފި އެވެ.\nއިޒްރޭލުގެ ސީނިއާ އޮފިޝަލަކާ ހަވާލާދީ ޗެނަލް 12 އިން ބުނީ އޮބަމާ އެކުލަވާލެއްވި ނިއުކްލިއާ އުސޫލުތަކަށް ބައިޑަން އަމަލު ކުރައްވަން ނިންމަވައިފި ނަމަ އިޒްރޭލުން އެކަން ބަލައި ނުގަންނާނެ ކަމަށެވެ. އޮފިޝަލް އެ އިޝާރާތް ކުރައްވަނީ 2015 ގައި ބާރަކް އޮބާމާ ސޮއިކުރެއްވި "ޖޮއިންޓް ކޮމްޕްރެހެންސިވް ޕްލޭން އޮފް އެކްޝަން" (ޖޭސީޕީއޯއޭ) ގެ ވާހަކަ އެވެ.\nއެމެރިކާގެ ސެކްރެޓަރީ އޮފް ސްޓޭޓް، އެންތަނީ ބްލިކެން ވެސް ވަނީ މި އެއްބަސްވުމަށް އަލިއަޅުވާލައްވައި މަޝްވަރާއަށް އިޝާރާތް ކުރައްވާފަ އެވެ. އޭނާ ވިދާޅުވީ "ޖޭސީޕީއޯއޭ" އަށް ވަޑައިގަތުމުގެ ކުރިން އިޒްރޭލް އަދި އަރަބި އެކުވެރިންނަށް ދަންނަވާނެ ކަމަށެވެ.\nބައިޑަން ވެސް ވަނީ "ޖޭސީޕީއޯއޭ" އަށް ވަޑައިގަންނަވާނެ ކަމަށް ވިދާޅުވެފަ އެވެ. އެހެން ނަމަވެސް ވިދާޅުވީ އުޒުރަކާ ނުލައި އަމަލު ކުރަން އީރާނުން އެއްބަސްވާ ނަމަ ކަމަށެވެ.\nއިރާނާއެކު ޑިޕްލޮމެޓިކް ގުޅުން ބޭއްވުމުގެ މުހިންމުކަމާ ބެހޭ ގޮތުން ވެސް ބައިޑަން ވާހަކަފުޅު ދެއްކެވި އެވެ. ވިދާޅުވީ ހަމައެކަނި އޮތް ނުރައްކަލަނީ އީރާނުން ނިއުކްލިއާ ހަތިޔާރު އުފެއްދުން ނޫން ކަމަށާއި އީރާނުން ހިންގާ ބެލެސްޓިކް މިސައިލް ޕްރޮގްރާމް ވެސް އެބަ އޮތް ކަމަށެވެ. އަދި އީރާނުން އަވަށްޓެރިންނަށް ބިރު ދައްކައި ނުފުޒު ފޯރުވަން މަސައްކަތް ކުރުމަކީ ވެސް މަޝްވަރާ ކުރެވެން ޖެހޭ ކަމެއް ކަމަށެވެ.\nއީރާނުން ބުނީ ޖޭސީޕީއޯއޭއަށް އެނބުރި ދިއުމުގެ ޝައުގުވެރި ކަމެއް ނެތް ކަމަށާއި މަޝްވަރާއަށް އާނއެކޭ ބުނާނީ ވެސް އީރާނަށް ދަތިކުރަން އެމެރިކާއިން އަޅާފައި ހުރި ފިޔަވަޅުތައް އުވާލުމުން ކަމަށެވެ.\nބައިޑަންއާ މަޝްވަރާ ކުރެއްވުމަށް އިޒްރޭލްގެ ބޮޑުވަޒީރު ބެންޖަމީން ނަތަންޔާހޫ ގެންގުޅުއްވަނީ ތަންކޮޅެއް ހަރުކަށި ވިސްނުންފުޅެކެވެ. އެކަމަކު އިޒްރޭލް ސަރުކާރުގެ ބައެއް ވަޒީރުން، ބޮޑުވަޒީރުގެ ވިސްނުންފުޅާ ދެކޮޅެވެ. ބޮޑުވަޒީރަށް އެބޭފުޅުން ލައިދެއްވާ ބުއްދި އަކީ ބައިޑަންއާ މަޝްވަރާ ކުރެއްވުމުގައި މަޑުމައިތިރިކަން އިހުތިޔާރު ކުރެއްވުމާއެކު ބޭނުންވާ ގޮތް ވިސްނައި ދެެއްވުމެވެ.


Bodaa Vaanvee Sababeh Eba oi heyyeve? | #Dhiislam\nބޮޑާ ވާންވީ ސަބަބެއް އެބައޮތް ހެއްޔެވެ؟\n4 months ago |3comments| October 9, 2017\nވަގުތަކީ ޢަޞްރު ނަމާދު ވަގުތެވެ. ގެއިން ވުޟޫޢުކޮށްގެން މިސްކިތާ ދިމާއަށް ދަތުރު ފެށީމެވެ. ރަޙްމަތްތެރި އަޚަކާ އެއްކޮށް ދާން ކިޔާފައި އޮތީތީ އޭނާގެ ގޭގެ ކުރިމަތީގައި ޕާކު ކޮށްފައި ހުރި ސައިކަލެއްގެ ސީޓުގައި މަޑުކޮށްލީމެވެ. މަގަކީ އެހާ ފުޅާ ނޫން މަގަކަށްވެފައި ސައިކަލުތައް މަގުގެ އެއްފަރާތުގައި އަތުރާފައި ހުރުމުގެ ސަބަބުން އެ މަގުގައި ހިނގާ މީހުންނަށާއި ދުއްވާ އުޅަނދުތަކަށް ޙަޤީޤަތުގައި ފުދޭ ވަރަށް ޖާގައެއް ނޯވެއެވެ. މި ހަނި މަގުން، ބާރު ދުވެއްޔެއްގައި، ދުވެލި މަޑުކުރަމުން ބާރު ކުރަމުން ދުއްވާފައި ދިޔަ “ޖުޕިޓާ” އެއް އަޅުގަނޑުގެ ސަމާލުކަން ހޯދިއެވެ. އޭތި އަޅުގަނޑުގެ ކުރިމަތިން ހުރަސް ކުރިތާ މާ ގިނަ އިރެއް ނުވަނީސް އިވުނީ އަޑެކެވެ. ފަހަތް ބަލައިލިއިރު، ގޯޅިއަކުން ނުކުތް ބައިސްކަލަކާއި އެ ޖުޕިޓާ ޖެހުނީއެވެ. ނަޞީބަކުން ދެފަރާތުން ކުރެ އެއްވެސް ފަރާތަކަށް، އަދި އެއްވެސް އުޅަނދަކަށް ވެސް ގެއްލުމެއް ނުލިބެއެވެ.\nގޯޅިން ނިކުތް ބައިސްކަލުގައި އިނީ ބިދޭސީއެކެވެ. ދިވެހީންގެ ބަހުން ނަމަ “ބަންގާޅީ”އެކެވެ. އޭނާ ނިކުތީ ބަންގީގެ އަޑަށް މިސްކިތައްކަން އޭނާގެ ބޮލުގައި އަޅާފައިވާ ތާކިހާއިން އެނގެއެވެ. މަޢާފަށް އެދި އެ ބިދޭސީ މީހާ ސައިކަލުގައި އިން ދިވެހި މީހާގެ ބުރަކަށީގައި ފިރުމައިލައި ހިނިތުންވެލިއެވެ. ނަމަވެސް ދެން ފެނުނީ ހަމަ ޙަޤީޤަތުގައި ވެސް އަޅުގަނޑުގެ ހިތަށް ތަދުވި މަންޒަރެކެވެ. އަޖައިބުވެ އަންތަރީސް ވިއެވެ. ސައިކަލުގައި އިން މީހާ މޫނު ކުނިކޮށްގެން ހުރެ، ބިދޭސީ މީހާގެ ކަންކަށި މަތީ ވީއްލައިލި ބާރު އެތިފަހަރުންނެވެ. އެއާއެކު، އެ ބިދޭސީ މީހާއަށް އިހުސާސްވި ތަދާއި ވޭނާއި އެކު އޭނާގެ އަނެއް ކޮލުގައި އަތް އަޅާލި މަންޒަރު ފެނުމުން ވަރަށް ހިތްދަތިވިއެވެ. ނަމަވެސް، އެއްވެސް ބަދަލުހިފުމެއް ނެތި އެ ބިދޭސީ މީހާ މިސްކިތާ ދިމާއަށް މިޞްރާބު ބެހެއްޓިއެވެ.\nމިއީ އަޅުގަނޑުމެންގެ ތެރެއިން ބައެއް މީހުންގެ ބޮޑާކަމާއި، ކިބުރުވެރިކަމާއި، އަޅުގަނޑުމެންގެ ތެރެއިން ގިނަ މީހުންގެ ގައިގައި އަށަގަނެފައިވާ ނޭއްގާނީ ސިފަތަކާއި، ޣައިރު ދީނީ ޢަމަލުތައް ސިފަކޮށްދޭ ހަމަ އެންމެ ހާދިސާއެކެވެ. މިކަހަލަ އެތައް އެތައް ކަމެއް މިފަދަ ކިބުރުވެރިންގެ ކިބައިން ޚުދު އަޅުގަނޑަށް ވަނީ ފެނިފައެވެ.\nއަޅުގަނޑުގެ ހިތުގައި އުފެދޭ “ބޮޑު ސުވާލަކީ”، ބައެއް ދިވެހީން މިހާ ބޮޑާވެގަނެގެން، އިންޑިއާ އާއި ބަންގްލަދޭޝުންނާއި އެނޫން ތަންތަނުންވެސް ރާއްޖެއަށް އަންނަ މަސައްކަތު މީހުންނާ މެދު މިފަދަ ބޭއަދަބީ އަދި ލާއިންސާނީކޮށް ކަންތައް ބަހައްޓަނީ ކީއްވެގެން ބާވައެވެ؟ “ދިވެހީން” އެމީހުންނަށް ވުރެ ވަކި މޮޅީ ހެއްޔެވެ؟ މޮޅު ވިއްޔާ ތިޔަ މޮޅަކާއި، ޢިއްޒަތެއް ދިވެހިންނަށް ދިނީ ކާކު ހެއްޔެވެ؟ އެފަދަ ގިނަ ބިދޭސީންނަކީ މުސްލިމުންނެވެ. އަދި އަޅުގަނޑުމެންނަކީ ވެސް މުސްލިމުންނެވެ. މާތްﷲ ގެ ޙަޟްރަތުގައި މީހެއްގެ ދަރަޖަ ވަޒަން ކުރާ ކަމަކީ ތަޤުވާވެރިކަމެވެ. ދިވެއްސަކަސް، ބަންގާޅީއަކަސް، ހިންދުސްތާނުން އައި މީހަކަސް ނުވަތަ އެފްރިކާ މީހަކަސް، ދޮނަސް، ކަޅަސް، އެކަލާނގެ ޙަޟްރަތުގައި އެންމެ މާތް ވެގެން ވަނީ އެންމެ ތަޤުވާވެރި މީހާއެވެ.\nސޫރަތުލް ޙުޖުރާތުގައި މާތްﷲ ވަޙީ ކުރައްވާފައި ވެއެވެ؛\n“ހަމަކަށަވަރުން، ﷲގެ ޙަޟުރަތުގައި ތިޔަބައިމީހުންކުރެ އެންމެ މާތްކަންބޮޑީ، ތިޔަބައިމީހުންކުރެ އެންމެ ތަޤުވާވެރި މީހާއެވެ. ހަމަކަށަވަރުން ﷲއީ، މޮޅަށް ދެނެވޮޑިގެންވާ ޚަބީރުވަންތަ ރަސްކަލާނގެއެވެ.”\nދިވެހިރާއްޖޭގައި އުޅޭ މުސްލިމް ކަމަށް ދަޢުވާކުރާ ނަމަވެސް، ނަމާދެއް ނުކޮށް ތިބޭ ހަވާ ނަފުސަށް ގެއްލިފައިވާ މީހުންނަށް ވުރެ ރާއްޖޭގައި މަސައްކަތް ކުރާ ބޭރު ޤައުމުތަކުގެ ގިނަ މުސްލިމުން މާ ރަނގަޅެވެ. އިސްލާމްދީނުގެ ޝިޢާރުތައް ދިރުވުމުގައްޔާއި، ސުންނަތް ކަންތައް ކުރުމުގައި އެމީހުން ވަނީ ދިވެހީންނަށް ވުރެ މާ ބޮޑަށް ވެސް ކުރިއަރާފައެވެ. އެމީހުންގެ އަޚުންގެ މެދުގައްޔާއި، ދިވެހީންނާވެސް ނުހަނު ގިނައިން ސަލާން ގަލާންކޮށް ހަދާތަން ތިޔައިގެ ތެރެއިން ކޮންމެ މީހަކަށް ވެސް ފެންނާނެއެވެ. ހަމަގައިމުވެސް މިސްކިތާ ރައްޓެހި ނަމާދަށް އަހުލުވެރި މުސްލިމުންނަށް މިމަންޒަރު ނުލާހިކު ގިނައިން ފެންނާނެއެވެ. ރަޥާޠިބު ސުންނަތްތައް ކުރުމާއި، ޤުރުއާން ކިޔެވުމާއި، ތަޖުވީދަށް ޤުރުއާން ކިޔަވަން ދަސްކޮށް ދިނުމުގައި ބިދޭސީން، ދޭސީންނަށް ވުރެ މާ މުރާއްޔެވެ. ކަންމިހެން ހުރިއިރު، އަޅުގަނޑުމެންގެ ތެރެއިން ބޮޑާވެގަނެގެން “ފުފޭ” މީހުން މި ފުފޭ ސަބަބެއް އަޅުގަނޑަކަށް ހަމަ އެއްވެސް ގޮތަކަށް ނުވިސްނެއެވެ.\nމިއީ ދިވެހީންގެ ޙާލަތު ހުރި ގޮތެވެ. އަޅުގަނޑު ފަށަމުން ކިޔައިދިން ޙާދިސާއަށް ބަލައިލަމާ ހިނގާށެވެ. ބަންގީގެ އަޑަށް ބިދޭސީ މީހާ ދިޔައީ ނަމާދަށެވެ. ދިވެހި މީހާ، އަނެކާއަށް އަނިޔާކޮށްފައި ވަނީ އެސޮރުގެ ގެއަށެވެ. ބިދޭސީ މީހާ ހިތްހެވެވެ. އަދި ބަދަލު ހިފުމުގެ ރޫޙެއް އޭނާގެ ނެތެވެ. ނަމަވެސް ދިވެހި މީހާ ހިތް ނުބައިވެފައި އަނިޔާވެރިއެވެ. ދެން މިތަނުން ރަނގަޅީ ކާކުކަން ތިޔަބޭފުޅުން ނިންމަވާށެވެ. ޢަފޫކޮށް، މަޢާފު ކުރުމުގެ ރިވެތި ސިފައަކީ މުސްލިމް ކަމަށް ދަޢުވާ ކުރާ ގިނަ ދިވެހީންގެ ކިބައިގައި މިއަދު މަދު ސިފައެކެވެ. ޢަފޫ ކުރުމަކީ ތިބާގެ ކިބައިގައި އަށަގަނުވުން ކިހާ މަތިވެރި ސިފައެއްތޯއެވެ؟ ޚާއްޞަކޮށް ރަމަޟާން މަހުގައި ތިބާ މި ސިފައިން ޒީނަތްތެރިވުން މާ އައުލާކަން ބޮޑު ނޫންތޯއެވެ؟\nމާތްﷲގެ ޙަޟްރަތުން ފާފަ ފުއްސެވުމާއި، ސުވަރުގެ ލިބޭ މީހުންގެ ސިފަތައް ބަޔާން ކުރައްވައި އެކަލާނގެ ވަޙީ ކުރައްވާފައިވެއެވެ:\n“އެއުރެންނަކީ ތަނަވަސްކަމުގައްޔާއި، ދަތި ޙާލުގައި (މުދާ) ހޭދަކޮށް އުޅޭ މީހުންނެވެ. އަދި ރުޅި މަތަކޮށް ހިފަހައްޓާ މީހުންނެވެ. އަދި މީސްތަކުންނަށް މަޢާފު ކުރާ މީހުންނެވެ. އިޙްސާންތެރިން ދެކެ ﷲ ލޯބިވެވޮޑިގަންނަވައެވެ.” (އާލް ޢިމްރާން 134)\nމީގެ އިތުރުންވެސް ހަނދާނުގައި ހަރުލައްވަން ޖެހޭ އަނެއް ކަމަކީ، “މުއުމިނުންނަކީ އަޚުންތަކެއް” ކަމެވެ. އެއް މުސްލިމަކީ އަނެއް މުސްލިމާގެ އަޚާއެވެ. މިއީ ވަކިވަކި ތަންތަނަށް ނުވަތަ ޤައުމު ތަކަށް ނުވަތަ ޤަބީލާތަކަށް އޮތް ކަމެއް ނޫނެވެ. އަދި ކިއެއްތަ! މިއީ މުޅި އިސްލާމީ އުއްމަތަށް އޮތް އިރުޝާދެކެވެ. ނަސޭޙަތެކެވެ. ދޭސީންނަށާއި ބިދޭސީންނަށެވެ. ތިމާގެ އަމިއްލަ ނަފުސަށް އެދޭ ހެޔޮކަން ތިމާގެ މުސްލިމު އަޚާއަށް ނޭދޭހައި ހިނދަކު އީމާންކަން ފުރިހަމަ ނުވެއެވެ.\nއެހެންކަމުން، ބޮޑާކަމާއެކު މުޖުތަމަޢުގައި އުޅޭ ނުވިސްނޭ ބައެއް ދިވެހިންނަށް، ﷲ އަށް ބިރުވެތިވެ، އެކަލާނގެ ރަސޫލާ ޞައްލަﷲ ޢަލައިހި ވަސައްލަމް އަށް އެންމެ ފުރިހަމަ ގޮތުގައި ތަބާވުމަށް ގޮވާލަމެވެ! ދޭސީއަކަސް ބިދޭސީއަކަސް، މުސްލިމެއްގެ ޙައިސިއްޔަތުން ތިމާގެ ކޮނޑުގައި އެޅުވިފައިވާ ޒިންމާއަށް އިޙުމާލު ނުވުމަށް ގޮވާލަމެވެ! އަދި ބޮޑާކަމާއި ކިބުރުވެރިކަމުން ކިލަނބުވެފައިވާ ނަފުސުތައް ޠާހިރުކުރުމަށް އަވަސްވެގަތުމަށް ނަސީޙަތްތެރިވަމެވެ! މާތްﷲ އަޅުގަނޑުމެންގެ ދިވެހި މުޖުތަމަޢު މިފަދަ “ވަބާ” ތަކުން ސަލާމަތް ކުރައްވައި، އަޅުގަނޑުމެން އެންމެންނަށް ހެޔޮ ވިސްނުން ދެއްވާށިއެވެ!\nLiumah hama satheyka


Amrita Ge Kaivenyah5Aharu Furun Faahaga Kurumah Hadhiyaa Kuree Oxygen - Vaguthu\nފަގީރު ގައުމުތަކަށް ކޮވިޑުން އަރައިގަތުން ދަތިވާނެ! - 41 މިނެޓް ކުރިން\nއަމްރިތާގެ ކައިވެންޏަށް ފަސް އަހަރުފުރުން ފާހަކުރުމަށް ހަދިޔާ ކުރީ އޮކްސިޖަން\nފިލުމު ''ވިވާހް'' ގެ ބަތަލާ އަމްރިތާ ރާއޯއާއި އޭނާގެ ފިރިމީހާ އާރްޖޭ އަންމޯލްގެ ކައިވެންޏަށް ފަސް އަހަރު ފުރުނީއެވެ. އެކަމުގެ މުނާސަބަތުގައި ކުލަގަދަކޮށް ދުވަސް ފާހަގަ ކުރުމުގެ ބަދަލުގައި ދެމަފިރިން ނިންމީ ކޮވިޑް-19ގެ ސަބަބުން އެހީތެރިކަން ބޭނުންވާ ފަރާތްތަކަށް އޮކްސިޖަން ހަދިޔާ ކުރުމަށެވެ.\nއަމްރިތާއާއި އަންމޯލްގެ އިންސްޓަގުރާމު އެކައުންޓުގައި އެދެމަފިރިންގެ ކުރީގެ ފޮޓޯއެއް ހިއްސާކޮށްފައިވާ ޕޯސްޓެއްގައި ބުނެފައިވަނީ އެ ދުވަހުގެ ހެޔޮ އެދުންތައް ފޮނުވުމުގެ ބަދަލުގައި މުޖުތަމައަށް ފައިދާ ހުރި ކޮންމެވެސް ހިދުމަތެއް ކޮށްދިނުމަށެވެ.\n''މިއަދު ކައިވެންޏަށް އަހަރު ފުރުމުގެ މުނާސަބަތުގައި ބޭނުން ޖެހިފައިވާ ފަރާތްތަކަށް އޮކްސިޖަން ސިލިންޑަރ ހަދިޔާ ކުރަނީ. ހުރިހާ އެންމެންގެ ފަރާތުން ވެސް އެދެނީ ދުވަހުގެ ހެޔޮ އެދުންތައް ފޮނުވުމުގެ ބަދަލުގައި މުޖުތަމައަށާއި ގައުމަށް ފައިދާ ހުރި ހިދުމަތެއް ކޮށްދިނުމަށް. މިދިޔަ މަހުން ފެށިގެން އޮކްސިޖަން އާމީ 1 ގެ ނަމުގައި އޮކްސިޖަން ބޭނުންވާ ފަރާތްތަކަށް އޮކްސިޖަން ފޯރުކޮށްދިނުމަށް އެތައް ފަރާތެއްގެ އެހީތެރިކަން ލިބިފައިވޭ. އަދި ވެސް އެ އެޙިތެރިކަން ލިބޭނެ ކަމަށް އުއްމީދު ކުރަން'' އަމްރިތާގެ ޕޯސްޓުގައި އޭނާ ލިޔެފައިވެއެވެ.\nހަމަ މި ޕޯސްޓު އިންސްޓަގުރާމުގައި ހިއްސާކޮށް އަމްރިތާގެ ފިރިމީހާ އަންމޯލް ބުނެފައިވަނީ ދުނިޔެ މިއަށްވުރެ ރަނގަޅު ހާލަތެއްގައި ފެނުމަށް އެދޭ ކަމަށެވެ.\nމިދިޔަ އަހަރު ނޮވެމްބަރު މަހު މަންމައާއި ބައްޕައަށް ވި އަމްރިތާއާއި އަންމޯލްގެ އިތުރުން ވެސް އެހެނިހެން ފަންނާނުން ވެސް ދަނީ ކޮވިޑް 19 އިގެ މި ހާލަތުގައި އެހީތެރިވަމުންނެވެ. އޭގެތެރޭގައި ސޯނޫ ސޫދު، ސަލްމާން ޚާން، އަމީތާބު ބައްޗަން، ޖެކުއެލިން ފެނާންޑަޒް ފަދަ އެތައް ފަންނާނުންނެއް ހިމެނެއެވެ.\n"ކުރިން އުޅުނީ އުނދަގޫތަކެއް ވެގެން، މަރުވީ އުނގުގައި އޮވެ"\nފަރާހް ޚާން ކޮވިޑަށް ފައްސިވެއްޖެ


BREAKING: Covid Jehifaivaa Ithuru 23 Meehaku Fenijje\nކޮވިޑް ޖެހިފައިވާ އިތުރު 23 މީހަކު ފެނިއްޖެ\nރާއްޖެއިން ކޮވިޑްއަށް އިތުރު 23 މީހަކު ޕޮޒިޓިވްވެފައިވާ ކަމަށް އައިޖީއެމްއެޗުގެ ޑޮކްޓަރު އިބްރާހީމް ފައިސަލް ވިދާޅުވެއްޖެއެވެ.\nނޭޝަނަލް އިމަޖެންސީ އޮޕަރޭޝަން ސެންޓަރުން ދަރުބާރުގޭގައި މިހާރު ކުރިޔަށްދާ ނޫސްވެރިންގެ ބައްދަލުވުމުގައި ވިދާޅުވީ މިއަދުގެ މިހާތަނަށް 50 މީހަކު ޕޮޒިޓިވްވި ނަމަވެސް މިހާރު އިތުރު 23 މީހަކު ކޮވިޑް19 އަށް ޕޮޒިޓިވްވެފައިވާ ކަމަށެވެ. އެހެންކަމުން މިއަދު އެކަނިވެސް ކޮވިޑް19 އަށް ޕޮޒިޓިވްވި މީހުންގެ އަދަދު މިވަނީ 73 އަށް އަރާފައެވެ.\nއަލަށް ޕޮޒިޓިވްވި މީހުންނާއި އެކު މުޅި ރާއްޖެއިން މި ބައްޔަށް ޕޮޒިޓިވްވި މީހުންގެ އަދަދު ވަނީ 214 އަށް އަރާފައެވެ. މިއަދު ޕޮޒިޓިވްވި އެއްވެސް ކޭސްއަކީ މީގެކުރިން މި ބައްޔަށް ޕޮޒިޓިވްވި ކޭސްތަކާއި ގުޅުންހުރި ބައެއް ކަމެއް ނުވަތަ ނޫން ކަމެއް ޑރ. އަފްޒަލް ހާމައެއް ނުކުރައްވައެވެ.\nމާލެއިން ކޮވިޑް19 ފެނިފައިވުމާއި ގުޅިގެން 14 ދުވަހުގެ މުއްދަތަށް އެޗްޕީއޭ އިން ވަނީ މާލެ ސިޓީ ލޮކްޑައުން ކޮށްފައެވެ. އަދި އެއް ރަށުން އަނެއް ރަށަށް އަރާ ފޭބުން މަނާވެސް ކޮށްފައެވެ.